দ্য ইমৰ্টেলছ অফ মেলুহা - অসমীয়া ৱিকিপিডিয়া\nশিৱ, কিংবদন্তি, ফেন্টাছী\nদ্য ইমৰ্টেলছ অফ মেলুহা (ইংৰাজী: The Immortals of Meluha) অমিষ ত্ৰিপাঠীৰ শিৱ ত্ৰিলজী গ্ৰন্থ শৃংখলাৰ প্ৰথমখন গ্ৰন্থ। কাহিনীৰ পৃষ্ঠভূমি হৈছে মেলুহা আৰু ই তিব্বতীয় জনজাতীয় লোক শিৱৰ আগমণৰ সৈতে আৰম্ভ হৈছে। শিৱই ঔষধি সোমৰস পান কৰোঁতে তেওঁৰ কণ্ঠ নীলবৰণীয়া হৈ পৰাত শিৱ তেওঁলোকৰ উদ্ধাৰকৰ্তা নীলকণ্ঠ বুলি মেলুহাবাসীয়ে কৰা বিশ্বাস সঁচা প্ৰমাণিত হয়। শিৱই মেলুহানসকলক চন্দ্ৰবংশীসকলৰ বিৰুদ্ধে যুদ্ধত সহায় কৰিবলৈ সিদ্ধান্ত লয় যি নাগ নামৰ অভিশপ্ত গোষ্ঠীৰ সৈতে যোগ দিয়ে। নিজৰ যাত্ৰাপথ আৰু আৱশ্যম্ভাবী যুদ্ধৰ পৰা শিৱই জানিবলৈ পায় যে তেওঁ বাছি লোৱা পথসমূহে কিদৰে তেওঁ হ'ব বিচৰা মানুহজনক প্ৰতিফলিত কৰি এক ভয়ানক পৰিণামৰ দিশে লৈ যায়।\nপ্ৰথমাৱস্থাত ত্ৰিপঠীয়ে অসৎ দৰ্শনৰ ওপৰত এখন কিতাপ লিখিবলৈ মনস্থ কৰে কিন্তু যদিও পৰিয়ালৰ পৰা নিৰুৎসাহ হয়। সেয়ে তেওঁ হিন্দু দেৱতা শিৱৰ ওপৰত এখন কিতাপ লিখিবলৈ থিৰাং কৰে। তেওঁ কাহিনীটো এই ধাৰণাৰ ভেঁটিত নিৰ্মাণ কৰিবলৈ ঠিক কৰে যে প্ৰতিজন দেৱতাই এসময়ত মানুহ আছিল; তেওঁলোকক মানৱ জীৱনত তেওঁলোকৰ কৰ্মৰাজীয়ে দেৱতাৰ শাৰীৰ খ্যাতি প্ৰদান কৰিলে। দ্য ইমৰ্টেলছ অফ মেলুহা লিখি সম্পূৰ্ণ কৰাৰ পিছত ত্ৰিপাঠীক কেইবাটাও প্ৰকাশন গোষ্ঠীয়ে নাকচ কৰিলে। যেতিয়া তেওঁৰ প্ৰতিনিধিয়ে কিতাপখন নিজাববীয়াকৈ প্ৰকাশৰ সিদ্ধান্ত ল'লে তেতিয়া ত্ৰিপাঠী এক প্ৰচাৰ অভিযানলৈ সাজু হ'ল। ইয়াৰ ভিতৰত আছিল য়ুট্যুবত এক লাইভ-একচন ভিডিঅ'ৰ অন্তৰ্ভুক্তি আৰু সকলো পঢ়ুৱৈৰ বাবে উপলব্ধ হোৱাকৈ কিতাপখনৰ প্ৰথম অধ্যায়টোৰ ডিজিটেল ডাউনল'ডৰ ব্যৱস্থা।\nঅৱশেষত ২০১০ চনৰ ফেব্ৰুৱাৰীত কিতাপখন প্ৰকাশ পায় আৰু এক বৃহৎ বাণিজ্যিক সাফল্য লাভৰ দিশে অগ্ৰসৰ হয়। পঢ়ুৱৈৰ চাহিদা পূৰাবলৈ কিতাপখন কেইবাবাৰো পুনঃমুদ্ৰন কৰিবলগা হয়। আনকি ত্ৰিপাঠীয়ে প্ৰকাশক সলনি কৰি দিল্লীত এক বৃহৎ উন্মোচনীৰ আয়োজন কৰে। কিছুসংখ্যক ভাৰতীয় সমালোচকে ইতিবাচক সঁহাৰি দিয়াৰ লগতে আনসকলে ত্ৰিপাঠীৰ লেখনিয়ে কাহিনীটোৰ কিছু ঠাইত মূলবিন্দুৰ পৰা ফালৰি কাটিছে বুলি মন্তব্য কৰে। ২০১৩ চনৰ জানুৱাৰী মাহত দ্য ইমৰ্টেলছ অফ মেলুহা আৰু ইয়াৰ ছিকুৱেল দ্য ছিক্ৰেট অফ দ্য নাগাজে এক মিলিয়ন কপি ছপাৰ সংখ্যা অতিক্ৰম কৰে। কিতাপ দুখনে প্ৰকাশৰ দুবছৰৰ ভিতৰতে মুঠ খুচুৰা ₹২২ কোটিৰ বিক্ৰীৰে নীলসেন বুকস্কেনৰ সৰ্বাধিক বিক্ৰীৰ তালিকাত শীৰ্ষস্থান অক্ষুণ্ণ ৰাখে।\n2 চৰিত্ৰ আৰু পৃষ্ঠভূমি\n3 অগ্ৰগতি আৰু প্ৰকাশ\n4 মুক্তি আৰু বজাৰীকৰণ\n6 বাণিজ্যিক সফলতা\nমেলুহা পৃথিৱীৰ মহানতম ৰজাসকলৰ অন্যতম ৰামে প্ৰতিষ্ঠা কৰা এক প্ৰায়-পূৰ্ণাংগ সাম্ৰাজ্য। অৱশ্যে এই গৌৰৱশালী সাম্ৰাজ্যৰ প্ৰধান নদী সৰস্বতী লাহে লাহে শুকাই অহাৰ ফলত ইয়াৰ নিবাসী সূৰ্যবংশীসকল ভীষণ সংকটৰ সন্মুখীন হৈছে। তেওঁলোকে পূৰ্বদেশীয় চন্দ্ৰবংশীসকলে শাৰীৰিক বিসংগতিযুক্ত এক অভিশপ্ত গোষ্ঠী নাগসকলৰ লগ হৈ কৰা সন্ত্ৰাসবাদী আক্ৰমণৰো বলি হৈছে। মেলুহাৰ বৰ্তমানৰ ৰজা দক্ষই উত্তৰ দিশে তিব্বতত বসবাস কৰি থকা জনজাতীয় লোকসকলক মেলুহালৈ আমন্ত্ৰণ জনাই প্ৰতিনিধি পথায়। ইয়াৰ মাজত গুনা জনজাতিও আছিল যাৰ নেতা আছিল যোদ্ধা আৰু ৰক্ষাকৰ্তা শিৱ। তেওঁলোক আহি শ্ৰীনগৰ পায়হি য'ত মেলুহান চিকিৎসকসকলৰ নেত্ৰী আয়ুৰ্ৱতীয়ে তেওঁলোকক অভ্যৰ্থনা জনায়। শিৱ আৰু তেওলোকৰ জনজাতি মেলুহানসকলৰ জীৱনশৈলীৰদ্বাৰা আকৃষ্ট হয়। শ্ৰীনগৰত কটোৱা প্ৰথম নিশাটোত গুনাসকল তীব্ৰ জ্বৰত আক্ৰান্ত হয়। আয়ুৰ্ৱতীৰ নিৰ্দেশত চিকিসা প্ৰক্ৰিয়া চলি থাকে। তেওঁ লক্ষ্য কৰে যে শিৱ এই সংক্ৰমণৰ পৰা বাচি থাকে আৰু শিৱৰ ডিঙিৰ বৰণ নীলা হৈ পৰে। মেলুহানসকলে শিৱক তেওঁলোকৰ কিংবদন্তিৰ উদ্ধাৰকৰ্তা নীলকণ্ঠ হিচাপে ঘোষণা কৰে।\nইয়াৰ পিছত শিৱক মেলুহাৰ ৰাজধানী চহৰ দেৱগিৰিলৈ লৈ যোৱা হয় য'ত তেওঁৰ ৰজা দক্ষৰ সৈতে সাক্ষাৎ হয়। তাত থকা সময়ছোৱাত তেওঁ শিৱ আৰু তেওঁৰ সংগী নন্দী আৰু বীৰভদ্ৰই এগৰাকী সুন্দৰী তথা ৰহস্যময় মহিলাক লগ পায়। পিছত জনা যায় যে তেওঁ ৰজা দক্ষৰ জীয়ৰী সতী যাক তেওঁৰ পূৰ্বজন্মৰ পাপকৰ্মৰ বাবে বিকৰ্ম অৰ্থাৎ অস্পৃশ্য গণ্য কৰা হয়। শিৱই তেওঁক সংগ দিবলৈ ইচ্ছা কৰে কিন্তু সতীয়ে ইয়াক অস্বীকাৰ কৰে। অৱশেষত শিৱই সতীৰ হিয়া জয় কৰিবলৈ সক্ষম হয় আৰু বিকৰ্মসকলৰ বিয়া হোৱাত বাধা থকা স্বত্বেও তেওঁলোকে বিয়াৰ সিদ্ধান্ত লয়। সামাজিক আইনৰ ওপৰত খড়্গহস্ত হৈ শিৱই নিজকে নীলকণ্ঠ বুলি ঘোষণা কৰে আৰু বিকৰ্ম আইন ভংগ কৰিবলে শপত লয়। দক্ষই আনন্দমনেৰে এই বিবাহত সন্মতি দিয়ে।\nদেৱগিৰিত থকা সময়ছোৱাত চন্দ্ৰবংশীসকলে মেলুহানসকলৰ বিৰূদ্ধে চলাই থকা ভয়ংকৰ যুদ্ধৰ কথা জানিবলৈ পায়। তেওঁ মেলুহানসকলৰ মুখ্য উদ্ভাৱক বৃহস্পতিকো লগ পায়। তেওঁ শিৱ আৰু ৰাজপৰিয়ালক মন্দৰ পৰ্বতত বিহাৰৰ বাবে আমন্ত্ৰণ জনায় য'ত সৰস্বতী নদীৰ পানীৰ পৰা সোমৰস প্ৰস্তুত কৰা হয়। শিৱই জানিবলৈ পায় যে তেওঁৰ কণ্ঠ নীলা কৰি তোলা পানীয়বিধ আচলতে দ্ৰৱীভূত নোহোৱা সোমৰসহে আছিল যি ইয়াৰ বিশুদ্ধ ৰূপত ঘাতকো হ'ব পাৰে। তেওঁ এয়াই শিকিবলৈ পায় যে মেলুহানসকল ইমান বছৰ জীয়াই থকাৰ মূলতে এই সোমৰসেই। বৃহস্পতি আৰু শিৱৰ মাজত গভীৰ বন্ধুত্বই গঢ় লৈ উঠে আৰু ৰাজপৰিয়ালটো দেৱগিৰিলৈ উলটি যায়। এদিন পুৱা মন্দৰ পৰ্বতৰ পৰা অহা বিকট শব্দত সমগ্ৰ মেলুহা সাৰ পাই উঠে। শিৱ আৰু তেওঁৰ দলটো ঘটনা সম্পৰ্কে অনুসন্ধান কৰিবলৈ যাওঁতে দেখে যে মন্দৰৰ এক বিৰাট অংশ বিষ্ফোৰিত হৈ পৰিছে আৰু বহুসংখ্যক উদ্ভাৱকৰ মৃত্যু ঘটিছে। বৃহস্পতিৰ কোনো সন্ধান নাছিল কিন্তু শিৱই নাগসকলৰ চিহ্ন বিচাৰি পায় আৰ চন্দ্ৰবংশীসকলৰ যুদ্ধত নাগসকল জড়িত থকাৰ কথা নিশ্চিত হয়।\nএই কাৰ্যত ক্ৰোধিত হৈ শিৱই চন্দ্ৰবংশীসকলৰ বিৰুদ্ধে যুদ্ধ ঘোষণা কৰে। দেৱগিৰি মন্ত্ৰীপ্ৰধান কনখলা আৰু মেলুহান সেনাপ্ৰধান পৰ্বতেশ্বৰৰ সৈতে আলোচনামৰ্মে শিৱ চন্দ্ৰবংশীসকলৰ ঠাই স্বদ্বীপৰ দিশে অগ্ৰসৰ হয়। মেলুহান আৰু স্বদ্বীপবাসীৰ মাজত তুমুল যুদ্ধৰ সূত্ৰপাত হয় য'ত মেলুহানসকলে অগ্ৰগতি লাভ কৰে। কৰায়ত্ত হোৱা চন্দ্ৰবংশী ৰজাই নীলকণ্ঠক দেখি ক্ৰোধিত হৈ উঠে। এই বিষয়ে চন্দ্ৰবংশী ৰাজকুমাৰী আনন্দময়ীয়ে ব্যাখ্যা কৰি কয় যে তেওঁলোকৰো এনেধৰণৰ এক কিংবদন্তি আছে য'ত নীলকণ্ঠ আহি দুৰ্জন সূৰ্যবংশীসকলৰ বিৰূদ্ধে এক আক্ৰমণ আৰম্ভ কৰি তেওঁলোকক ৰক্ষা কৰিব। এই কথা শুনি শিৱ আচৰিত হয় আৰু বিমূঢ় হৈ পৰে। তেওঁ সতীক লৈ স্বদ্বীপৰ ৰাজধানী অযোধ্যাৰ বিখ্যাত ৰাম মন্দিৰ ভ্ৰমণ কৰে। তাতে তেওঁ এজন সাধু পুৰুষক লগ পায় যি শিৱক তেওঁৰ জীৱনৰ কৰ্ম, অদৃষ্ট আৰু বাছনিৰ কথা কয় যি তেওঁক ভৱিষ্যতে পথ দেখুৱাই নিব। মন্দিৰৰ পৰা ওলাই আহোতে শিৱই দেখে যে সতীয়ে তেওঁলৈ অপেক্ষা কৰি ৰৈ আছে আৰু এজন নাগ গছ এজোপাৰ কাষত ৰৈ আছে। সতীক ৰক্ষা কৰিবলৈ শিৱৰ দায়িত্বৰ সৈতে কাহিনীটোৰ অন্ত পৰিছে।\nচৰিত্ৰ আৰু পৃষ্ঠভূমি[সম্পাদনা কৰক]\nত্ৰিপাঠীয়ে বিশ্বাস কৰে যে "কিংবদন্তিসমূহ আন একো নহয় কেৱলমাত্ৰ সঁচা অতীতৰ বিশৃংখল স্মৃতিহে। মাটিৰ তলত আৰু অৱহেলাত পোত যোৱা অতীত।" গ্ৰন্থখনত হিন্দু সাহিত্যৰ জনাজাত চৰিত্ৰৰ লগতে লেখকৰ কল্পনাপ্ৰসূত চৰিত্ৰও আছে। অৱশ্যে এই হিন্দু চৰিত্ৰসমূহে ইয়াৰ আটাইখিনি পৰম্পৰাগত বৈশিষ্ট্য বহন কৰা নাই।\nশিৱ - কাহিনীটোৰ মুখ্য চৰিত্ৰ। তেওঁ মেলুহালৈ অহা এজন প্ৰব্ৰজনকাৰী আৰু গুনা জনজাতিৰ মূৰব্বী। মেলুহা আহি পাই সোমৰস পান কৰাৰ পিছতেই তেওঁৰ কণ্ঠ নীলবৰণীয়া হৈ পৰে আৰু মেলুহান কিংবদন্তিৰ মতে অশুভ শক্তিক সংহাৰ কৰোঁতা নীলকণ্ঠৰূপে পৰিগণিত হয়। মেলুহাবাসীয়ে শিৱক তেওঁলোকৰ উদ্ধাৰকৰ্তাৰূপে মানিবলৈ লয়।\nবৃহস্পতি - মুখ্য মেলুহান বৈজ্ঞানিক যি শিৱৰ এজন ভাল বন্ধু হৈ পৰে। তেওঁ নীলকণ্ঠৰ কিংবদন্তি বিশ্বাস নকৰে যদিও এই কথা বিশ্বাস কৰে যে শিৱ মেলুহাক এক নৱ উজ্বলতাৰ দিলে লৈ যাবলৈ সমৰ্থ।\nপৰ্বতেশ্বৰ - মেলুহান সৈন্যৰ মূৰব্বী আৰু এজন সূৰ্যবংশী। পৰ্বতেশ্বৰ দক্ষৰ প্ৰতি উৎসৰ্গিত আৰু তেওঁ শিৱৰ প্ৰতি কিছু জটিল মনোভাৱ পোষণ কৰে। পৰৱৰ্তী সময়ত তেওঁ শিৱৰ এজন অনুগামী হৈ পৰে কিয়নো তেওঁ উপলব্ধি কৰে যে ভগৱান ৰামে অসম্পূৰ্ণকৈ থৈ যোৱা কাম শিৱই পূৰ কৰিব পাৰিব। তেওঁ ৰামৰ এজন ভাল অনুগামী।\nমেলুহা - সূৰ্যবংশীসকলৰ সাম্ৰাজ্য। ইয়াক বিশুদ্ধ জীৱনৰ ঠাই বুলিও জনা যায়। মেলুহা আধুনিক ভাৰতৰ কাশ্মীৰ, পঞ্জাৱ, হিমাচল প্ৰদেশ, দিল্লী, হাৰিয়ানা, ৰাজস্থান, গুজৰাট আৰু সমগ্ৰ পাকিস্তানক সামৰি গঠিত। পূব আফগানিস্তানৰো কিছু অংশ ইয়াত অন্তৰ্ভূক্ত।\nঅগ্ৰগতি আৰু প্ৰকাশ[সম্পাদনা কৰক]\nলেখক অমিষ ত্ৰিপাঠী ভাৰতীয় প্ৰৱন্ধন প্ৰতিষ্ঠান কলিকতাত শিক্ষাগ্ৰহণ কৰা এজন বিত্ত বিভাগৰ বৃত্তিধাৰী। বীমা উদ্যোগত কাম কৰি থাকোতে তেওঁ জীৱনটো অৰ্থহীন হৈ পৰা যেন অনুভৱ কৰে। অৱশেষত তেওঁ এক আধ্যাত্মিক পথ ল'বলৈ সিদ্ধান্ত লয়। তেওঁ বিভিন্ন দৰ্শন আৰু ভাৰতীয় আখ্যানসমূহ পঢ়িবলৈ আৰম্ভ কৰে। এদিন এক ইতিহাসমূলক অনুষ্ঠান চাই থকাৰ সময়ত ত্ৰিপাঠী আৰু তেওঁৰ পৰিয়ালে সচেতনতা আৰু মানুহৰ মাজত নিহিত থকা কু-ভাৱনাৰ বিষয়ে আলোচনা কৰি আছিল। অনুষ্ঠানটোৰ পৰা তেওঁলোকে জানিবলৈ পায় যে পুৰণি পাৰ্ছিয়াত দানৱসমূহক দৈৱ (ভাৰতীয় কিংবদন্তিত যি শব্দই দেৱতা বুজায়) হিচাপে আৰু দেৱদূতসমূহক অসুৰ (ভাৰতীয় কিংবদন্তিত যি শব্দই দানৱ বুজায়) জনা গৈছিল। ত্ৰিপাঠীয়ে কয়, "ই মোক এই কথা ভবাই তোলে যে এয়া আমাৰ বৈদিক শব্দকোষৰ একেবাৰে বিপৰীত য'ত অশুভ শক্তিবোৰ অসুৰ আৰু দেৱতাসমূহ দেৱ। ই মোক ভবাই তুলিলে যে যেতিয়া দুটা সভ্যতা পৰস্পৰ সন্মুখীন হয়, তেতিয়া তেওঁলোক সম্পূৰ্ণ অদ্ভূত হৈ পৰিব আৰু ইটোৱে-সিটোক বেয়া বুলি ক'ব।" কিন্তু যেতিয়া ত্ৰিপাঠীয়ে কু-দৰ্শনৰ ওপৰত এখন কিতাপ লিখিবলৈ মনস্থ কৰে তেওঁৰ পৰিয়ালে তেওঁক নিৰুৎসাহ কৰে আৰু কয় যে এই বিষয়টো জনপ্ৰিয় নহয় আৰু ই কমসংখ্যক পাঠকহে লাভ কৰিব। তেওঁলোক ত্ৰিপাঠীক এক থ্ৰিলাৰ/এডভেঞ্চাৰ উপন্যাস লিখাৰ পৰামৰ্শ দিয়ে য'ত মূলসূঁতিৰ এক আবেদন থকা হোৱাকৈ এই দৰ্শনটো উপন্যাসখনৰ এক অংশ হিচাপে মাত্ৰ থাকে। ত্ৰিপাঠীয়ে অনুভৱ কৰে যে হিন্দুসকলৰ এজন প্ৰধান দেৱতা তথা অপশক্তিৰ সংহাৰক শিৱতকৈ ভাল বিষয় আৰু নাই যাৰ যাত্ৰা আৰু কাহিনীবোৰে তেওঁ ব্যক্ত কৰিব বিচৰা দৰ্শন পাঠকসকললৈ বহন কৰি নিব পাৰিব। শিৱৰ বিষয়ে কিতাপখন লিখিবলৈ লোৱাৰ আৰম্ভণিতে তেওঁ নিজৰ কিছুমান মূল বিশ্বাসৰ ওপৰত ইয়াৰ ভেঁটি কৰিবলৈ সিন্ধান্ত লয়। তেওঁ লক্ষ্য কৰে যে হিন্দু দেৱতাসকল সম্ভৱতঃ কিংবদন্তি অথবা কল্পনাপ্ৰসূত বস্তু নহয়, কিন্তু এসময়ত তেওঁলোক আনৰ দৰে মানুহেই আছিল। তেওঁলোকৰ কৰ্মৰাজীয়ে তেওঁলোকক দেৱতাৰ খ্যাতি প্ৰদান কৰিলে।\nউপন্যাসখনৰ কাহিনীটো আধুনিক ইতিহাসবিদসকলৰ মতানুসৰি সিন্ধু উপত্যকা সভ্যতাৰ যথাসম্ভৱ পুৰণি নাম মেলুহাৰ ওপৰত ভিত্তি কৰি ৰচনা কৰা হৈছে। ত্ৰিপাঠীয়ে ইয়াত সূৰ্যবংশী আৰু চন্দ্ৰবংশী হিচাপে ভাৰতীয় ৰাজবংশ সূৰ্য আৰু চন্দ্ৰৰ সাম্ৰাজ্যৰ কথাও অন্তৰ্ভুক্ত কৰিছে। ত্ৰিপাঠী দীৰ্ঘদিন ধৰি ইতিহাসৰ এক উৎসুক পঢ়ুৱৈ। ইয়াৰ উপৰিও এই উপন্যাসখনৰ বাবে লেখক গ্ৰাহাম হেনকক আৰু গ্ৰেগৰী পজেলৰ পৰা ভাৰতীয় কমিক্ছ শৃংখলা অমৰ চিত্ৰ কথালৈকে আছিল তেওঁৰ অনুপ্ৰেৰণা। তেওঁ নিজৰ লেখনিক চৰিত্ৰ, পটভূমি, উপ-পটভূমি আদি ভাগত সুকীয়াকৈ ভগাবলৈ মাইক্ৰচফ্ট এক্সেলৰ ব্যৱহাৰ কৰিছিল। অৱশ্যে ই বৰ সুফল নিদিয়ে কিয়নো ইয়াৰ ফলত তেওঁ ঘটনাৱলীৰ ধাৰাটো হেৰুৱাই পেলায়। তেওঁৰ পত্নীয়ে এক বিকল্পৰ পৰামৰ্শ দিয়ে আৰু চৰিত্ৰ এটাৰ ভৱিষ্যত সম্পৰ্কে আগতীয়াকৈ নিৰ্ণয় কৰাতকৈ ইয়াৰ ভাৰ পৰিস্থিতিটোক দিবলৈ কয়। সেইমতে কাম কৰাত ত্ৰিপাঠীয়ে সুফল লাভ কৰে।\nমুক্তি আৰু বজাৰীকৰণ[সম্পাদনা কৰক]\nউপন্যাসখন লিখি উলিওৱাৰ পিছত ত্ৰিপাঠীয়ে অনুভৱ কৰে যে ইয়াৰ প্ৰকাশৰ বাবে এক ডাঙৰ প্ৰকাশন গোষ্ঠী পোৱাটো তেওঁৰ বাবে কঠিন হ'ব। ৩৫-৪০ টা প্ৰকাশন গোষ্ঠীয়ে কিতাপখনৰ পাণ্ডুলিপি নাকচ কৰে। সেয়ে তেওঁ কিতাপখনক অগ্ৰগতি দিবলৈ তেওঁৰ পৰিচালনাৰ কৌশলক কামত লগাবলৈ সিদ্ধান্ত লয়। তেওঁ দেইলী নিউজ এণ্ড এনালাইছিছক কয়, "এয়া মিছা কোৱা হ'ব যদিহে মই কওঁ যে মোৰ প্ৰথম উপন্যাসৰ কাৰণে এক ডাঙৰ প্ৰকাশন পাম বুলি নিশ্চিত আছিলো। মই বিত্তৰ মানুহ আৰু ডিজিটেল মাৰ্কেটিঙৰ ওপৰত গভীৰ বিশ্বাসী যাৰ কিতাপৰ বজাৰলৈ এক উন্নততৰ প্ৰৱেশ আছে।"\nবন্ধুবৰ্গৰ সৈতে একেলগে ত্ৰিপাঠীয়ে ইন্টাৰনেটত তেওঁৰ গ্ৰন্থখনৰ প্ৰচাৰ আৰম্ভ কৰে। নিজা ৱেবছাইটত তেওঁ দ্য ইমৰ্টেলছ অফ মেলুহাৰ প্ৰথম অধ্যায়টো পাঠকক আকৰ্ষিত কৰিবলৈ ডিজিটেল ডাইনল'ডৰ উপযোগীকৈ মুকলি কৰে। তেওঁৰ বন্ধু সংগীতজ্ঞ তৌফিক কুৰেশ্বিৰ সহযোগত ত্ৰিপাঠীয়ে গ্ৰন্থখনৰ এক লাইভ-একচন ট্ৰেইলাৰ ইউটিউবত মুকলি কৰাৰ লগতে পাঠকৰ আকৰ্ষণ ধৰি ৰাখিবলৈ ফেচবুক আৰু টুইটাৰতো অনলাইন সমাজ এখনেই গঠন কৰি লয়। আন এগৰাকী বান্ধৱী ৰশ্মি পাছলকাৰে ত্ৰিপাঠীৰ নিৰ্দেশনা মতে বাস্তৱ আৰু কল্পনাৰ সমতা ৰাখি গ্ৰন্থখনৰ বেটুপাত প্ৰস্তুত কৰি উলিয়ায়। ইয়াত এক বিশাল হ্ৰদৰ ফালে মুখ কৰি থকা শিৱৰ পৃষ্ঠভাগ দেখুৱা হৈছে। ইয়াৰ আগেয়ে পাছলকাৰে কোনো গ্ৰন্থৰ বেটুপাত প্ৰস্তুত কৰা নাছিল আৰু এই কামটো তেওঁৰ বাবে অধিক প্ৰত্যাহ্বানমূলক বুলি ভাবিছিল। এই বিষয়ে তেওঁ কয়, "শিৱ তেজ-মঙহৰ এজন মানুহ, তেওঁ দেৱতা নহয়। তেওঁক ধ্বংসশীল হিচাপে দেখুৱাটোৱে প্ৰত্যাহ্বান। মই তেওঁক পৃষ্ঠভাগৰ পৰা চিত্ৰিত কৰিছো, কাৰণ ভাৰতীয় দেৱতাসকলক কেতিয়াও পিছফালৰ পৰা দেখা নাযায়। তেওঁৰ যুদ্ধত কটা দাগ আৰু এক কুন্দত কটা শৰীৰ আছে।"\nঅন্য প্ৰচাৰ অভিযানৰ ভিতৰত আছিল মহানগৰীৰ কিতাপৰ দোকানসমূহত উপন্যাসখনৰ প্ৰথম অধ্যায়টোৰ বন্ধোৱা ৰূপৰ অন্তৰ্ভুক্তি। ত্ৰিপাঠীয়ে অনুভৱ কৰিছিল যে কিতাপখনৰ সৈতে কোনো বিশিষ্ট ব্যক্তি বা চেলিব্ৰিটিৰ নামো সংযুক্ত হৈ পৰিলে ইয়াৰ অগ্ৰগতিত ই আচৰিতধৰণে কাম কৰিব। সেয়ে তেওঁ কিতাপখন প্ৰকাশনৰ পৃথিৱীখনৰ কেইবাখনো চিনাকি মুখ যেনে অনিল ধাৰকৰ, প্ৰহ্লাদ কাক্কৰ আদি ব্যক্তিলৈ উপন্যাসখন প্ৰেৰণ কৰে। অৱশেষত যেতিয়া ত্ৰিপাঠীৰ প্ৰতিনিধি অনুজ তিৱাৰীয়ে নিজাকৈ কিতাপখনৰ ৫,০০০ টা কপি প্ৰকাশ কৰিবলৈ সিদ্ধান্ত লয় , তেতিয়া ইতিমধ্যেই তেওঁলোকে ইয়াত এক বিশিষ্ট ব্যক্তিৰ পূৰ্বাভাস সংলগ্ন কৰে যি কিতাপখনৰ অগ্ৰগতিত সহায়ক হয়। দ্য ইমৰ্টেলছ অফ মেলুহাকে ধৰি শিৱ ত্ৰিলজীৰ ইউ কে প্ৰকাশনৰ স্বত্ব জ' ফ্লেট্চাৰ বুকছে ক্ৰয় কৰে। লেখকৰ ভাৰতীয় প্ৰতিনিধি ৰেড ইঙ্ক লিটাৰেৰী এজেঞ্চীৰ অনুজ বাহৰিৰ হৈ ক্লেয়াৰ ৰবাৰ্টছে ট্ৰাইডেন্ট মিডিয়া গ্ৰুপত লেনদেন সম্পন্ন কৰে। ২০১৩ চনত শিৱ ত্ৰিলজী আধাৰিত বায়ুপুত্ৰজ নামৰ এক সংগীত এলবাম মুকলি কৰা হয়। ই দ্য ইমৰ্টেলছ অফ মেলুহা আৰু দ্য ছিক্ৰেট অফ দ্য নাগাজৰ এক পৰিৱৰ্ধন আৰু ইয়াত শিৱৰ নৃত্য তথা যুদ্ধৰ কথনৰদ্বাৰা অনুপ্ৰাণিত বিশেষ সংগীত সংযোজন কৰা হৈছে। চনু নিগম, তৌফিক কুৰেশ্ব, পলাস সেন, বিক্ৰম ঘোষ আদিয়ে কাম কৰা এই এলবামটোৱেই এক গ্ৰন্থ শৃংখলাৰ বাবে নিৰ্মাণ কৰা প্ৰথম সংগীত এলবাম।\nপ্ৰকাশৰ পিছত দ্য ইমৰ্টেলছ অফ মেলুহাই ইয়াৰ ধাৰণাটোৰ বাবে সমালোচকসকলৰ ইতিবাচক সমালোচনাই লাভ কৰে যদিও লেখনি সম্বন্ধে মিশ্ৰিত সঁহাৰি লাভ কৰে। দ্য ষ্টেটছমেনৰ প্ৰদীপ ভট্টাচাৰ্যই অনুভৱ কৰে, "কাহিনীভাগ তৎপৰতাৰে আগবাঢ়িছে, ভালদৰে চৰিত্ৰসমূহৰ নক্সা সজা হৈছে আৰু পাঠকৰ মনোযোগ আঁতৰ হ'বলৈ দিয়া নাই। ত্ৰিলজী কিদৰে আগবাঢ়ি যায় সেয়া চাবলৈ আকৰ্ষণীয় হ'ব।" একেখন বাতৰি কাকতৰে আন এক সমালোচনাত গৌৰৱ বাসুদেৱে কয় যে "কিতাপখনে আধুনিক ধৰণে লিখা এক কিংবদন্তিমূলক কাহিনী খামুচি ধৰি আছে।" দ্য ট্ৰিবিউনৰ দেৱদত্ত পাটনায়কে মন্তব্য কৰে যে "চৰিত্ৰসমূহৰ মাজেদি লেখকে আমাক এক অমঙ্গলীয়া যাত্ৰাইদি লৈ যায়, যিসমূহক প্ৰায়ে আমাৰ মাজৰে এজন যেন লাগে।" ছ'চাইটী আলোচনীয়ে ত্ৰিপাঠীৰ লেখনিৰ বিষয়ে মন্তব্য কৰে, "এই সুন্দৰ সৃষ্টি পঢ়াটো মানসসৰোবৰ হ্ৰদৰ হিমশীতল আৰু পূজ্য পানীত ডুব মৰাৰ দৰে। সঁচাকৈয়ে একোজন লোকে [পাঠক] শিৱৰ ডম্বৰুৰ ধ্বনি আৰু নিচাযুক্ত ভাঙৰ ধোঁৱাক অনুভৱ কৰিব পাৰে।" দ্য নিউ ইণ্ডিয়ান এক্সপ্ৰেছৰ লিছা মহাপাত্ৰ এই কাহিনীটো তথা ত্ৰিপাঠীৰ লেখনিৰদ্বাৰা আকৃষ্ট হয় আৰু ইয়াৰ প্ৰশংসা কৰি কয়, "শিৱ আৰু সতীৰ মত বিনিময় কৌতূহলোদ্দীপক। আওপুৰণি চিন্তা আৰু দৰ্শনক অতিশয় নতুন প্ৰসংগত প্ৰক্ষেপ কৰা হৈছে, যিটো মই ভাবোঁ এক আকৰ্ষণীয় সান্নিধ্য সৃষ্টিৰ বাবে কৰা হৈছে।" তেওঁ লগতে কয় যে "উপন্যাসখনৰ একমাত্ৰ ঋণাত্মক দিশটো হৈছে, মই প্ৰকৃতাৰ্থত মুখ্য চৰিত্ৰকেইটাৰ ভিতৰলৈ সোমাব নোৱাৰিলো -- এইসমূহ মূলতঃ এক দ্বিমাত্ৰিক সমতলত থাকিল।" উপন্যাসখনে হিন্দুস্তান টাইমছৰপৰা মিশ্ৰিত সঁহাৰি লাভ কৰে য'ত সমালোচকে ত্ৰিপাঠীৰ সাধাৰণ, দৈনন্দিন ব্যৱহৃত ভাষাক সমালোচনা কৰিছে। "ভগৱান ৰাম তথা অন্যান্য চৰিত্ৰৰ আৰু অনেক সূক্ষ্ম বৰ্ণনা আছে আৰু সামগ্ৰিকভাৱে ইয়াক বৰ সুন্দৰকৈ লিখা হৈছে। মই ত্ৰিপাঠীলৈ সৰু কথা এটা লক্ষ্য কৰাৰ কথা জনাবলৈ লিখিছিলোঁ, যে লেখনিটো ইমান তীক্ষ্ন হোৱা নাই।"\nদ্য ইমৰ্টেলছ অফ মেলুহা বাণিজ্যিকভাৱে সফল আছিল। ২০১০ চনৰ ফেব্ৰুৱাৰীৰ প্ৰথম প্ৰকাশৰ এক সপ্তাহ পিছতেই ই দ্য ষ্টেটছমেন, দ্য ইকনমিক টাইম, দ্য টাইমছ অফ ইণ্ডিয়া, ৰ'লিং ষ্ট'ন ইণ্ডিয়া আদি বিভিন্ন কাকত-আলোচনীৰ সৰ্বাধিত বিক্ৰী হোৱা গ্ৰন্থৰ তালিকাত স্থান পায়। দ্বিতীয় সপ্তাহতে কিতাপখন ৫০০০ কপিকৈ তিনিবাৰ পুনঃমুদ্ৰণ কৰিবলগা হয় আৰু জুলাইৰ শেষলৈ ভাৰততে ইয়াৰ ৪৫,০০০ কপিৰ বিক্ৰী হয়। ত্ৰিপাঠী আৰু তিৱাৰী দুয়ো গ্ৰন্থস্বত্ব এক বৃহত্তৰ প্ৰকাশনক দিবলৈ সিদ্ধান্ত লয়। বিভিন্ন প্ৰকাশন ইয়াৰ বাবে দাবীদাৰ হয় যদিও তেওঁলোকে ৱেষ্টলেণ্ড পাব্লিছাৰৰ কাষ চাপে যাৰ এক বিতৰণ সহযোগীও আছে। ২০১০ চনৰ ১০ ছেপ্টেম্বৰত দিল্লীত কিতাপখনৰ ৱেষ্টলেণ্ড সংস্কৰণ প্ৰকাশ পায়। ৰাষ্ট্ৰসংঘৰ প্ৰাক্তন বিষয়া শশী থাৰুৰে ইয়াক উন্মোচন কৰি ইয়াৰ প্ৰশংসা কৰে। কিতাপখনৰ সম্পাদিত সংস্কৰণটো ইয়াৰ এক বাণীবদ্ধ ৰূপৰ (অ'ডিঅ' বুক) সৈতে প্ৰকাশ পায়। ২০১৩ চনৰ জানুৱাৰীত দ্য ইমৰ্টেলছ অফ মেলুহা আৰু ইয়াৰ ছিকুৱেল দ্য ছিক্ৰেট অফ দ্য নাগাজৰ এক মিলিয়ন মুদ্ৰিত কপিৰ সীমা অতিক্ৰম কৰে। দুয়োখন কিতাপেই প্ৰকাশৰ দুবছৰৰ ভিতৰত ₹২২ কোটিৰ বিক্ৰীৰে নীলসেন বুকস্কেনৰ সৰ্বাধিক বিক্ৰী হোৱা গ্ৰন্থৰ তালিকাৰ শীৰ্ষস্থানত থাকে।\nউপন্যাসখন বিভিন্ন স্থানীয় ভাষা যেনে হিন্দী, গুজৰাটী, তেলুগু আৰু মাৰাঠী ভাষাতো প্ৰকাশ পায়। ত্ৰিপাঠীয়ে কয়, "মই প্ৰকৃততেই আজিৰ পৰা অহা পাঁচ বছৰক বিশ্বাস কৰোঁ, য'ত অধিক বিক্ৰীৰ বাবে ইংৰাজীতকৈ আন ভাষাবোৰকহে হিচাপত ধৰিবলগা হ'ব। সেইটোৱেই প্ৰকাশৰ ক্ষেত্ৰত এক বিৰাট পৰিৱৰ্তন হৈ আহিছে --- যি দূৰদৰ্শনত আঞ্চলিক ভাষাৰ টি আৰ পি অধিক হোৱাৰ দৰেই আনৰ সংস্কৃতিক বুজি পোৱাতকৈয়ো নিজৰ সংস্কৃতিলৈ এক সন্তুষ্টি কঢ়িয়াই আনিছে।" স্থানীয় ভাষাৰ সংস্কৰণকেইটাও বাণিজ্যিকভাৱে সফল হয়। তেলুগু সংস্কৰণটো ৰামা সুন্দাৰীয়ে অনুবাদ কৰিছিল আৰু এমাহতে ইয়াৰ ৫,০০০ কপিৰ বিক্ৰী হোৱাৰ লগতে দ্বিতীয় মুদ্ৰণত ১০,০০০ টা কপি প্ৰকাশ কৰা হয়। ইয়াৰোপৰি কেৱল ভাৰতত উপলব্ধ হোৱাকৈ কিতাপখনৰ এক আমাজন কাইণ্ডলে সংস্কৰণো মুকলি কৰা হয়।\nচলচ্চিত্ৰ পৰিচালক কৰণ জোহৰৰ ধৰ্ম প্ৰডাকচনে উপন্যাসখনৰ বোলছবি স্বত্ব ক্ৰয় কৰে। জোহৰে কয় যে চেলুলয়ডৰ বাবে এই কিতাপখন সুন্দৰ আৰু তেওঁলোক অমিষৰ কৰ্মক অগ্ৰগতি দিবলৈ উৎসাহী।\n↑ "Romancing the market". The Telegraph (Calcutta). 2011-08-28. http://www.telegraphindia.com/1110828/jsp/7days/story_14434593.jsp.\n↑ "MBA, myth and 'Meluha',aphenomenon called Amish". The Times of India. 28 July 2011. http://articles.timesofindia.indiatimes.com/2011-07-28/kolkata/29824273_1_trilogy-shiva-publishers.\n↑ 3.0 3.1 3.2 "Theory on Indian Gods". Amish Tripathi Official Website. http://www.authoramish.com/mahadev_myth.html। আহৰণ কৰা হৈছে: 2011-11-13.\n↑ 4.0 4.1 Amish Tripathi. "The Character". Official Website. http://www.authoramish.com/shiva_the_characters.html। আহৰণ কৰা হৈছে:5March 2013.\n↑ The Immortals of Meluha, 2010. p. 45-49, ISBN - 978-93-80658-74-2\n↑ The Immortals of Meluha, 2010. p. 37, 78, ISBN - 978-93-80658-74-2\n↑ The Immortals of Meluha. 2010. P.13. ISBN - 978-93-80658-74-2\n↑ The Immortals of Meluha. 2010. P.4, 90, ISBN - 978-93-80658-74-2\n↑ The Immortals of Meluha. 2010. P.119, ISBN - 978-93-80658-74-2\n↑ The Immortals of Meluha. 2010. P.67-71, ISBN - 978-93-80658-74-2\n↑ The Immortals of Meluha. 2010. P.65, ISBN - 978-93-80658-74-2\n↑ The Immortals of Meluha. 2010. P.13-16, ISBN - 978-93-80658-74-2\n↑ The Immortals of Meluha, 2010. p. 44, ISBN - 978-93-80658-74-2\n↑ The Immortals of Meluha, 2010. p. 72, ISBN - 978-93-80658-74-2\n↑ The Immortals of Meluha, 2010. p. 32, ISBN - 978-93-80658-74-2\n↑ 18.0 18.1 "Shiva Trilogy – About The Author". Amish Tripathi Official Website. http://www.authoramish.com/about.html। আহৰণ কৰা হৈছে: 2011-01-08.\n↑ 19.0 19.1 19.2 19.3 Sachdeva, Rana (2010-12-10). "The Immortals of Meluha: Interview with Amish Tripathi". The Times of India (Bennett, Coleman & Co. Ltd.) খণ্ড 1452. OCLC 23379369.\n↑ 20.0 20.1 "Author Amish Tripathi talks about life at IIM-C". Indian Institute of Management. 2010-04-29. http://www.mbauniverse.com/article.php?id=3181। আহৰণ কৰা হৈছে: 2011-01-07.\n↑ 21.0 21.1 21.2 21.3 21.4 Chakraberti, Sujata (2010-04-09). "Amish Tripathi’s going digital". Daily News & Analysis. http://www.dnaindia.com/lifestyle/report_amish-tripathi-s-going-digital_1369184। আহৰণ কৰা হৈছে: 2011-01-08. উদ্ধৃতি ত্ৰুটি: Invalid <ref> tag; name "dna" defined multiple times with different content\n↑ 22.0 22.1 22.2 Molekhi, Pankaj (2010-09-12). "Meet the mortal of Meluha". The Economic Times (Bennett, Coleman & Co. Ltd.) খণ্ড 238. OCLC 61311680.\n↑ 23.0 23.1 23.2 23.3 23.4 Tripathi, Amish (2010-09-01). "The MBA Writer". OPEN (Open Media Network Pvt Ltd.) খণ্ড 35.\n↑ Choudhuri, Dibyajyoti (2012-08-11). "Shiva AsaTibetan Hero". The Times of India (The Times Group). http://epaper.timesofindia.com/Default/Scripting/ArticleWin.asp?From=Archive&Source=Page&Skin=TOINEW&BaseHref=TOIKM/2012/08/11&PageLabel=36&EntityId=Ar03600&ViewMode=HTML। আহৰণ কৰা হৈছে: 2012-12-31.\n↑ "The Shiva Trilogy overseas rights bought by Jo Fletcher Books". The Times of India (The Times Group). 2013-01-16. http://articles.timesofindia.indiatimes.com/2013-01-16/books/36373504_1_shiva-trilogy-meluha-indian-market। আহৰণ কৰা হৈছে: 2013-01-23.\n↑ "Shiva Trilogy original soundtrack". The Times Of India (Bennett, Coleman & Co. Ltd). 2013-02-16. http://articles.timesofindia.indiatimes.com/2013-02-16/bollywood/37120075_1_shiva-trilogy-original-soundtrack-bickram-ghosh.\n↑ Bhattacharya, Pradip (2010-10-07). "In Antidiluvian India". The Statesman (Statesman India Ltd.). http://www.thestatesman.net/index.php?option=com_content&view=article&id=344122:in-antediluvian-india-&catid=44:8th-day। আহৰণ কৰা হৈছে: 2011-01-09.\n↑ 28.0 28.1 28.2 Vasudev, Gaurav (2010-09-19). "Shiva Re-loaded". The Statesman (Statesman India Ltd.).\n↑ Pattanaik, Devdutt (2010-09-19). "Mythology, management and more". The Tribune (Tribune Trust) খণ্ড 982: 21.\n↑ "Book Reviews for April 2010". Society. Condenast Publications Ltd.. 2010-04-23.\n↑ Mahapatra, Lisa (2010-03-11). "The Raconteur". The New Indian Express (Express Publications Ltd.) খণ্ড 21: 4. OCLC 243883379.\n↑ "The Immortals of Meluha: A review". Hindustan Times (HT Media Ltd). 2010-09-29. http://books.hindustantimes.com/2010/09/the-immortals-of-meluha-%E2%80%93-a-review/। আহৰণ কৰা হৈছে: 2011-01-10.\n↑ The Immortals of Meluha Best-seller listings across different outlets:\nUmair, Siddique (2010-09-11). "Faith at Heart". The Hindu (Kasturi and Sons Ltd.) খণ্ড 1345 (211): 13. ISSN 0971-751X.\nMazumder, Jayeeta (2010-12-31). "Bestsellers on your bookshelf". The Hindustan Times (The Times Group). Archived from the original on 2013-01-25. https://archive.is/fPz0a। আহৰণ কৰা হৈছে: 2011-01-09.\nIyer, Raman (2010-12-28). "Khushwant, Fatima Bhutto amongst 2010's most read authors". Topnews.in. http://www.topnews.in/law/khushwant-fatima-bhutto-amongst-2010s-most-read-authors-244150। আহৰণ কৰা হৈছে: 2011-01-09.\nBhawani, Namrata (2011-12-05). "Myth and match: Talk with Amish Tripathi". Mumbai Mirror. http://articles.timesofindia.indiatimes.com/2011-12-05/books/30338847_1_amish-tripathi-religious-book-financial-sector। আহৰণ কৰা হৈছে: 2012-01-02.\n↑ "HT Neilsen Bookscan Top 10". Hindustan Times (HT Media Ltd). 2012-06-02. http://paper.hindustantimes.com/epaper/showlink.aspx?bookmarkid=1SBWM6OYHQO5&linkid=a4cf965f-bdd9-4d45-8ae4-47de17b68db9&pdaffid=5ncoZjso4AlFtIgb4L6Vlg%3d%3d। আহৰণ কৰা হৈছে: 2012-06-02.\n↑ 36.0 36.1 "English mass-market books tap Hindi speakers". Zee News. 2012-08-11. http://zeenews.india.com/entertainment/bookworm/english-mass-market-books-tap-hindi-speakers_2456.htm। আহৰণ কৰা হৈছে: 2012-08-31.\n↑ Dundoo, Sangeeta Devi (2012-11-23). "It’sadream; don’t wake me’". The Hindu (The Hindu Group). http://www.thehindu.com/arts/books/its-a-dream-dont-wake-me/article4126820.ece। আহৰণ কৰা হৈছে: 2012-12-27.\n↑ "The Immortals of Meluha: Amazon Kindle Store". Amazon.com. http://www.amazon.com/gp/aw/d/B008593O8S/ref=redir_mdp_mobile/181-5225771-3262742?m=AH9CGK6QR37LL&ref_=pd_sim_kstore_1। আহৰণ কৰা হৈছে:9March 2013.\n↑ K Basu, Upala (4 January 2012). "Karan Johar brings Meluha to life". The Times Of India. http://articles.timesofindia.indiatimes.com/2012-01-04/news-interviews/30588163_1_lord-shiva-book-rights-karan-johar-s-dharma-productions। আহৰণ কৰা হৈছে:9March 2013.\n"https://as.wikipedia.org/w/index.php?title=দ্য_ইমৰ্টেলছ_অফ_মেলুহা&oldid=150558"ৰ পৰা সংকলিত\nএই পৃষ্ঠাখন ১১ জুন, ২০১৫ তাৰিখে ১৯:২৩ বজাত অন্তিম সংশোধন কৰা হৈছিল।


অবেইদ ছিদ্দিকি - অসমীয়া ৱিকিপিডিয়া\n৭ জানুৱাৰী, ১৯৩২\n২৬ জুলাই, ২০১৩ (৮১ বছৰ)\nইউনিভাৰ্ছিটি অৱ গ্লাছগ'\nইউনিভাৰ্ছিটি অৱ পেনছিলভেনিয়া\nঅবেইদ ছিদ্দিকি (FRS- ফেল' অৱ ৰয়েল ছ'ছাইটি- ৰয়েল ছ'ছাইটিৰ সদস্য) (৭ জানুৱাৰী ১৯৩২-২৬ জুলাই ২০১৩) ৰাষ্ট্ৰীয় জীৱবিজ্ঞান কেন্দ্ৰ, টাটা মৌলিক গৱেষণা প্ৰতিষ্ঠানত National Research Professor আছিল। তেওঁৰ ড্ৰছ'ফিলা মাখিৰ জেনেটিকছ আৰু নিউৰ'বায়ল'জী সম্পৰ্কীয় গৱেষণাৰ বাবে লব্ধপ্ৰতিষ্ঠ।\n4 নিৰ্বাচিত গৱেষণা প্ৰকাশন\nঅবেইদ ছিদ্দিকিৰ ১৯৩২ চনত উত্তৰ প্ৰদেশত জন্ম হৈছিল। তেওঁ আলিগড় মুছলিম বিশ্ববিদ্যালয়ৰ পৰা স্নাতকোত্তৰ ডিগ্ৰী লাভ কৰিছিল। Guido Pontecorvo-ৰ অধীনত গৱেষণা কৰি ইউনিভাৰ্ছিটি অৱ গ্লাছগ'ৰ পৰা তেওঁ ডক্টৰেট ডিগ্ৰী লাভ কৰিছিল। ইয়াৰ পিছত তেওঁ ইউনিভাৰ্ছিটি অৱ পেনছিলভেনিয়াৰ Cold Spring Harbor Laboratory আৰু কেমব্ৰিজৰ MRC Laboratory of Molecular Biology-ৰ পৰা প'ষ্ট ডক্টৰেট গৱেষণা (ইংৰাজী:post doctoral research) সমাপন কৰিছিল। ছিদ্দিকিক ১৯৬২ চনত ভাৰতৰ প্ৰসিদ্ধ বিজ্ঞানী হোমি ভাবাই টাটা মৌলিক গৱেষণা প্ৰতিষ্ঠানত Molecular Biology Unit স্থাপন কৰিবৰ বাবে আমন্ত্ৰণ কৰি আনিছিল। ইয়াৰ ৩০ বছৰ পিছত বাংগালোৰৰ তেওঁ টি আই এফ আৰ ৰাষ্ট্ৰীয় জীৱবিজ্ঞান কেন্দ্ৰ (ইংৰাজী: TIFR National Center for Biological Sciences)ৰ প্ৰতিষ্ঠাপক সঞ্চালক হিচাপে নিৰ্বাচিত হয়। মৃত্যুৰ সময়লৈকে তেওঁ এই কেন্দ্ৰতে অধ্যাপক হিচাপে কৰ্মৰত আছিল।\nসভাপতি, Indian Academy of Sciences\nসদস্য, ৰয়েল ছ'ছাইটি, লণ্ডন\nসদস্য, US National Academy of Sciences, ৱাশ্বিংটন\nসদস্য, TWAS-Third World Academy, ট্ৰিয়েষ্ট\nTwice Sherman Fairchild Distinguished Scholar at Caltech\nLife member of Clare Hall, Cambridge]\nHonorary D.Sc., Aligarh Muslim University, Aligarh\nHonorary D.Sc., Jamia Hamdard, Delhi\nHonorary D.Sc., Kalyani University, Kalyani\nHonorary D.Sc., Indian Institute of Technology, Bombay\nHonorary D.Sc., Jamia Milia, Delhi\nHonorary D.Sc., Central University of Hyderabad\n২০১৩ চনৰ ২৬ জুলাইত বাংগালোৰত এটা পথ দুৰ্ঘটনাত পতিত হৈ ছিদ্দিকিৰ মৃত্যু হয়। এই দুৰ্ঘটনাৰ ফলত তেওঁৰ মগজুৰ গুৰুতৰ আঘাত হোৱাৰ ফলতে তেওঁ প্ৰাণ হেৰুৱায়। মৃত্যুৰ সময়ত তেওঁ পত্নী আছিয়া, দুই পুত্ৰ ইমৰাণ ছিদ্দিকি আৰু কালিম আৰু দুই কন্যা যমুনা আৰু দিবাক এৰি গৈছ।\nনিৰ্বাচিত গৱেষণা প্ৰকাশন[সম্পাদনা কৰক]\nGaren, A. and Siddiqi, O. (1962). Suppression of mutations in the alkaline phosphatase cistron of E. coli. Proc Nat. Acad. Sci. USA 48 (7): 1121.\n↑ "Prof. Obaid Siddiqi". http://www.iiap.res.in/obaidsiddiqi। আহৰণ কৰা হৈছে:7June 2012.\n↑ "Indian Fellow". http://insaindia.org/detail.php?id=N77-0761। আহৰণ কৰা হৈছে:7June 2012.\n"https://as.wikipedia.org/w/index.php?title=অবেইদ_ছিদ্দিকি&oldid=300670"ৰ পৰা অনা হৈছে\nএই পৃষ্ঠাখন ২৬ ছেপ্টেম্বৰ, ২০২১ তাৰিখে ০৭:৫৬ বজাত অন্তিম সংশোধন কৰা হৈছিল।


১৫৯টা মহৎ লোকৰ অমৰ বাণী । - জোনাক\nHome মহৎ লোকৰ বাণী ১৫৯টা মহৎ লোকৰ অমৰ বাণী ।\n১৫৯টা মহৎ লোকৰ অমৰ বাণী ।\nমহৎ লোকৰ বাণী,\n১. চুৰ কৰা মহাপাপ । - বুদ্ধদেৱ।\n২. সত্যৰ সদায় জয় । - মহাত্মা গান্ধী।\n৩. অহিংসা পৰম ধৰ্ম । - মহাত্মা গান্ধী।\n৪. সময়েই ধন ৷ - বেঞ্জামিন ফ্ৰেঙ্কলিন।\n৫. শিক্ষাই জীৱন, জীৱনেই শিক্ষা ৷ - লজ।\n৬. চৰিত্ৰ মানুহৰ আচল সম্পত্তি। - মাইলচ।\n৭. শিক্ষাই মানুহৰ শ্রেষ্ঠ সম্পদ। - চক্রেটিজ।\n৮. উপদেশতকৈ আৰ্হি ভাল । - হজৰত মহম্মদ।\n৯. ভূল জনাতকৈ নজনাই ভাল । - শ্বেক্সপীয়েৰ।\n১০. শিক্ষা হৈছে সঞ্জীৱনী অমৃত । - জাকিৰ হুচেইন।\n১১. জ্ঞানৰ নিচিনা পবিত্ৰ একোৱেই নাই । - যীশুখৃীষ্ট।\n১২. দেশতকৈ মোমাই ডাঙৰ নহয়। - লাচিত বৰফুকন।\n১৩. নেতাৰ ভুলত দেশ ধ্বংস হয় । - ইন্দিৰা গান্ধী।\n১৪. নিৰক্ষৰতা মানেই জ্ঞানহীন নহয়। - ৰবীন্দ্ৰনাথ ঠাকুৰ।\n১৫. ধৈৰ্য্যৰ স্বাদ অতি তিতা কিন্তু তাৰ ফল অতি সুমিষ্ট । - ৰুছো।\n১৬. নোৱাৰা শব্দটো মুৰ্খৰ ভঁৰালত থাকে । - আব্ৰাহাম লিংকন।\n১৭. যি মূলা বাঢ়ে তাৰ দুপাততে চিন । - ডঃ বানীকান্ত কাকতি।\n১৮. সুখ কাৰো চিৰকলীয়া নহয় । - কমলাকান্ত ভট্টাচাৰ্য্য।\n১৯. নিজক জ্ঞানী বুলি ভবা জনেই হল আচল মুৰ্খ । - ভল্টেয়াৰ।\n২০. পাপক ঘিণ কৰিবা পাপীক ঘিন নকৰিবা । - যীশুখৃীষ্ট।\n২১. বিদ্যা মানুহৰ সৰ্বশ্ৰেষ্ঠ অলংকাৰ । - ইশ্বৰ চন্দ্ৰ বিদ্যাসাগৰ।\n২২. যি নিজস্বক হেৰুৱাই তেওঁ সকলো হেৰুৱাই । - মহাত্মা গান্ধী।\n২৩. মানুহৰ হাতত অহিংসা শক্তিয়েই সৰ্বশ্ৰেষ্ঠ শক্তি । - মহাত্মা গান্ধী।\n২৪. হিংসা এনে পাপ যি পাপৰ প্ৰায়চিত্ত নাই । - হজৰত মহম্মদ।\n২৫. পৰিবৰ্তনশীল জগতত পৰিবৰ্তনেই সত্য। - লক্ষ্মীনাথ বেজবৰুৱা।\n২৬. যি চাকি নিজেই নজ্বলে আনক জ্বলাব কেনেকৈ । - সৰ্ব্বপল্লী ৰাধাকৃষ্ণন।\n২৭. শিক্ষা নথকা মানুহ এজন শুকান কাঠৰ দৰে । - হজৰত মহম্মদ।\n২৮. কুসংষ্কাৰ হল পৃথিৱীৰ সৱাতোকৈ ডাঙৰ বোজা । - সৰ্বপল্লী ৰাধাকৃষ্ণণ।\n২৯. খং আৰু অসহিষ্ণুতা হৈছে জ্ঞান লাভৰ প্ৰধান শত্ৰু । - মহাত্মা গান্ধী।\n৩০. মুৰ্খ আৰু অজ্ঞানীয়ে সত্য কি বস্তু নাজানে । - বুদ্ধদেৱ।\n৩১. শিক্ষিত হবলৈ হলে সকলো বিষয়তে জ্ঞান থাকিব লাগিব । - সৰ্ব্বপল্লী ৰাধাকৃষ্ণণ।\n৩২. অহিংসা আৰু প্ৰেমৰ পথ অনুসৰন কৰিলেহে শান্তি আহিব । - মহাবীৰ।\n৩৩. কাৰো অন্যায় নকৰিবা, মিছা কথা নকবা, হিংসা নকৰিবা । - বুদ্ধদেৱ।\n৩৪. সুন্দৰৰ আৰাধনা জীৱনৰ খেল । - চন্দ্ৰ কুমাৰ আগৰৱালা।\n৩৫. যাৰ ধৈৰ্য্য আছে তেওঁ বিচৰা বস্তু সকলো পাব পাৰে । - ফ্ৰেংকলিন।\n৩৬. মৰমে ভাঙিব নোহোৱা ব্যৱধান একো নাই । - মহাত্মা গান্ধী।\n৩৭. আনক কোৱাতকৈ নিজে কৰাটো ভাল । - ব্ৰাউন্ড ৰাছেল।\n৩৮. আমি যি কাম কৰো সেয়াই পৰম পিতাৰ কাম। - স্বামী বিবেকানন্দ।\n৩৯. আমাৰ চিন্তা ভাৱনাৰ পৰাই চৰিত্র গঠন হয়। - আনন্দ চন্দ্র আগৰৱালা।\n৪০. ভাষাৰ বাপেক ভাৱ আৰু ককাক জ্ঞান। - কমলা কান্ত ভট্টাচার্য্য।\n৪১. উশাহ লৈ থকা মানেইতো জীয়াই থকা নহয় ৷ - মেথিউ।\n৪২. যি নিজৰ দেশক ভাল নাপাই সি একোকে ভাল নাপায়। - বাইৰণ।\n৪৩. যি নিজৰ দেশক ভাল নাপাই সি একোকে ভাল নাপায়। - বাইৰণ।\n৪৪. জীৱনটো হৈছে এক উত্তৰবিহীন সাঁথৰ ৷ - এমাৰছন।\n৪৫. এটা বন্দুকৰ গুলীতকৈ এটোপাল চিঞাহীৰ মূ্ল্য বেছি। - চেইন্ট টেৰেজা।\n৪৬. কৰ্মৰ মাজতহে জীৱনে পূৰ্ণতা লাভ কৰে ৷ - বেইলী।\n৪৭. যাৰ অন্তৰত সংগীত নাই তেওঁক বিশ্বাস কৰিব নোৱাৰি । - প্লেটো।\n৪৮. এজন অবিশ্বাসী বন্ধুতকৈ এজন বিশ্বাসী শত্ৰুই ভাল । - নেপলিয়ন।\n৪৯. এজন অসৎ লোকৰ লগত ফুৰাতকৈ অকলে ফুৰাই ভাল । - হজৰত মহম্মদ।\n৫০. অন্ন বস্ত্ৰ ইশ্বৰ প্ৰাপ্তিৰ বস্তু নহয় ভক্তিয়েই একমাত্র পথ । - শংকৰদেৱ।\n৫১. বিৰহৰ এটোপাল চকুলো মিলনৰ হাজাৰ আনন্দতকৈ মহান । - হোমাৰ।\n৫২. শ্ৰদ্ধাৰে মানুহে কি কৰিব নোৱাৰে, সমস্তই কৰিব পাৰে । - মহাত্মা গান্ধী।\n৫৩. শিক্ষক এডাল মমবাতিৰ দৰে যিয়ে নিজে জ্বলি আনক পোহৰ দিয়ে । - চক্ৰেটিছ।\n৫৪. যিমান পাৰা সিমান আগবাঢ়ি গৈ থাকা এয়েই ঈশ্বৰৰ বাণী । - ডঃ বানীকান্ত কাকতি।\n৫৫. জীৱনক সত্য সুন্দৰ আৰু মঙ্গলময় কৰাই মানৱ আত্মাৰ চৰম উদ্দেশ্য । - নীলমণি ফুকন।\n৫৬. পৰিস্থিতিয়ে মানুহ সৃষ্টি নকৰে মানুহে পৰিস্থিতিৰ সৃষ্টি কৰে । - জৱাহৰলাল নেহৰু।\n৫৭. অভিজ্ঞতাই ডাঙৰ কিতাপ আৰু জীৱন হৈছে বিদ্যালয় । - হেম বৰুৱা।\n৫৮. যি জনে মানুহৰ চিন্তা কৰিব নাজানে তেওঁ জীয়াই থাকিব নাজানে । - ভল্টেয়াৰ।\n৫৯. মানুহ এদিন মৰিবই লাগিব, দোষ কৰি মৰাতকৈ বিনাদোষে মৰা বেছি ভাল। - চক্ৰেটিছ।\n৬০. ভীৰুৰ দৰে জীয়াই থকাতকৈ বীৰৰ দৰে মৃত্যুবৰন কৰাই শ্ৰেয় । - মহাত্মা গান্ধী।\n৬১. প্ৰকৃত শিক্ষাই মানুহৰ মৰ্য্যদা বঢ়ায় তদুপৰি ই আত্ম সন্মানো বৃদ্ধি কৰে । - এ. পি. জে. আব্দুল কালাম।\n৬২. সিদ্ধান্ত লব নোৱাৰা মানুহতকৈ দূৰ্ভগীয়া আন কোনো নাই । - উইলিয়াম জেমছ।\n৬৩. পৃথিৱীৰ আটাইতকৈ বেয়া কাম হল আনৰ সুনাম নষ্ট কৰা । - ৰামকৃষ্ণ পৰমহংস।\n৬৪. মই ইয়াত কতো হিন্দু বা মুছলমান দেখা নাই, যি দেখিছোঁ সেয়া মাত্র মানুহ । - গুৰুনানক।\n৬৫. মৃত্যুতকৈ কষ্টেৰে জীয়াই থাকিবলৈ বেছি সাহসৰ প্ৰয়োজন । - নেপোলিয়ন।\n৬৬. জীৱনত যি জনে এবাৰ বিশ্বাসঘাতকতা কৰিছে তেওঁক কেতিয়াও বিশ্বাসত নলবা । - শ্বেক্সপীয়েৰ।\n৬৭. নিজৰ ভৰিৰ ওপৰত থিয় হবলৈ শিকা, তেতিয়াহে সংসাৰ ভাল পাব পাৰিবা । - স্বামী বিবেকানন্দ।\n৬৮. দুখত ভাগি পৰাজনে ভালদৰে চিন্তা কৰিব লাগে যে দুখৰ পিছত সুখ অহাটো নিশ্চিত । - বুদ্ধদেৱ।\n৬৯. ক্রোধ মানুহৰ প্রধান শত্রু। ক্রোধ কৰা মানুহে যুদ্ধৰ বাহিৰে অন্য কামত ভাগ লব নোঁৱাৰে। - বাইবেল।\n৭০. সত্যক কেতিয়াও ঢাকি ৰাখিব নালাগে কাৰণ সত্যই অন্ধকাৰক ঘৃণা কৰে। - মহাত্মা গান্ধী।\n৭১. অকণমান সাহসৰ অভাৱতেই পৃথিবীৰ বহুতো প্রতিভাৰ অপচয় ঘটে। - ছিডনি স্মিথ।\n৭২. যি মানুহৰ ধৈৰ্য শক্তি আছে, তেওঁৰ অসাধ্য একোৱে নাই ৷ - বেঞ্জামিন ফ্ৰেংকলিন।\n৭৩. মানুহে যিমান কিতাপ পঢ়িবলৈ শিকে সিমানে ভাবিবলৈ শিকে - জৱাহৰলাল নেহৰু।\n৭৪. আমি যি জানো সি অতি সামান্য ৷ আমি যি নাজানো তাৰ সীমা নাই ৷ - পাৰলেচ।\n৭৫. কোনোৱে তোমাক সহায় কৰিব নোৱাৰে ৷ নিজেই নিজৰ সহায় লোৱা ৷ - বুদ্ধদেৱ।\n৭৬. ভালভাৱে জীৱন যাপন কৰিব বিচাৰিছা যদি সত্যক আকোঁৱালি লোৱা ৷ - প্লেটো।\n৭৭. ক্রোধ মানুহৰ প্রধান শত্রু। ক্রোধ কৰা মানুহে যুদ্ধৰ বাহিৰে অন্য কামত ভাগ লব নোঁৱাৰে। -বাইবেল।\n৭৮. সত্যক কেতিয়াও ঢাকি ৰাখিব নালাগে কাৰণ সত্যই অন্ধকাৰক ঘৃণা কৰে। - মহাত্মা গান্ধী।\n৭৯. অকণমান সাহসৰ অভাৱতেই পৃথিবীৰ বহুতো প্রতিভাৰ অপচয় ঘটে। - ছিডনি স্মিথ।\n৮০. প্ৰতিদিনে জীৱনটো উপভোগ কৰা, তেতিয়াহে ইয়াৰ আচল সোৱাদ পাবা ৷ - মাৰ্গাৰেট বুনেন।\n৮১. জীৱনত আগুৱাই যাব বিচাৰিছা যদি বাস্তৱৰ সন্মুখীন হ'বলৈ শিকা ৷ - জুলিয়েট বেষ্টিয়েনা।\n৮২. বিশ্বাসৰ ফল প্ৰেম, প্ৰেমৰ ফল সেৱা, সেৱাৰ ফল শান্তি ৷ - মাদাৰ টেৰেছা।\n৮৩. বেদনাই হ’ল প্ৰেমৰ সৰ্বোচ্চ উপহাৰ ৷ - কবিগুৰু ৰবীন্দ্ৰ নাথ ঠাকুৰ।\n৮৪. তুমি য’লৈকে নোযোৱা কিয় বিলোৱা মাথোঁ প্ৰেম আৰু প্ৰেম ৷ - মাদাৰ টেৰেছা।\n৮৫. প্ৰেমৰ আনন্দ অতি ক্ষণস্থায়ী, চিৰস্থায়ী প্ৰেমৰ বেদনাহে ৷ - ৰবীন্দ্ৰনাথ ঠাকুৰ।\n৮৬. প্ৰতিকূলতাৰ বিৰুদ্ধে গৈ সম্পন্ন কৰা কামখিনি সচাঁই বৰ মধুৰ ৷ - উইলিয়াম শ্বেইক্সপীয়েৰ।\n৮৭. মোক তেজ দিয়া, মই তোমাক স্বাধীনতা দিম ৷ - নেতাজী সুভাষ চন্দ্ৰ বসু।\n৮৮. নজনাটো লাজৰ কথা নহয়, শিকিবলৈ যত্ন নকৰাটোহে লাজৰ কথা ৷ - বেঞ্জামিন ফ্ৰেংকলিন।\n৮৯. জাৱৰ সাৰিলে ঠাই যি দৰে পৰিস্কাৰ হয় তেনেকৈ নিজৰ ভুল স্বীকাৰ কৰিলে মন শুদ্ধ হয় । - হেম বৰুৱা।\n৯০. সকলো বস্তু কিনিছা কিনা। পৰাপক্ষত মাহেকত একোখন ভাল কিতাপ কিনিবা। - যতীন্দ্র নাথ দুৱৰা।\n৯১. যাৰ দুই চকু নাই তেওঁ অন্ধ নহয়, যিজনে নিজৰ দোষ ঢাকি ৰাখি আনৰ দোষ খুচৰি ফুৰে তেওঁয়েই প্ৰকৃত অন্ধ । - মহাত্মা গান্ধী।\n৯২. এখন সমাজ সুচাৰুৰূপে পৰিচালিত হবলৈ লাগে - অফুৰন্ত কৰ্ম শক্তি, সংযত বিবেক আৰু সেৱাৰ মনোভাৱ । - ৰাজা ৰামমোহন ৰায়।\n৯৩. লোকৰ দোষ ধাৰাটো বুদ্ধিমানৰ কাম, কিন্তু নিজক নিৰ্দোষী কৰাটো তাতোকৈ বুদ্ধিমানৰ কাম"। - মহাত্মা গান্ধী।\n৯৪. যি মানুহে নামমাত্ৰও আনৰ কথা চিন্তা কৰিব নোৱাৰে, তেওঁৰ জীৱনৰ কোনো অৰ্থ নাই ৷ - মণ্টেইন।\n৯৫. যিটো জীৱনক প্ৰেমে প্ৰেৰণা দিয়ে , জ্ঞানে পথ দেখুৱাই , সেইটোৱেই হ’ল ভাল জীৱন ৷ - বাৰ্ট্ৰাণ্ড ৰাছেল।\n৯৬. অতি সাধাৰণ যেন লগা দৈনন্দিন জীৱনৰ সৰু সৰু ঘটনাৰাজিয়েই হ’ল জ্ঞানৰ প্ৰকৃত উৎস ৷ - জেমছ এলেন।\n৯৭. সকলো বস্তু কিনিছা কিনা। পৰাপক্ষত মাহেকত একোখন ভাল কিতাপ কিনিবা। - যতীন্দ্র নাথ দুৱৰা।\n৯৮. নীৰৱতা হ'ল জীৱনৰ এক অমূল্য বস্তু, যাৰ ভিতৰত বহু বস্তুৱে জন্মলাভ কৰে - থমাছ কাৰ্লাইল।\n৯৯. চৰিত্ৰবান মানুহ পবিত্র জলৰ নিচিনা, সিহঁত নিজেও পবিত্ৰ আৰু আনকো পবিত্ৰ কৰে । - সত্যনাথ বৰা।\n১০০. আজিৰ কাম কাইলৈ কৰিম বুলি থৈ নিদিবা, কাৰণ কাইলৈ তোমাৰ কি অৱস্থা হ'ব তুমি নাজানা ৷ - হজৰত মহম্মদ।\n১০১. আন্ধাৰ আঁতৰাবলৈ যিদৰে পোহৰৰ প্ৰয়োজন তেনেদৰে ঘৃণা আঁতৰাবলৈ প্ৰয়োজন প্ৰেম ৷ - মাৰ্টিন লুথাৰ কিং।\n১০২. পৰিস্থিতি যিমানেই ভয়লগা নহওক কিয়, দৃঢ়তা আৰু আত্মবিশ্বাস থাকিলে জয়লাভ সুনিশ্চিত ৷ - পিয়েৰ টেলহাৰ্ড।\n১০৩. যিজন ব্যক্তিয়ে জীৱনত এবাৰো ভূল কৰা নাই ইয়াৰ অৰ্থ হ'ল যে তেওঁ শিকিবলৈ কোনো চেষ্টা কৰা নাই ৷ - এৰিষ্ট'টল।\n১০৪. জীৱনটো এক মহৎ উপহাৰ ৷ যিসকলে জযৱনক ভাল নাপায় সেইসকলে এই উপহাৰ গ্ৰহণৰ অনুপযুক্ত ৷ - ড০ সৰ্বপল্লী ৰাধাকৃষ্ণণ।\n১০৫. ব্যক্তিগত অভিজ্ঞতা অবিহনে মানুহে বহুতো প্ৰকৃত সত্যৰ সম্পূৰ্ণ অৰ্থ কেতিয়াও হৃদয়ংগম কৰিব নোৱাৰে ৷ - জন ষ্টুৱাৰ্ট মিল।\n১০৬. সত্যৰ মুখামুখি হ'বলৈ ভয় নকৰিবা, যি কাপুৰুষ তেওঁহে সত্যৰ মুখামুখি হ'ব নোৱাৰে ৷ - মহাত্মা গান্ধী।\n১০৭. বহু কথা জনা জনকেই জ্ঞানী বুলি নকয় ৷ জনা কথাক যথাযথ প্ৰয়োগ কৰিব পৰা জনহে জ্ঞানী ৷ - লেনিন।\n১০৮. ইচ্ছাশক্তি প্ৰৱল হ’লে জটিলতাই কোনো ধৰণৰ প্ৰতিবন্ধকতাৰ সৃষ্টি কৰিব নোৱাৰে ৷ - মেকিয়াভেলে।\n১০৯. মানুহৰ এই জীৱন অনন্ত আৰু প্ৰেম অমৰ ৷ কিন্তু মৃত্যু ? আমাৰ দৃষ্টিৰে ঢুকি পোৱা দিগন্তই হ’ল মৃত্যু ৷ - ৰজিটাৰ ৰেমণ্ড।\n১১০. সুযোগবোৰ কঠিন কাৰ্যৰ ৰূপ ধৰিহে দেখা দিয়ে ৷ সেয়েহে এলেহুৱা লোকে সুযোগ বৰকৈ হেৰুৱাই ৷ - টমাচ আলভা এডিচন।\n১১১. কৰো বুলি কোনেও প্ৰতিভাৰ সৃষ্টি কৰিব নোৱাৰে ৷ ইয়াক কেৱল সঠিক পথেৰে আগুৱাই নিবহে পাৰি ৷ - এইছ জি ৱেইলছ।\n১১২. প্ৰেম তেওঁৰ স’তে কৰিবা যাক তুমি ভালপোৱা ৷ কিন্তু বিবাহত তেওঁৰ স’তেহে বহিবা, যিয়ে তোমাক ভালপায় ৷ - আৰবীয় প্ৰবাদ।\n১১৩. সৰু বুলি কাকো অৱহেলা নকৰিবা ৷ তুমি সৰু বুলি উলাই কৰা বস্তু এটাই তোমাক কেতিয়াবা বিৰাট সত্যৰ সন্ধান দিব পাৰে ৷ - গ্যেটে।\n১১৪. নিজৰ পাৰদৰ্শিতা বৃদ্ধি কৰিবলৈ অসম্ভৱ বুলি জনা কামো কৰিবলৈ আগুৱাই যাবলৈ কুণ্ঠাবোধ নকৰিবা ৷ - আব্ৰাহাম লিংকন।\n১১৫. ডাঙৰ আৰু যথেষ্টসৎখ্যক ভুলৰ মাজেদি নহাকৈ কোনো এজন মানুহেই মহান তথা সফল হ’ব নোৱাৰে ৷ - উইলিয়াম শ্বেইক্সপীয়েৰ।\n১১৬. আমি অনুভৱ কৰিব পৰা আটাইতকৈ সুন্দৰ বস্তুটো হ'ল ৰহস্য ৷ সকলো প্ৰকৃত কলা আৰু বিজ্ঞানৰ ইয়ে হ'ল উৎস ৷ - এলবাৰ্ট আইনষ্টাইন।\n১১৭. নিজক সদায় আনন্দত ৰাখিবা ৷ আনন্দময়, উৎসাহী আৰু শক্তিমানৰ কাৰণেহে জগতখন, দুৰ্বল, নিৰুৎসাহী মানুহৰ বাবে নহয় ৷ - ওমাৰ্চন।\n১১৮. এজন মানুহে গোটেই দিনটো যি চিন্তা কৰে তেওঁ সেয়াই ৷ সচাঁকৈয়ে ! তাতকৈ অন্য ধৰণৰ হোৱাটো বাৰু তেওঁৰ বাবে কেনেকৈ সম্ভৱ ? - এমাৰ্চন।\n১১৯. মানুহৰ মন সদায় একে ঠাইতেই থাকে ৷ কিন্তু এই মন বোলা অতি শক্তিশালী বস্তুটোৱে স্বৰ্গক নৰক আৰু নৰকক স্বৰ্গ কৰি তোলে ৷ - কবি জন মিল্টন।\n১২০. খং নকৰিবা নিজৰে সৰ্বনাশ হ'ব ৷ অহংকাৰ নকৰিবা পতন হ'ব, কাকো ঘৃণা নকৰিবা , নিজেও ঘৃণিত হ'বা , ফাঁকি নিদিবা , ফাঁকত পৰিবা ৷ - বিবেকানন্দ৷\n১২১. এগৰাকী সফল আৰু এগৰাকী অসফল ব্যক্তিৰ মাজত থকা মূল পাৰ্থক্যটো হ'ল সফল ব্যক্তিগৰাকীয়ে তেওঁৰ ভূলৰ পৰাই সদায়েই শিক্ষা লৈ আগবাঢ়ে - ডেল কাৰ্নেগী৷\n১২২. প্ৰেম হৈছে এনে এক জীৱনপুষ্প যি প্ৰস্ফুটিত হয় অভাৱনীয়, অপৰিকল্পিতভাৱে, কোনোৱে নজনাকৈয়ে, প্ৰকৃতিৰ সকলো নিয়ম উলংঘা কৰি ৷ - ডি এইছ লৰেঞ্চ।\n১২৩. আমি জীৱনটো ভাল পাওঁ এই কাৰণেই কাৰণ আমি প্ৰত্যেকেই প্ৰেমত অভ্যস্ত ৷ সকলো ধৰণৰ প্ৰেমতেই উন্মাদনা আছে আৰু আছে যুক্তি ৷ - নীৎসে৷\n১২৪. মানুহৰ জন্ম হয় সফল হ'বলৈকে , ব্যৰ্থ হ'বলৈ নহয় ৷ আত্ম-বিশ্বাসেই মানুহৰ জীৱনৰ সাফল্যৰ প্ৰথমটো সোপান ৷ - প্ৰখ্যাত দাৰ্শনিক হেনৰি ডেভিদ থৰো৷\n১২৫. আনক সমালোচনা কৰিবলৈ যোৱাৰ আগতে নিজক সমালোচনা কৰা ৷ নিজে শুদ্ধ আৰু পবিত্ৰ হ’ব পাৰিলেহে আনৰ বিষয়ে মতামত দিয়াৰ যোগ্যতা অৰ্জন কৰিব পাৰিবা ৷ - চক্ৰেটিচ।\n১২৬. প্ৰতিকূলতাই কোনো কোনো মানুহক প্ৰায় ভাঙি দিয়ে , আকৌ এচাম মানুহ আছে , যিসকলে প্ৰতিকূলতাই ভাঙি পেলোৱাটো জীৱনৰ প্ৰত্যাহ্বান বুলি গ্ৰহণ কৰে ৷ - উইলিয়াম এডৱাৰ্ড৷\n১২৭ সেইজনেই প্ৰকৃত সাহসী যিজনে নিজৰ ব্যৰ্থতাৰ কথা অকপটে স্বীকাৰ কৰিব পাৰে আৰু সেই ব্যৰ্থতাৰ শিক্ষাৰে সফলতাৰ পথত বাট বুলিব পাৰে ৷ - অভিনয় শিল্পী মৰিচ চেভালিয়া৷\n১২৮. তোমাৰ লক্ষ্য স্থান ক’ত ? সেইটো যদি ঠিক কৰিব নোৱাৰা, তেন্তে কোন পথে খোজ দিবা কেনেকৈ জানিবা ৷ তোমাৰ লক্ষ্যই তোমাৰ পথ নিৰ্ধাৰণ কৰিব ৷ - লিটন।\n১২৯. তুমি ভালেই কৰা বা বেয়াই কৰা মানুহে তোমাক সমালোচনা কৰিবই ৷ সেইবুলি সমালোচনাৰ ভয়ত অকৰ্মণ্য হৈ বহি থাকিবা নেকি ? - নেপ'লিয়ান বোনাপাৰ্ট৷\n১৩০. কৰ্মশক্তিয়ে আমাক তিনিটা অতি ভয়ঙ্কৰ অনিষ্টকাৰী শক্তিৰ পৰা ৰক্ষা কৰিব পাৰে – আলস্য, বদ অভ্যাস আৰু অভাৱ ৷ - ফৰাচী দাৰ্শনিক ভল্টেয়াৰ৷\n১৩১. ভৱিষ্যতে আমি যি হ’ব বিচাৰো, সেয়া বৰ্তমান অৱস্থাৰ কাম-কাজে নিৰূপন কৰে ৷ সেইবাবে আমি কেনেকৈ কি কৰা উচিত সেইটো জনা দৰকাৰ ৷ - স্বামী বিবেকানন্দ।\n১৩২. অতীত আৰু বৰ্তমানক লৈ তৰ্কত লিপ্ত হোৱাটোতকৈ অৰ্থহীন কথা আৰু একো নাই ৷ কাৰণ তাৰ পৰা আমি হেৰুৱাও আমাৰ বৰ্তমানক ৷ - উইনষ্টন চাৰ্চিল৷\n১৩৩. আন্ধাৰ যিমান গভীৰ হ’ব, প্ৰভাতো সিমানেই উজ্বল হ’ব ৷ চাৰিওফালৰ পৰা অন্ধকাৰে আৱৰি ধৰিলেও ভয় নকৰিবা, পোহৰ হ’বই ৷ - জ্যোতি প্ৰসাদ আগৰৱালা৷\n১৩৪. কোনো সমস্যাকে তোমাৰ ওপৰত কাহানিও প্ৰভুত্ব বিস্তাৰ কৰিবলৈ নিদিবা ৷ বৰং সমস্যাকহে তোমাৰ অধীৰ কৰা আৰু নি:শেষ কৰা ৷ - ড০ এ পি জে আব্দুল কালাম৷\n১৩৫. জীৱনটোক বুজি পাবলৈ হ’লে পিছলৈ ঘূৰি চাব লাগিব সচাঁ কিন্তু জীৱন পথত আগুৱাই যাবলৈ হ’লে সদায় আগলৈহে দৃষ্টি ৰাখিব লাগিব ৷ -চোৰেন কিয়েকগাৰ্ড৷\n১৩৬. আমি চৰাইৰ দৰে উৰিবলৈ শিকিছো, মাছৰ দৰে সাঁতুৰিবলৈ শিকিছো সঁচা, কিন্তু এই পৃথিৱীত পৰস্পৰৰ স’তে ভাতৃৰ দৰে বসবাস কৰিবলৈ শিকা নাই ৷ - মাৰ্টিন লুথাৰ৷\n১৩৭. আনে দেখা বস্তুবোৰ তুমিও দেখা , কিন্তু সেই বস্তুবোৰৰ বিষয়ে আনে চিন্তা নকৰা কথাবোৰ তুমি চিন্তা কৰা – তেতিয়া তুমি এটা নতুন বস্তু আৱিস্কাৰ কৰা ৷ - এলবাৰ্ট গিয়ৰগাই৷\n১৩৮. এটা কথা মনত ৰাখিবা তুমি কি বা তোমাৰ কি আছে, তাৰ ওপৰত তোমাৰ সুখ নিৰ্ভৰ নকৰে ৷ তোমাৰ সুখ নিৰ্ভৰ কৰে তুমি কি চিন্তা কৰা তাৰ ওপৰতহে ৷ - ডেল কাৰ্নেগী৷\n১৩৯. কাহানিও ধৈৰ্য আৰু সাহস নেহেৰুৱাব ৷ হতাশ নহ’ব কাহানিও, যদি হতাশো হয় তেন্তে সেই অৱস্থাতেই একাগ্ৰতাৰে যন্ত্ৰবৎ কাম কৰি যাব ৷ - বিখ্যাত ৰাজনীতিবিদ এডমাণ্ড বাৰ্ক৷\n১৪০. মহৎ কাৰ্য সমাধা কৰা ব্যক্তিসকলৰ ফালে এবাৰ চোৱাচোন ৷ দেখিবা তেওঁলোকে দুডাল লাখুটিৰ সহায়ত আগবাঢ়ি গৈছে, এডাল হ’ল উদ্যোগী মন আৰু আনডাল আদৰ্শ ৷ - ছেমুৱেল বাটলাৰ৷\n১৪১. গভীৰ অমানিশা অথবা কালৰাত্ৰিৰ বুকুতে যেনেদৰে প্ৰভাত লুকাই থাকে, তেনেদৰেই বুকুত সাহস বান্ধি আগুৱাই গৈ থাকিলে হেজাৰ পৰাজয়ৰ পাছতো জয়লাভ নিশ্চিত হৈ উঠে ৷ - ভূপেন হাজৰিকা৷\n১৪২. জীৱনৰ অন্য নাম সংগ্ৰাম ৷ সংগ্ৰাম অবিহনে জীৱন জীৱনেই হ'ব নোৱাৰে ৷ সংগ্ৰাম বা সংঘাতৰ স'তে যুঁজি যুঁজি মানুহে যি সাহস , মনোবল তথা প্ৰেৰণা লাভ কৰে, সি তেওঁক অসাধ্য সাধন কৰাত শক্তি দিয়ে ৷ - নেপোলিয়ন বোনাপাৰ্ট৷\n১৪৩. জীয়াই থকাটো ডাঙৰ কথা নহয়, ডাঙৰ কথাটো হ'ল তুমি আঁতৰি যোৱাৰ পিছতো মানুহৰ মনত তোমাৰ কৰ্মৰাজি, আদৰ্শ জীপাল হৈ থকাতোহে ৷ কাল বলুকাত খোজ ৰাখি থৈ যোৱা সম্ভৱ মাথোঁ সুকৰ্মৰাজিৰ দ্বাৰাহে ৷ - লিঅ'টলষ্টয়৷\n১৪৪. যি পাৰ হৈ গ’ল সেই অতীতলৈ আৰু উভতি নাচাবা ৷ কেৱল আগলৈ চোৱা আৰুঅসীম শক্তিৰে, অদম্য উৎসাহেৰে তথা দুৰ্জয় সাহসেৰে আগবাঢ়া ৷ তেতিয়াহে মহৎ লক্ষ্যত উপনীত হ’ব পাৰিবা ৷ - স্বামী বিবেকানন্দ৷\n১৪৫. কৰ্মত সাফল্য লাভ কৰিবলৈ যি সকলে আগ্ৰহী তেওঁলোকে ইচ্ছাকৃতভাৱে হওক বা অনিচ্ছাকৃতভাৱে হওক পুৱাৰ পৰা গধুলিলৈকে একেৰাহে নিজৰ কামত লাগি থাকিব লাগিব ৷ - ছাৰ জছুৱা ৰেনল্ডছ৷\n১৪৬. আন কিবা কৰিছেনে নাই সেই লৈ মূৰ ঘমোৱাতকৈ আমি নিজে কি কৰিছো সেইটোহে ভবা বেছি প্ৰয়োজন ৷ প্ৰত্যেকজন মানুহে নিজৰ কৰিবলগীয়া কাম কৰি গ’লেই দহৰ তথা দেশৰ সেৱা কৰা হ’ব ৷ - ৰাজা ৰামমোহন ৰায়৷\n১৪৭. যিসকল মানুহৰ হাতত থাকে প্ৰচুৰ সময়, তেওঁলোকে কাম কৰিবলৈ কাহানিও সময় নাপায় ৷ অথচ যিসকল সদায় কামতেই ব্যস্ত হৈ থাকে তেওঁলোকৰ কিন্তু নতুন নতুন কাম কৰিবলৈ সময়ৰ অভাৱ নহয় ৷ - লৰ্ড চেষ্টাৰফিল্ড৷\n১৪৮. তুমি যদি প্ৰকৃততেই নিজৰ চৰিত্ৰ গঢ়ি জীৱনত সফলতা লাভ কৰিব বিচাৰিছা , তেন্তে দুটা কথাৰ বিচাৰ তুমি সদায়েই কৰিবা ৷ সেয়া হ'ল কোনবোৰ কাম তোমাৰ সাধ্যৰ ভিতৰত আৰু কোনবোৰ তোমাৰ সাধ্যৰ অতীত ৷ - ফ্ৰান্সিছ থমছন৷\n১৪৯. সাফল্য মানুহৰ জীৱনলৈ সৌভাগ্যক্ৰমে নাহে ৷ সফলতা লাভৰ বাবে প্ৰয়োজন কঠোৰ পৰিশ্ৰম, দায়বদ্ধতা, সাহস আৰু ত্যাগৰ ৷ কিন্তু এইসমূহতকৈও গুৰুত্বপূৰ্ণ বস্তুটো হ’ল কামৰ প্ৰতি নিষ্ঠা আৰু ভালপোৱা ৷ - মহান ফুটবলাৰ পেলে৷\n১৫০. সফলতাৰ পিছে পিছে দৌৰি নুফুৰিবা, যদি তুমি সচাঁকৈয়ে সফল হ'ব বিচাৰিছা তেন্তে ক্ষন্তেক জিৰণি লোৱা আৰু ভাবা - তুমি কি কৰি ভাল পোৱা আৰু কিহত বিশ্বাস কৰা ৷ দেখিবা এইবেলি সফলতাই তোমাক খেদি ফুৰিছে ৷ - ডেভিদ ফ্ৰষ্ট৷\n১৫১. এজন মানুহ যদি আন সকলোতকৈ শ্ৰেষ্ঠ হয়, তাৰ অৰ্থ এইটো নহয় যে তেওঁৰ এখন হাত বা এটা চকু বেছিকৈ আছে ৷ তাৰ প্ৰকৃত কাৰণ হ’ল জ্ঞানৰ অনুশীলনৰ দ্বাৰা তেওঁ নিজৰ মন আৰু বুদ্ধিক অধিক তীক্ষ্ণ তথা কাৰ্য্যক্ষম কৰি তুলিবলৈ সক্ষম হৈছে ৷ - ঋকবেদ৷\n১৫২. তুমি যদি সদায় কেৱল বৰ্তমানৰ ওপৰত মনোযোগ নিবদ্ধ কৰিব পাৰা, তেন্তে তুমি এজন সুখী মানুহ হ’বা ৷ তুমি দেখিবা যে মৰুভূমিত জীৱন আছে, আকাশত তৰা আছে, জীৱনটো এটা উৎসৱ, কাৰণ আমি কেৱল এই মুহূৰ্তটোৰ কাৰণেহে জীয়াই আছো ৷ - পল ৰবচন৷\n১৫৩. মই মোৰ নিজৰ বাবে আত্মবিশ্বাস, শক্তি আৰু ক্ষমতা বিচাৰি সদায় বাহিৰলৈ চাওঁ ৷ ভাবো অন্য কোনোবাই নহ’লেও উদাৰ এই প্ৰকৃতি বা ঈশ্বৰে সেয়া দিব ৷ কিন্তু শেষত দেখো যে সেইবোৰ অফুৰন্তভাবে ওলাই আহে মোৰ মন আৰু হৃদয়ৰ নিভৃততম কোণৰ পৰা ৷ - আন্না ফ্ৰয়েড৷\n১৫৪. এলেহুৱা মানুহৰ শৰীৰ পেলাই থোৱা চাবিৰ নিচিনা ৷ ব্যৱহাৰ নকৰা চাবিত যেনেকৈ মামৰে ধৰে, কামত নলগোৱা শৰীৰতো সেইদৰে ৰোগ হয় ৷ ব্যৱহাৰ কৰা চাবি যেনে চকচকীয়া , শ্ৰম কৰা শৰীৰো তেনে কটকটীয়া ৷ তুমি যদি সৰহদিন জীয়াই থাকিবলৈ মন কৰা তেন্তে বহি সময় নষ্ট নকৰিবা ৷ - ৰিচাৰ্ড৷\n১৫৫. মই মাথোঁ জ্ঞানৰ অনুৰাগী ৷ জ্ঞানৰ বৃত্তিধাৰী মই নহয় ৷ সচাঁ কথাত মই মাত্ৰ জ্ঞানৰ আত্মবিনোদক অনুশীলনকাৰীহে ৷ যেতিয়া মানুহে সন্দেহ কৰিবলৈ শিকে , বিশেষকৈ নিজৰ মনৰ মাজত প্ৰতিপালিত বিশ্বাসক আৰু নিৰ্বিচাৰ ধৰ্মমত আৰু স্বত:সিদ্ধ বিষয়ত , তেতিয়াই দৰ্শনে পাতনি মেলে ৷ - গ্ৰীচৰ মহান দাৰ্শনিক ছক্ৰেটিছ৷\n১৫৬. আপোনাৰ অভিজ্ঞতা, পাৰিপাৰ্শ্বিকতা আৰু বংশানুক্ৰমিক চৰিত্ৰই আপোনাক যি দিছে সেয়াই আপোনি ৷ ভালেই হওঁক, বেয়াই হওঁক নিজৰ বাগিচাৰ পৰিচাৰ্যা আপুনি নিজেই কৰিব লাগিব ৷ সুন্দৰ হওক বা অসুন্দৰেই হওক আপোনাৰ জীৱনৰ সংগীতৰ সুৰ আপুনিয়ে সৃষ্টি কৰি বাদ্যও নিজেই বজাব লাগিব ৷ - ডেল কাৰ্ণেগী৷\n১৫৭. স্বীকাৰ কৰাত মোৰ লজ্জা নাই যে অন্য কোনো দৰিদ্ৰ লোকৰ সন্তানৰ দ'ৰেই মোৰ শৈশৱ আৰু কৈশোৰৰ সময়ছোৱা পাৰ হৈছে ৷ কেতিয়াবা মই মজদুৰৰ কাম কৰিছো, কেতিয়াবা কাঠফলা কাম, কেতিয়াবা আকৌ মালবাহী নাৱৰ নাৱৰীয়াৰ কাম ৷ অতীত যিয়েই নহওক লাগি থকাৰ শক্তি থাকিলে মানুহৰ ভৱিষ্যত সুন্দৰ হৈ উঠে ৷ - আব্ৰাহাম লিংকন৷\n১৫৮. প্ৰতিজন মানুহৰ মাজতেই আছে অসীম সম্ভাৱনা ৷ নিজৰ শক্তি – ক্ষমতাৰ ওপৰত আস্থা ৰাখিলে আৰু নিজৰ অন্তৰত চিৰ তাৰুণ্যৰ সোঁত বোৱাই ৰাখিলে মানুহে জীৱনত স্থিৰ কৰি থোৱা লক্ষ্যত উপনীত নোহোৱাৰ কোনো কাৰণ নাই ৷ নিজকে বাৰম্বাৰ এই কথাটোকেই ক’ব যে – এইটো নিৰ্ভৰ কৰে একান্তই মোৰ নিজৰ ইচ্ছা – অভিপ্ৰায়ৰ ওপৰত ৷ - ফৰাছী সাহিত্যত নোবেল বটাঁ বিজয়ী আঁদ্ৰে জিদ৷\n১৫৯. কাকো প্ৰবঞ্চনা বা প্ৰতাৰণা নকৰিবা, কাকো অৱহেলাও নকৰিবা ৷ সাময়িক খং আৰু উত্তেজনাৰ বশৱৰ্ত্তী হৈ এনে কোনোধৰণৰ আচৰণ নকৰিবা যাৰ বাবে তুমি আনৰ দুখৰ কাৰণ হ’বলগা হয় ৷ মাকে যেনেকৈ নিজৰ সৰ্বস্ব দিয়ো সন্তানক ৰক্ষা কৰে, সেই মমতা আৰু কৰুণা তুমি নিজৰ হৃদয়ত বহন কৰাৰ প্ৰয়াস কৰিবা ৷ তোমাৰ বন্ধু বা পৰিচিতসকলৰ প্ৰতিয়েই নহয়, বিশ্বজগতৰ প্ৰতিটো জীৱৰ প্ৰতি নিজৰ হৃদয়ত বহন কৰিবা অহিংসা, দ্বেষহীন সহানুভূতি, প্ৰেম তথা কৰুণা ৷ - গৌতম বুদ্ধ৷\nসংগ্ৰহ: আনাৰুত জামান\nTags # মহৎ লোকৰ বাণী\nLabels: মহৎ লোকৰ বাণী


বিশেষ নিউজ ৰিপ’ৰ্ট | অনুেচ্ছদ ৩৭১ কি? যাক অসমৰ পৰা আঁতৰোৱা নহয় বুলি অমিত শ্বাহে আশ্বাস দিছে - Gana Adhikar\nHome / আঞ্চলিক / বিশেষ নিউজ ৰিপ’ৰ্ট | অনুেচ্ছদ ৩৭১ কি? যাক অসমৰ পৰা আঁতৰোৱা নহয় বুলি অমিত শ্বাহে আশ্বাস দিছে\n✍ গিৰীন্দ্ৰ শইকীয়াঃ\nযিধৰণে অনুেচ্ছদ ৩৭০ৰ জৰিয়তে জম্মু আৰু কাশ্মীৰক বিশেষ অধিকাৰ প্ৰদান কৰা হৈছিল, যাক ইতিমধ্যে বাতিল কৰা হৈছে, ঠিক একেদৰে অনুেচ্ছদ ৩৭১ৰ জৰিয়তেও অন্য কেইখনমান ৰাজ্যক কিছুমান বিশেষ অধিকাৰ প্ৰদান কৰা হৈছে। সেই বিশেষ অধিকাৰৰ বিষয়ে উল্লেখ কৰি ভাৰতীয় জনতা পাৰ্টীৰ অধ্যক্ষ তথা গৃহমন্ত্ৰী অমিত শ্বাহে অনুেচ্ছদ ৩৭১ৰ ক্ষেত্ৰত কৈছে যে ভৱিষ্যতে এই অনুেচ্ছদ বাতিল কৰাৰ ব্যৱস্থা গ্ৰহণ কৰা নহয়। অনুেচ্ছদ ৩৭১ত কি আছে, ইয়াৰ জৰিয়তে অসমকে ধৰি বিভিন্ন ৰাজ্যক কি সুবিধা প্ৰদান কৰা হৈছে— এই প্ৰসংগত উল্লেখ কৰা দৰকাৰ যে জম্মু আৰু কাশ্মীৰত ৩৭০ বাতিল হোৱাৰ পিছত স্থানীয় ৰাইজ আৰু ৰাজনৈতিক দলসমূহৰ মনত এই আশংকাৰ জন্ম হৈছিল যে চৰকাৰে অদূৰ ভৱিষ্যতে পূৰ্বাঞ্চলৰ ৰাজ্যসমূহক বিশেষ অধিকাৰ প্ৰদান কৰা অনুেচ্ছদ ৩৭১ও বাতিল কৰিব পাৰে। ইয়াৰ পিছতে গৃহমন্ত্ৰী অমিত শ্বাহে পূৰ্বাঞ্চলৰ ৰাজ্যসমূহক আশ্বস্ত কৰি কৈছে যে ৩৭০ আৰু ৩৭১ৰ মাজত যথেষ্ট পাৰ্থক্য আছে।\nগৃহমন্ত্ৰীয়ে কৈছে যে কেন্দ্ৰীয় চৰকাৰে অনুেচ্ছদ ৩৭১ক কেতিয়াও স্পৰ্শ নকৰে। অনুেচ্ছদ ৩৭১ মহাৰাষ্ট্ৰ, গুজৰাট আৰু হিমাচল প্ৰদেশত বলৱৎ আছে। এই অনুেচ্ছদৰ জৰিয়তে মহাৰাষ্ট্ৰ আৰু গুজৰাটৰ ৰাজ্যপালক কিছুমান বিশেষ অধিকাৰ প্ৰদান কৰা হৈছে। মহাৰাষ্ট্ৰৰ ৰাজ্যপালে বিদৰ্ভ আৰু মাৰাঠৱাড়াত পৃথককৈ উন্নয়ন ব’ৰ্ড নিৰ্মাণ কৰিব পাৰে। সেইদৰে গুজৰাটৰ ৰাজ্যপালেও সৌৰাষ্ট্ৰ আৰু কচ্ছত বেলেগ উন্নয়ন ব’ৰ্ড বনাব পাৰে। কাৰিকৰী শিক্ষা, অৱসৰকালীন প্ৰশিক্ষণ আৰু নিয়োগৰ বাবেও ৰাজ্যপালে ‘বিশেষ ব্যৱস্থাপনা’ কৰিব পাৰে। অনুেচ্ছদ ৩৭১ত ৩৭১ (এ), ৩৭১ (বি), ৩৭১ (চি), ৩৭১ (ডি), ৩৭১ (ই), ৩৭১ (এফ), ৩৭১ (জি), ৩৭১ (এইচ), ৩৭১ (আই) আৰু ৩৭১ (জে) অন্তৰ্ভুক্ত আছে। ইয়াত সন্নিৱিষ্ট সকলো ৰাজ্যৰ বাবে কিছুমান বিশেষ ব্যৱস্থা কৰা হৈছে। অনুেচ্ছদ ৩৭১ৰ জৰিয়তে হিমাচল প্ৰদেশৰ বাহিৰৰ কোনো ব্যক্তিয়ে ৰাজ্যত কৃষিভূমি ক্ৰয় কৰিব নোৱাৰে। একেদৰে যদি কোনো ব্যক্তি হিমাচল প্ৰদেশৰ বাসিন্দা হয় আৰু কৃষক নহয় তেতিয়াও তেওঁ কৃষিৰ বাবে ভূমি ক্ৰয় কৰিব নোৱাৰে।\nঅনুেচ্ছদ ৩৭১ (ক) নাগালেণ্ডত বলৱৎ আছে। ইয়াৰ জৰিয়তে নাগালেণ্ড ৰাজ্যক ১৯৪৯ আৰু ১৯৬৩ত তিনিটা বিশেষ অধিকাৰ দিয়া হৈছে। প্ৰথম ঃ ভাৰতীয় সংসদৰ যিকোনো আইন নাগালেণ্ডৰ মানুহৰ সাংস্কৃতিক আৰু ধাৰ্মিক বিষয়ত বলৱৎ নহ’ব। দ্বিতীয় ঃ নগা লোকৰ প্ৰথাগত কানুন আৰু পৰম্পৰাক লৈ সংসদৰ কানুন আৰু উচ্চতম ন্যায়ালয়ৰ কোনো আদেশ বলৱৎ নহ’ব। তৃতীয় ঃ নাগালেণ্ডত ভূমি আৰু সম্পত্তি কোনো অনগাক হস্তান্তৰ কৰিব পৰা নাযাব। উল্লেখযোগ্য যে নাগালেণ্ডৰ নাগৰিকেহে নিজৰ ৰাজ্যৰ ভূমি ক্ৰয় কৰিব পাৰে, দেশৰ আন কোনো ৰাজ্যৰ নাগৰিকে নাগালেণ্ডৰ ভূমি ক্ৰয় কৰিব নোৱাৰে। অনুেচ্ছদ ৩৭১ (বি) অসমত বলৱৎ আছে। ইয়াৰ জৰিয়তে ভাৰতৰ ৰাষ্ট্ৰপতিয়ে ৰাজ্য বিধানসভাৰ সমিতিসমূহৰ গঠন আৰু কাৰ্যাৱলীৰ বাবে ৰাজ্যৰ জনজাতীয় ক্ষেত্ৰসমূহৰ পৰা নিৰ্বাচিত সদস্যসকলক অন্তৰ্ভুক্ত কৰিব পাৰে। অনুেচ্ছদ ৩৭১ (চি) মণিপুৰত বলৱৎ আছে। ইয়াত ৰাষ্ট্ৰপতিয়ে ইচ্ছা কৰিলে ৰাজ্যখনৰ ৰাজ্যপালক বিশেষ দায়িত্ব প্ৰদান কৰি নিৰ্বাচিত প্ৰতিনিধিসকলৰ সমিতি গঠন কৰিব পাৰে। এই সমিতিয়ে ৰাজ্যখনৰ বিকাশ সম্পৰ্কীয় কাৰ্যাৱলীৰ তত্ত্বাৱধান কৰিব।\nঅনুেচ্ছদ ৩৭১ (ডি) অন্ধ্ৰ প্ৰদেশ আৰু তেলেংগানাত বলৱৎ আছে। এই ৰাজ্য দুখনৰ বাবে ৰাষ্ট্ৰপতিৰ হাতত এই ক্ষমতা আছে যে তেওঁ ৰাজ্য চৰকাৰক এনে আদেশ দিব পাৰে যে কি চাকৰিত কোন বৰ্গৰ লোকক নিযুক্তি দিব পাৰি। এইদৰে শিক্ষা খণ্ডতো ৰাজ্যৰ লোকসকলক সমান অংশীদাৰ বা সংৰক্ষণৰ ব্যৱস্থা কৰিব পাৰে। অনুেচ্ছদ ৩৭১ (ই)ৰ জৰিয়তে কেন্দ্ৰীয় চৰকাৰে সংসদত আইন প্ৰস্তুত কৰি অন্ধ্ৰ প্ৰদেশত এখন কেন্দ্ৰীয় বিশ্ববিদ্যালয় স্থাপন কৰিব। এইটো অনুেচ্ছদ সময়ৰ লগে লগে অপ্ৰাসংগিক হৈ পৰিব। অনুেচ্ছদ ৩৭১ (এফ) ছিকিমত বলৱৎ আছে। ইয়াৰ জৰিয়তে ছিকিমে সমগ্ৰ ৰাজ্যৰ ভূমিৰ ওপৰত অধিকাৰ লাভ কৰিছে। লাগে সেয়া ভূমি ভাৰতৰ সৈতে চামিল হোৱাৰ পূৰ্বে কাৰোবাৰ ব্যক্তিগত ভূমিয়েই লাগে হওক। ইয়াত কোনোধৰণৰ ভূমি বিবাদত দেশৰ উচ্চতম ন্যায়ালয় অথবা সংসদে হস্তক্ষেপ কৰাৰ অধিকাৰ নাই। অৱশ্যে প্ৰয়োজন হ’লে ৰাষ্ট্ৰপতিয়ে ভূমি সম্পৰ্কীয় বিষয়ত হস্তক্ষেপ কৰিব পাৰে। অনুেচ্ছদ ৩৭১ (জি) মিজোৰামত বলৱৎ আছে।\nএই অনুেচ্ছদৰ জৰিয়তে মিজোৰামত ভূমিৰ মালিকীস্বত্ব কেৱল তাত বসবাস কৰা আদিবাসীসকলৰ। কোনো বাহিৰৰ লোকে মিজোৰামলৈ গৈ ভূমি ক্ৰয় কৰিব নোৱাৰে। অৱশ্যে তাত ব্যক্তিগত খণ্ডৰ উদ্যোগ স্থাপন কৰিবৰ বাবে ৰাজ্য চৰকাৰে ‘মিজোৰাম এক্ট-২০১৬’ৰ জৰিয়তে ভূমি অধিগ্ৰহণ কৰিব পাৰে। অনুেচ্ছদ ৩৭১ (আই) গোৱাত বলৱৎ আছে। অৱশ্যে এই অনুেচ্ছদ সময়ৰ লগে লগে অপ্ৰাসংগিক হৈ গ’ল। একেদৰে অনুেচ্ছদ ৩৭১ (জে)ৰ জৰিয়তে হায়দৰাবাদ-কৰ্নাটক ক্ষেত্ৰৰ ছখন পিছপৰা জিলাক বিশেষ অধিকাৰ প্ৰদান কৰা হৈছে। অনুেচ্ছদ ৩৭১ (এইচ) অৰুণাচল প্ৰদেশত বলৱৎ আছে। ইয়াৰ জৰিয়তে অৰুণাচলৰ ৰাজ্যপালে আইন আৰু ব্যৱস্থাৰ স্থিতি সন্দৰ্ভত বিশেষ অধিকাৰ লাভ কৰিছে আৰু ইয়াৰ ভিত্তিত মুখ্যমন্ত্ৰীৰ সিদ্ধান্তও তেওঁ বাতিল কৰিব পাৰে। এনে অধিকাৰ আন কোনো ৰাজ্যত নাই— যি মুখ্যমন্ত্ৰীৰ সিদ্ধান্তক বাতিল কৰিব পাৰে।\nআনহাতে মিজোৰাম, অৰুণাচল প্ৰদেশ আৰু নাগালেণ্ড— এই তিনিখন ৰাজ্য এনেকুৱা যে আপুনি যদি তালৈ যাব বিচাৰে তেনেহ’লে আপুনি ইনাৰ লাইন পাৰ্মিট ল’ব লাগিব। ইনাৰ লাইন পাৰ্মিট নোহোৱাকৈ এই তিনিখন ৰাজ্যত আপুনি প্ৰৱেশ কৰিব নোৱাৰে। উল্লেখযোগ্য যে ইনাৰ লাইন পাৰ্মিট হৈছে যে ভাৰত চৰকাৰৰ দ্বাৰা জাৰি কৰা এক আনুষ্ঠানিক ভ্ৰমণ দস্তাবেজ, যি এক নিশ্চিত সময়ৰ বাবে ভ্ৰমণৰ অনুমতি প্ৰদান কৰে। ভাৰতত এই দেশৰ নাগৰিকৰ বাবে প্ৰস্তুত ইনাৰ লাইন পাৰ্মিটৰ এই নিয়ম ব্ৰিটিছ চৰকাৰে বলৱৎ কৰিছিল। তাকে ভাৰতৰ স্বাধীনতাৰ পিছত সময়ে সময়ে ইফাল-সিফাল কৰি বাহাল ৰখা হৈছে। জম্মু আৰু কাশ্মীৰৰ পৰা অনুেচ্ছদ ৩৭০ চলিত বছৰৰ আগষ্ট মাহৰ ৫ তাৰিখে অপসাৰণ কৰা হয়।\nসংসদত যেতিয়া ৩৭০ সন্দৰ্ভত আলোচনা হয়, তেতিয়াই ৬ আগষ্ট অনুেচ্ছদ ৩৭১ৰো প্ৰসংগ উত্থাপিত হয় আৰু তেতিয়াই গৃহমন্ত্ৰী অমিত শ্বাহে এই অনুেচ্ছদ কিয় চৰকাৰে অপসাৰণ নকৰে সেই সন্দৰ্ভত একাধিক যুক্তি দাঙি ধৰে। অমিত শ্বাহে এইবুলি যুক্তি দিয়ে যে ৩৭০ৰ দৰে ৩৭১এ ৰাজ্যবিলাকত বিচ্ছিন্নতাক উদগনি নোযোগায়। সেয়ে ইয়াক অপসাৰণ কৰা নহয়। (সংগৃহীত তথ্যৰ আধাৰত)\nটেগ্‌চArticle 371 Arunachal Pradesh Assam Focus Indepth Manipur Meghalaya Mizoram Nagaland North East India Sikkim Special Provisions Tripura\nপূৰ্বৱৰ্তী ২১ বছৰৰ ভিতৰত আগষ্টত গাড়ী বিক্ৰীৰ হাৰ সৰ্বনিম্ন\nপৰৱৰ্তী ৰাইজৰ আপত্তি- অভিযোগ নিষ্পত্তি কৰাৰ বাবে বঙাইগাঁও জিলা প্ৰশাসনৰ বিশেষ ব্যৱস্থা গ্ৰহণ, আৰম্ভ হ’ল ‘ৰাইজৰ চ’ৰা’ |


প্ৰাক্তন মন্ত্ৰী তথা কংগ্ৰেছ নেতা চন্দন কুমাৰ সৰকাৰৰ আকস্মিক মৃত্যু\nNovember 19, 2018 ইয়াচিন আলি,বঙাইগাঁও 0\n👉প্ৰাক্তন মন্ত্ৰী তথা কংগ্ৰেছ নেতা চন্দন কুমাৰ সৰকাৰৰ আকস্মিক মৃত্যুঃ 👉বঙাইগাওঁ লৱাৰ...\nBreaking News আঞ্চলিক ৰাজনীতি\nNovember 17, 2018 অসম খবৰ 0\nপঞ্চায়ত নিৰ্বাচনত ভুৱা শিক্ষাগত প্ৰমাণ পত্ৰৰে গাঁও পঞ্চায়ত সভানেত্ৰীৰ পদত মনোনয়ন দাখিল...\nNovember 17, 2018 অশ্বিনী কুমাৰ গগৈ,(Managing Director,অসম খবৰ, Technical Engineer) 0\n#কামাখ্যা_ভ্ৰমণৰ_উদ্দেশ্যে_আজি_গুৱাহাটীত_উপস্থিত_মুখ্য_ন্যায়াধীশ #ৰঞ্জন_গগৈ #কামাখ্যা_ভ্ৰমণৰ_উদ্দেশ্যে_আজি_গুৱাহাটীত_উপস্থিত_মুখ্য_ন্যায়াধীশ #ৰঞ্জন_গগৈ #Chief_Justice_of_India, #Ranjan_Gogoi_is_arriving in Guwahati at around 1 pm...\nপ্ৰাক্তন মন্ত্ৰী তথা কংগ্ৰেছ নেতা চন্দন কুমাৰ সৰকাৰৰ আকস্মিক মৃত্যু November 19, 2018\nপঞ্চায়ত নিৰ্বাচনৰ ৰণ শিঙা বজাবলৈ সাজু মৰিগাঁও নিৰ্দলীয় প্ৰাৰ্থী November 18, 2018\nশিৱসাগৰত বিজেপিৰ জালিয়াতি,ভুৱা প্ৰমাণ পত্ৰৰে মনোনয়ন দাখিল November 17, 2018\nকামাখ্যা ভ্ৰমণৰ উদ্দেশ্যে আজি গুৱাহাটীত মুখ্য ন্যায়াধীশ ৰঞ্জন গগৈ November 17, 2018\nআগন্তুক পঞ্চায়ত নিৰ্বাচনৰ প্ৰথম পৰ্বৰ আজি মনোনয়ন দাখিলৰ অন্তিম দিন◆শিৱসাগৰ জিলাৰ প্ৰাৰ্থীয়ে দাখিল কৰিলে মনোনয়ন November 15, 2018\n👉প্ৰাক্তন মন্ত্ৰী তথা কংগ্ৰেছ নেতা চন্দন কুমাৰ সৰকাৰৰ আকস্মিক মৃত্যুঃ 👉বঙাইগাওঁ লৱাৰ আসাম চিকিৎসালয়ত ৰাতিপুৱা ৫ঃ৩০ বজাত মৃত্যুঃ 👉হৃদস্পন্দন বন্ধ হৈ মৃত্যু হোৱা বুলি চিকিৎসকে ঘোষণা কৰে। 👉নিশা অভয়াপুৰী চিভিল হস্পিটেলত ভৰ্তি কৰে, যদিওঁ অৱস্থা সংকটজনক হোৱাত বঙাইগাওঁ এখন ব্যক্তিগত চিকিৎসা মহাবিদ্যালয় ভৰ্তি কৰে। ৫ঃ৩০ বজাত হাৰ্ট এটেক...\nপঞ্চায়ত নিৰ্বাচনত ভুৱা শিক্ষাগত প্ৰমাণ পত্ৰৰে গাঁও পঞ্চায়ত...\n#কামাখ্যা_ভ্ৰমণৰ_উদ্দেশ্যে_আজি_গুৱাহাটীত_উপস্থিত_মুখ্য_ন্যায়াধীশ #ৰঞ্জন_গগৈ #কামাখ্যা_ভ্ৰমণৰ_উদ্দেশ্যে_আজি_গুৱাহাটীত_উপস্থিত_মুখ্য_ন্যায়াধীশ #ৰঞ্জন_গগৈ #Chief_Justice_of_India, #Ranjan_Gogoi_is_arriving in Guwahati...\nতিনিচুকীয়া জিলাৰ কাকপথাৰত অালফা(স্বা)ৰ লিংকমেন অাটক। সেনাৰ পাঞ্জাৱ...\nNovember 18, 2018 অসম খবৰ 0\nমৰিগাওঁ বিভিন্ন পঞ্চায়তৰ প্ৰাৰ্থী সকল সাজু হৈছে আগন্তুক...\nNovember 15, 2018 অসম খবৰ 0\nআজি পঞ্চায়ত নিৰ্বাচনৰ প্ৰথম পৰ্যায়ৰ মনোনয়ন দাখিলৰ অন্তিম...\nপৃথক কমতাপুৰ আৰু জনজাতি কৰণৰ দাবীত বঙাইগাঁও গান্ধী ময়দানত বিশাল গণ সমাবেশ (10,038)\nঅভিনয়েৰে জগত জিনাৰ সপোন যুৱ অভিনেতা পংকজ কুমাৰ শৰণীয়াৰ (5,644)\nৰাজ্যত নতুনকৈ ঠন ধৰি উঠিবলৈ আৰম্ভ কৰা থলুৱা লোকৰ অৰ্থনৈতিক আন্দোলনটোক কোনোবাই কলিতে মোহাৰি পেলাবলৈ বিচাৰিছে নেকি? (4,665)\nকামাখ্যা ভ্ৰমণৰ উদ্দেশ্যে আজি গুৱাহাটীত মুখ্য ন্যায়াধীশ ৰঞ্জন গগৈ (4,612)\nTotal Users : 84494\nTotal views : 436789


ধেমালিয়ে কন্দুৱাই যেতিয়া (অনুপমা বৰগোহাঁই) - সাহিত্য ডট অৰ্গ\nধেমালিয়ে কন্দুৱাই যেতিয়া (অনুপমা বৰগোহাঁই)\n(তাত থকা সেই আকৰ্ষণ আৰু ৰোমাঞ্চ মই হয়তো কোনো গল্পকাৰৰ কোনো গল্পতে নেপাম। আজিলৈকে এটাও কাহিনী মই পূৰাকৈ পঢ়িবলৈ পোৱা নাই, অথচ চানা বা খাবলৈ দিয়া বস্তুবোৰতকৈ সেইবোৰ বান্ধি দিয়া কাগজ টুকুৰালৈহে মোৰ বেছি হেঁপাহ থাকি গ’ল। )\nহাঁহিবলৈ জীৱনত ধেমালিৰ প্রয়োজন আছে। কিন্তু কাৰোবাক কন্দুৱাবৰ বাবে ধেমালি লাগেনে ? হয়, আজি আমি যিখন আত্মাহীন সমাজত আছো, সেইখন সমাজত থকা মানুহৰ সময় আৰু দয়া-মায়া, এই দুটা বস্তুৰ এটাও আন ব্যক্তিৰ বাবে নাই । কিন্তু এই একেখন সমাজৰে বেছিভাগ মানুহৰে আন ব্যক্তিক অপমান কৰি, আনৰ ওচৰত হেয় কৰি হাঁহিবৰ সময় আৰু আগ্রহ দুয়োটাই আছে।\nভাৰতীয় মূলৰ জেচিন্থা চালডানহা নামৰ লন্ডনৰ ‘কিং এডৱাৰ্ড -৭ হাস্পতাল’ৰ নাৰ্ছ এগৰাকীয়ে অষ্ট্রেলিয়াৰ দুজন বিকৃত ধেমালিকৰ্তা ৰেডিঅ’ জকিৰ ধেমালিৰ বাবে নিজৰ প্রাণ বলি দিলে ! চালডানহাই ৰাজকুমাৰ উইলিয়ামছৰ গৰ্ভৱতী পত্নী কেট মিডলটনৰ চিকিৎসা আৰু স্বাস্থ্য সম্বন্ধীয় বিতং তথ্য এটা ৰেডিঅ চেনেলৰ দুজন ৰেডিঅ’ জকিক দ্বিধাহীনভাৱে দি দিলে । কাৰণ সেই বিকৃত ধেমালি মানসিকতাৰ ৰেডিঅ’ জকি দুজনে নিজকে ৰাণী এলিজাবেথ আৰু ৰাজকুমাৰ চাৰ্লছ বুলি মিছা পৰিচয় দি জেচিন্থা চালডানহাক বুৰ্বক বনাবলৈ তথা লোকৰ ভিতৰুৱা খবৰেৰে মানুহৰ মনোৰঞ্জন কৰিবলৈ ( যিটো বেছিভাগ মানুহেই ভালপায়) চেষ্টা কৰিছিল। ৪ ডিচেম্বৰৰ দিনা এই ৰেডিঅ’ জকি দুজনে নিজৰ সাফল্য আৰু জেচিন্থাৰ বুৰ্বকামিৰ বাতৰিৰ লগতে ৰাজকুমাৰী কেটৰ স্বাস্থ্যসম্বন্ধীয় ভিতৰুৱা খবৰ পৃথিৱীৰ সকলোকে গোটেই দিন ধৰি শুনোৱাই থাকিল । কৰ্তব্যনিষ্ঠ, সহজ-সৰল ভাৰতীয় মূলৰ নাৰ্ছ জেচিন্থা চালডানহাই এনে অপমান সহ্য কৰিব নোৱাৰিলে। লাজ, ভয়, অপমান, অপৰাধবোধৰ গ্লানিত ভুগি বাতৰি প্রচাৰ হোৱাৰ ৩ দিনৰ পিছতে অৰ্থাৎ ৭ ডিচেম্বৰত আত্মহত্যা কৰিলে!\nএই ঘটনাটোৱে আমাৰ সমাজৰ মানবীয় প্রমূল্যৰ কিমান অৱনতি ঘটিছে তাকে প্রমাণ কৰিছে । সামাজিক জালপঞ্জী ফে’চবুক, টুইটাৰ আদিত আমি প্রায়ে দেখোঁ কেনেকৈ মানুহবোৰে বিশেষকৈ নৱপ্রজন্মৰ যুবক-যুৱতীয়ে ইজনে সিজনক আনৰ আগত,সমাজৰ আগত লঘু কৰি আনন্দ (বিকৃত আনন্দ) পায় ।\nএগৰাকী ‘ক্লিনিকেল চাইক’ল’জিষ্ট’ বৰ্ষা ছুলানিৱে কৈছিল ‘আমি এতিয়া পৃথিৱীত একপ্রকাৰ বৰ অকলশৰীয়া হৈ জীয়াই আছো । সেয়ে আমি ইটোৱে সিটোৰ ওপৰত হিংসা, প্রত্যাক্রমণ কৰি নিজকে পৃথিৱীৰ উচ্চ শিখৰত উঠি থকা যেন ভাবোঁ । সফলতা আৰু প্রতিযোগিতাৰ যুঁজত আমি শান্তি আনন্দৰ প্রকৃত সংজ্ঞা হেৰুৱাই পেলাওঁ আৰু আনক অবদমন কৰিব পাৰিলেই নিজক সফল হোৱা বুলি ভাবো’ ।\nসঁচাকৈ আনে যেতিয়া কাৰণে-অকাৰণে আমাক অপমান কৰে, অৱমাননা কৰে, বৰ দুখ লাগে। সেই দুখে কেতিয়াবা পৰিচাৰিকা জেচিন্থা চালডানহাৰ দৰে ভয়ানক পদক্ষেপ ল’বলৈয়ো মানুহক প্ৰৰোচিত কৰিব পাৰে (যিহেতু সকলো মানুহৰ আৱেগিক সংযম একে নহয় )। এয়া পৰোক্ষভাৱে কোনোবাক হত্যা কৰাৰ দৰেই কথা। সেয়ে ধেমালিৰ ছলেৰেও কোনেও যাতে কাকো লঘু নকৰে তাৰ বাবে প্রাৰ্থনা জনালো ।\n← শিল্প-ভাষ্কৰ্য্য (কাবেৰী বৰা)\nদিল্লীহাটত অ ক বৰ প্ৰীতিভোজ আৰু সাহিত্যৰ আড্ডা: মাধুৰীমা ঘৰফলীয়া →\nভগত সিঙৰ ফাঁচীৰ দিনটো\nএই দেশ মোৰ দেশ (প্ৰতিম প্ৰতাপ বৰুৱা)


ইণ্ডিয়ান ৰিভাইচ ভাৰচন (IRV) আচামিচ - 20192ৰাজাৱলি 1 অধ্যায়\n1 ৰজাৱলী আৰু2ৰজাৱলী মূলতঃ এখন পুস্তক আছিল। যদিও ইহুদি ঐতিহ্য অনুসৰি ভাববাদী যিৰিমিয়াক এই2ৰজাৱলী পুস্তকৰ ৰচক হিচাপে স্বীকৃতি দিয়ে, তথাপিও বর্তমান বাইবেলৰ বৃত্তিধাৰী বৈশিষ্ট্যৱলীয়ে এই কাম এচাম বেনামী লিখকৰ দলৰ বুলি কয়, যাক বাইবেলৰ পঞ্চম পুস্তকৰ বুলি কোৱা হয়।2ৰজাৱলীয়ে দ্বিতীয় বিৱৰণৰ মূল বিষয় অনুসৰণ কৰে:ঈশ্বৰৰ প্রতি বাধ্যতাই আশীর্বাদ কঢ়িয়াই আনে, আৰু ঈশ্বৰৰ প্রতি অবাধ্যতাই অভিশাপ আনে।\nলিখাৰ সম্ভাব্য সময় প্রায় 590-538 খ্রীষ্টপূর্বৰ মাজভাগত।\nএই পুস্তক খন লিখা হৈছিল মন্দিৰ প্রথম স্থাপিত হোৱাৰ সময়ত (1 ৰজাৱলী 8:8)\nইস্রায়েলৰ লোকসকল, আৰু বাইবেলৰ সকলো পাঠক।\n2 ৰজাৱলী পুস্তক হ’ল 1 ৰজাৱলী পুস্তকৰ পৰিশিষ্ট। এই পুস্তক খন হ’ল বিভাজিত ৰাজ্যৰ ৰজাসকলৰ কাহিনীৰ ধাৰাবাহিক (ইস্রায়েল আৰু যিহূদা) এই2ৰজাৱলী পুস্তকৰ সমাপ্তি ইস্রায়েল আৰু যিহূদাৰ লোকসকলৰ চূড়ান্ত উৎখাত আৰু যথাক্রমে অচূৰীয়া আৰু বেবিলনলৈ নির্বাসন।\n1. এলিচাৰ পৰিচর্যা — 1:1-8:29\n2. আহাবৰ বংশৰ সমাপ্তি — 9:1-11:21\n3. যোৱচৰ পৰা ইস্রায়েলৰ শেষলৈ — 12:1-17:41\n4. হিষ্কিয়াৰ পৰা যিহূদাৰ শেষলৈ — 18:1-25:30\nৰজা অহজিয়াৰ আঘাত আৰু মৃত্যু।\n1 আহাবৰ মৃত্যুৰ পাছত, মোৱাব দেশে ইস্ৰায়েলৰ বিৰুদ্ধে বিদ্ৰোহ-আচৰণ কৰিলে।\n2 অহজিয়াই চমৰিয়াত তেওঁৰ ঘৰৰ ওপৰ-কোঁঠালিৰ খিড়িকিয়েদি তললৈ পৰি আঘাত পালে। তেতিয়া তেওঁ কেইজনমান লোকক এইবুলি কৈ পঠাই দিলে যে, “তোমালোকে গৈ ইক্ৰোণৰ দেৱতা বাল-জবুবৰ ওচৰত সোধা, এই আঘাতৰ পৰা মই সুস্থ হ’ম নে নাই।”\n3 কিন্তু যিহোৱাৰ দূতে তিচবীয়া এলিয়াক ক’লে, “তুমি গৈ চমৰিয়াৰ ৰজাই পঠোৱা লোকসকলৰ লগত সাক্ষাত কৰি তেওঁলোকক কোৱা, ‘ইস্ৰায়েল দেশত জানো ঈশ্বৰ নাই যে, তোমালোকে ইক্ৰোণৰ বাল-জবুবৰ গুৰিত সুধিবলৈ গৈছা?4সেয়ে যিহোৱাই কৈছে, “তুমি যি শয্যাত পৰি আছা, তাৰ পৰা তুমি পুনৰ নুঠিবা। তোমাৰ অৱেশ্যেই মৃত্যু হ’ব’।” এলিয়াই সেই লোকসকলক লগ ধৰিলে আৰু এই দৰে কৈ গুছি গ’ল।\n5 পাছত সেই লোকসকল ৰজাৰ ওচৰলৈ ঘূৰি অহাৰ পাছত তেওঁ তেওঁলোকক সুধিলে, “তোমালোক কিয় উভটি আহিলা?”6উত্তৰত তেওঁলোকে ক’লে, “এজন মানুহে আমাৰ লগত সাক্ষাত কৰি ক’লে, ‘যি জনে আপোনালোকক পঠিয়াইছে, আপোনালোক যেন সেই ৰজাৰ ওচৰলৈ উভটি গৈ তেওঁক জনায়, “যিহোৱাই কৈছে, ‘ইস্ৰায়েল দেশত জানো ঈশ্বৰ নাই, আপুনি যে ইক্ৰোণৰ দেৱতা বাল-জবুবৰ গুৰিত সুধিবৰ কাৰণে মানুহ পঠিয়াইছে? সেয়ে আপুনি যি শয্যাত পৰি আছে, তাৰ পৰা পুনৰ নুঠিব, কিন্তু অৱশ্যেই মৃত্যু হ’ব।’ ”\n7 ৰজাই তেওঁলোকক সুধিলে, “যি মানুহজনে তোমালোকৰ লগত সাক্ষাত কৰি এই কথা ক’লে, তেওঁ বাৰু দেখাত কেনেকুৱা আছিল?” 8 তেওঁলোকে উত্তৰ দিলে, “তেওঁ জন্তুৰ নোমেৰে তৈয়াৰী পোছাক পিন্ধিছিল আৰু তেওঁৰ কঁকালত আছিল চামৰাৰ কটিবন্ধন।” ৰজাই ক’লে, “তেৱেঁ হৈছে তিচবীয়া এলিয়া।”\n9 তাৰ পাছত ৰজাই এজন সেনাপতি আৰু তেওঁৰ পঞ্চাশজন সৈন্যক এলিয়াৰ ওচৰলৈ পঠাই দিলে। এলিয়া সেই সময়ত পাহাৰৰ ওপৰত বহি আছিল। সেনাপতিজন এলিয়াৰ ওচৰলৈ উঠি গৈ ক’লে, “হে ঈশ্বৰৰ লোক, ৰজাই আপোনাক নামি আহিবলৈ কৈছে।” 10 এলিয়াই সেনাপতিজনক ক’লে, “মই যদি ঈশ্বৰৰ লোক হওঁ, তেন্তে আকাশৰ পৰা জুই নামি আহি যেন আপোনাক আৰু আপোনাৰ পঞ্চাশজন সৈন্যক পুৰি গ্ৰাস কৰে।” তেতিয়া আকাশৰ পৰা জুই নামি আহি সেই সেনাপতি আৰু তেওঁৰ পঞ্চাশজন সৈন্যক গ্ৰাস কৰিলে।\n11 ৰজাই আকৌ এজন সেনাপতি আৰু তেওঁৰ পঞ্চাশজন সৈন্যক এলিয়াৰ ওচৰলৈ পঠালে। সেই সেনাপতিয়েও এলিয়াক ক’লে, “হে ঈশ্বৰৰ লোক, ৰজাই আপোনাক এতিয়াই নামি আহিবলৈ কৈছে।” 12 এলিয়াই উত্তৰ দি ক’লে, “মই যদি ঈশ্বৰৰ লোক হওঁ, তেন্তে আকাশৰ পৰা জুই নামি আহি যেন আপোনাক আৰু আপোনাৰ পঞ্চাশজন সৈন্যক পুৰি গ্ৰাস কৰে।” তেতিয়া পুনৰাই আকাশৰ পৰা ঈশ্বৰৰ জুই নামি আহি তেওঁক আৰু তেওঁৰ পঞ্চাশজন সৈন্যক গ্ৰাস কৰিলে।\n13 তাৰ পাছত পুনৰ ৰজাই তৃতীয়বাৰলৈ এজন সেনাপতি আৰু তেওঁৰ পঞ্চাশজন সৈন্যক পঠালে। এই তৃতীয় সেনাপতিয়ে ওপৰলৈ উঠি গৈ এলিয়াৰ সন্মুখত আঠুকাঢ়ি মিনতি কৰিলে, “হে ঈশ্বৰৰ লোক, আপোনাৰ দৃষ্টিত মোৰ আৰু আপোনাৰ এই পঞ্চাশজন দাসৰ জীৱন যেন বহুমূলীয়াৰূপে গ্রাহ্য হয়। 14 চাওক, আকাশৰ পৰা জুই নামি আগেয়ে অহা দুজন সেনাপতি আৰু তেওঁলোকৰ সকলো সৈন্যকে পুৰি গ্ৰাস কৰিলে; কিন্তু এইবাৰ আপোনাৰ দৃষ্টিত মোৰ প্ৰাণ বহুমূল্য হওক।”\n15 তেতিয়া যিহোৱাৰ দূতে এলিয়াক ক’লে, “তুমি তেওঁৰ লগত নামি যোৱা, তেওঁক ভয় নকৰিবা।” তাতে এলিয়াই তেওঁৰ লগত নামি আহি ৰজাৰ ওচৰলৈ গ’ল।\n16 তেওঁ ৰজাক ক’লে, “যিহোৱাই এই কথা কৈছে, ‘আপুনি ইক্ৰোণৰ দেৱতা বাল-জবুবৰ ওচৰলৈ লোক পঠাইছিল। ইস্ৰায়েল দেশত জানো সুধিবৰ বাবে ঈশ্বৰ নাই? এনে কাম কৰাৰ কাৰণে যি শয্যাত আপুনি পৰি আছে, সেই শয্যাৰ পৰা আৰু উঠিব নোৱাৰিব; কিন্তু অৱশ্যেই মৃত্যু হ’ব’।”\n17 যিহোৱাই এলিয়াৰ যোগেদি যিদৰে কৈছিল, সেইদৰে ৰজা অহজিয়াৰ মৃত্যু হ’ল। অহজিয়াৰ কোনো পুত্ৰ সন্তান নথকাৰ বাবে তেওঁৰ ঠাইত যোৰাম ইস্রায়েলৰ ৰজা হ’ল। যিহূদাৰ ৰজা যিহোচাফটৰ পুত্র যিহোৰামৰ ৰাজত্ব কালৰ দ্বিতীয় বছৰত যোৰাম ইস্রায়েলৰ ৰজা হৈছিল। 18 অহজিয়াৰ আন আন সকলো কৰ্মৰ বৃত্তান্ত ইস্ৰায়েলৰ ৰজাসকলৰ “ইতিহাস” পুস্তকখনত জানো লিখা নাই?


টকিঅ' অলিম্পিকত Corona ! অলিম্পিক গাঁৱত পোৱা গৈছে প্ৰথমজন Covid আক্ৰান্ত...– News18 assam\nTokyo Olympics: টকিঅ' অলিম্পিকত Corona ! অলিম্পিক গাঁৱত পোৱা গৈছে প্ৰথমজন Covid আক্ৰান্ত...\nটকিঅ' অলিম্পিকৰ ক্ৰীড়া গাওঁ (Tokyo Olympic Village)ত ক'ৰোনা ভাইৰাছৰ প্ৰথম ঘটনা প্ৰতিবেদিত হৈছে। টকিঅ' অলিম্পিক ২৩ জুলাইৰ পৰা আৰম্ভ হ'ব।\nটকিঅ' অলিম্পিকৰ ক্ৰীড়া গাওঁ (Tokyo Olympic Village)ত ক'ৰোনা ভাইৰাছৰ প্ৰথম ঘটনা প্ৰতিবেদিত হৈছে। টকিঅ' অলিম্পিক ২৩ জুলাইৰ পৰা আৰম্ভ হ'ব। টকিঅ' অলিম্পিকৰ আয়োজকসকলে ক'ৰোনা সংক্ৰমিত বিষয়াজনক ১৪ দিনৰ বাবে কোৱাৰেণ্টাইন কৰাইছে। দুদিন আগতে, জাপানত এজন খেলুৱৈ আৰু পাঁচজন কৰ্মচাৰী ক'ৰোনাৰ দ্বাৰা সংক্ৰমিত হোৱা দেখা গৈছিল। ব্ৰাজিলিয়ান দল থকা হোটেলখনৰ আঠজন কৰ্মচাৰী সংক্ৰমিত হোৱা দেখা গৈছে। যোৱা এমাহ ধৰি টকিঅ'ত ক'ৰোনা ভাইৰাছৰ ঘটনা বৃদ্ধি পাইছে। ১৫ জুলাইত, টকিঅ'ত কৰোনা ভাইৰাছৰ ১,৩০৮ টা ঘটনা প্ৰতিবেদিত হৈছিল।\nমাত্ৰ কেইদিনমান আগতে, জাপানৰ ৰাজধানী ট'কিঅ'ত ক'ৰোনাৰ ঘটনা বৃদ্ধি হোৱাৰ বাবে জৰুৰীকালীন অৱস্থা জাৰি কৰা হৈছিল। ছয় সপ্তাহৰ জৰুৰীকালীন অৱস্থা ২২ আগষ্টলৈকে বলবৎ থাকিব। মহামাৰী আৰম্ভ হোৱাৰ পিছত এইটো চতুৰ্থবাৰৰ বাবে, যেতিয়া টকিঅ'ত জৰুৰীকালীন অৱস্থা জাৰি কৰা হৈছে। উদ্যান, সংগ্ৰহালয়, থিয়েটাৰ আৰু বেছিভাগ দোকান আৰু ৰেষ্টুৰেণ্ট জৰুৰীকালীন অৱস্থাত নিশা ৮ বজাত বন্ধ কৰিবলৈ অনুৰোধ জনোৱা হৈছে।\nঅলিম্পিক ভিলেজ চাৰি দিন আগতে খোলা হৈছিল\nঅলিম্পিক গাওঁখন ১৩ জুলাইত মুকলি কৰা হৈছিল। খেল গাওঁখনৰ খেলুৱৈসকলৰ প্ৰতিদিনে ক'ৰোনা পৰীক্ষা কৰা হ'ব। খেলুৱৈসকলে দুটা কোভিড-19 অনুসন্ধান প্ৰতিবেদনৰ সৈতে জাপান পাব লাগিব আৰু যেতিয়া তেওঁলোক ইয়াত উপস্থিত হ'ব তেতিয়া আন এটা তদন্ত হ'ব। তেওঁলোকে গাওঁখনত mask পিন্ধিব লাগিব, আনকি তেওঁলোকক টিকাকৰণ কৰা হ'লেও। তেওঁলোকক সামাজিক দূৰত্ব, কোঠাত চিহ্নৰ সৈতে হাত ধোৱা আদিৰ দৰে বিষয়বোৰৰ বিষয়ে নিৰন্তৰ সোঁৱৰাই দিয়া হ'ব। ২৪ আগষ্টৰ পৰা আৰম্ভ হ'ব পৰা পেৰালিম্পিকৰ বাবে অলিম্পিকত প্ৰায় ১১,০০০ খেলুৱৈ আৰু প্ৰায় ৪,৪০০ খেলুৱৈ উপস্থিত হ'ব বুলি আশা কৰা হৈছে। আন্তৰ্জাতিক অলিম্পিক সমিতিয়ে কৈছে যে গাওঁলৈ অহা ৮০% ৰো অধিক লোকে ভেকছিনৰ দুয়োটা পালি লাভ কৰিছে।\nFirst published: July 17, 2021, 13:32 IST\nCovid 19Tokyo Olympics 2021Village


xukhdukh.com April 01, 2017 CHINTAN, DR.AJIT-KR-PANTANGIA, চিন্তন, ডাঃ অজিত কুমাৰ পটংগীয়া,\nনমামি বহ্মপুত্ৰঃ কৰ্পৰেটক নদী বিক্ৰীৰ চক্ৰান্তৰ অংশবিশেষ নেকি?\nমানুহৰ দৈনন্দিন জীৱনত পানীৰ প্ৰয়োজনীয়তা কিমান সেইয়া সকলোৰে জ্ঞাত। দেখা গৈছে পৃথিবীৰ বহু অঞ্চলত পানী দিনে দিনে দুস্প্ৰাপ্য হৈ পৰিছে। সেয়েহে কোৱা হৈছে পৃথিবীত ভৱিষ্যতে যদি কেতিয়াবা তৃতীয় মহাসমৰ হয় সেইয়া হ'ব পানীৰ বাবে। ১৯৯৮ চনত পৃথিবীৰ ২৮খন দেশত পানীৰ অভাৱ আছিল আৰু ২০২৫ চনত এই সংখ্যা বাঢ়ি হ'বগৈ প্ৰায় ৬০ৰ ওচৰাওচৰি। কিছুদিনৰ আগতে আমেৰিকাৰ মহাকাশ সন্থা 'নাছা'ৰ বিজ্ঞানীসকলে উপগ্ৰহৰ জৰিয়তে কৰা অধ্যয়নৰ দ্বাৰা সকীয়নি দিছে যে আমেৰিকাৰ কেলিফ'ৰ্নিয়া ৰাজ্যৰ ভূগৰ্ভস্থ জলভাণ্ডাৰ ক্ৰমাৎ শুকাই টুটি অহাৰ ফলত নাগৰিক সকলৰ খোৱাৰ জোখাৰে মাত্ৰ এবছৰৰ বাবে পানী সঞ্চিত হৈ আছে। 'লছ এঞ্জেলছ টাইমছ' নামৰ কাকতখনৰ বাতৰি অনুসৰি ভূগৰ্ভস্থ পানী ব্যাপক হাৰত আহৰণ আৰু ব্যৱহাৰ কৰাৰ বিষম পৰিণতি অকল আমেৰিকাৰ কেলিফৰ্ণিয়াতে নহয়, বিশ্বৰ সকলো দেশৰ প্ৰত্যেকখন ডাঙৰ চহৰে ভোগ কৰিব লাগিব। নাছাৰ বিজ্ঞানী জে ফামিলগ্লিয়েটিয়ে কয় যে- যদি অচিৰে ঘৰুৱা, পৌৰ এলেকা, কৃষি আৰু ঔদ্যোগিক ক্ষেত্ৰত পানীৰ ব্যৱহাৰ নিয়ন্ত্ৰণ কৰা নহয় তেন্তে পৰিস্থিতি অধিক ভয়ঙ্কৰ হ'ব। যিটো সম্প্ৰতি কেলিফ'ৰ্নিয়াত আৰম্ভ হৈছে। আমাৰ অসমৰ গুৱাহাটী নগৰতো যধেমধে ভূগৰ্ভস্থ পানী ব্যাপক হাৰত আহৰণ আৰু ব্যৱহাৰ বাবে বহ অঞ্চলত পুখুৰী, কুঁৱা, অগভীৰ বা গভীৰ নলীনাদ আদিতো পানী কমি যোৱা, তললৈ নামি যোৱা বা শুকাই যোৱা দেখা গৈছে।\nভাৰতৰ নদী সংযোগ প্ৰকল্পৰ বাবে গঠন কৰা বিশেষ সমিতিখনৰ এখন গুৰুত্বপূৰ্ণ বৈঠকত কেন্দ্ৰীয় জলসম্পদ, নদী উন্নয়ন আৰু গংগা পুনৰুজ্জীৱিতকৰণ বিভাগৰ ৰাজ্যমন্ত্ৰী চনৱাৰ লাল জটে মানস-সোণকোষ-তিস্তা-গংগা নদী সংযোগ প্ৰকল্প অতি সোনকালে কাৰ্য্যকৰী কৰিবলৈ পৰিকল্পনা যুগুত কৰাৰ কথা ঘোষণা কৰিছিল। তেওঁৰ মতে দেশক পানীৰ সঙ্কটৰ পৰা মুক্ত কৰিবলৈ ভাৰতবৰ্ষত নদীসমূহ সংযোগ প্ৰকল্পৰ অতিশয় আৱশ্যক আৰু এই বৃহ্য প্ৰকল্পৰ জৰিয়তে সমগ্ৰদেশক পানীৰ ক্ষেত্ৰত সঙ্কটমুক্ত কৰাৰ লগতে বানপানী হোৱা ঠাইসমূহক বানপানীৰ ক্ষয়ক্ষতিৰ পৰা ৰক্ষা কৰিব পৰা যাব। বাৰিষা জলসম্পদত সমৃদ্ধিশালী অসমকে ধৰি উত্তৰ-পূব ভাৰতৰ নদ-নদীৰ পানীৰে দক্ষিণ ভাৰতক সমৃদ্ধি কৰাৰ কথাও উল্লেখ কৰিছিল কেন্দ্ৰীয় মন্ত্ৰীগৰাকীয়ে। উল্লেখযোগ্য যে মানস-সোণকোষ-তিস্তা-গংগা নদী সংযোগ প্ৰকল্প কেন্দ্ৰৰ তালিকাত থকা ৩০টা নদী সংযোগ প্ৰকল্লৰ পঞ্চমটো প্ৰকল্প; যিটো প্ৰকল্প ৰূপায়ণ কৰিবই বুলি প্ৰধানমন্ত্ৰী মোডীয়ে অসম ভ্ৰমণৰ সময়ত উল্লেখ কৰিছিল। আনফালে ভাৰতৰ প্ৰসিদ্ধ নদীবিজ্ঞানীসকলে দেশৰ সমগ্ৰ নদী সংযোগ প্ৰকল্পৰ বিৰোধিতা কৰি কৈছে যে - এই সিদ্ধান্তই ভাৰতৰ খৰাং পৰিস্থিতিৰ বিশেষ কোনো পৰিবৰ্ত্তন নানে বৰং দেশলৈ বিষম পৰিণাম কঢ়িয়াই আনিব আৰু সেয়েহে চৰকাৰে এই ক্ষেত্ৰত আগবঢ়াৰ আগতে ইয়াৰ পুংখানুপুংখ অধ্যয়ন কৰা উচিত। মোডী চৰকাৰৰ এই কাৰ্য্যত যিকোনো মূল্যৰ বিনিময়ত প্ৰবল ভাবে বাধা দিয়াৰ হুংকাৰ দিছিল গণ মুক্তি সংগ্ৰাম, অসম আৰু কৃষক মুক্তি সংগ্ৰাম সমিতিয়ে। আজি নমামি ব্ৰহ্মপুত্ৰ উৎসৱৰ গোপন উদ্দেশ্য হৈছে ব্ৰহ্মপুত্ৰ আৰু ইয়াৰ উপনৈসমূহক কৰ্পৰেটৰ ওচৰত বিক্ৰি কৰাৰ চক্ৰান্তৰ সপক্ষে জনমত গঢ়াৰ এক কৌশল। সেয়েহে আমি আলোচনা কৰিব বিচাৰিছো এই প্ৰকল্পসমূহে আমাৰ সাধাৰণ জনতাৰ কিমান উপকাৰ সাধিব?\nএই নদীসংযোগ প্ৰকল্প (River Linking Programme)হৈছে বহতো প্ৰকল্পৰ এক সন্মিলিত ৰূপ। ইয়াৰ মূলত দুটা ভাগত বিভক্ত প্ৰকল্পসমূহৰ এটা হৈছে হিমালয়ৰ পৰা বৈ অহা নদীসমূহৰ মাজৰ সংযোগ প্ৰকল্প আৰু আনটো হৈছে দাক্ষিণাত্যৰ নদীসমুহৰ মাজৰ সংযোগ প্ৰকল্প। সংক্ষেপে প্ৰকল্পসমূহ এনেধৰণৰ-\n(ক) হিমালয়ৰ নদীসমূহ লৈ প্ৰকল্প(Himalayan River Component)\n(১)গঙ্গাৰ উপনদী আৰু শাখানদীৰ মাজত সংযোগ - গণ্ডক-গঙ্গা, ঘাঘৰা-যমুনা, সাৰদা-যমুনা, কোশী-ঘাঘৰা আদি নদীসমূহৰ মাজত সংযোগ।\n(২)গঙ্গাৰ উপনদীসমূহেদি উলিয়াই নিয়া পানী পূৰণ কৰিবলৈ ব্ৰহ্মপুত্ৰ পৰা পানী বোৱাই অনা হ'ব। ইয়াৰ বাবে দুটি সংযোগকাৰী খাল বনোৱাৰ কথা কোৱা হৈছে - (ক) মানস-সোণকোষ-তিস্তা-গঙ্গা সংযোগ আৰু (খ)যোগীঘোপা-তিস্তা-গঙ্গা সংযোগ। ইয়াৰ বাবে পাঁচটা ধাপত পানীক ১০০ মিটাৰ উচ্চতালৈ লৈ যোৱা হ'ব।\nকেইবাটিও ডাঙৰ ডাঙৰ সংযোগকাৰী খাল বনোৱাৰ কথাওঁ ইয়াত কোৱা হৈছে। তাৰ ভিতৰত উল্লেখযোগ্য হৈছে - গঙ্গা-দামোদৰ-সুবৰ্ণৰেখা-মহানদী সংযোগকাৰী খাল। ফাৰাক্কাৰ পৰা সুন্দৰবনলৈকে অন্য এটা খাল বনোৱাৰ পৰিকল্পনাৰ কথাও কোৱা হৈছে।\n(খ) দক্ষিণ ভাৰতৰ নদীসমূহ লৈ প্ৰকল্প\n(১) মহানদী-গোদাবৰী-কৃষ্ণা-পেন্নাৰ-কাবেৰী নদীসমূহৰ মাজত সংযোগ।\n(২) কেন-বেতওৱা, পাৰ্ব্বতী-কালিচিন্ধি-চম্বল, পাৰ-তাপি-নৰ্মদা, দমনগঙ্গা-পিনজাল ইত্যাদি নদীসমূহৰ মাজত সংযোগ।\n(৩) পশ্চিম ফালে প্ৰবাহিত হৈ আৰব সাগৰত পৰা কিছুমান নদীক আংশিক ভাবে ঘুৰাই পূব ফালে প্ৰবাহিত কৰি বঙ্গোপ সাগৰত পৰা কিছুমান নদীৰ লগত সংযোগ কৰি দিয়া হ'ব। যেনে বেদী-বৰদা. নেত্ৰৱতী-হেমৱতী, পাম্বা-আছানকোদিল-ভাইপাৰ ইত্যাদি।\nগোটেই প্ৰকল্পত ৩০টা সংযোগৰক্ষাকাৰী খাল আৰু সৰু ডাঙৰ মিলি ৩৪টা বান্ধ নিৰ্মাণৰ পৰিকল্পনা কৰা হৈছে।\nএনে ধৰণৰ বৃহ্য প্ৰকল্প ভাৰতত এয়েই প্ৰথম। এই প্ৰকল্পৰ ফলত আমাৰ দেশৰ জনসাধাৰণে কি কি সুফল পাব সেই সম্পৰ্কে টাস্ক ফৰ্ছৰ চেয়াৰমেনে প্ৰাক্তন কেন্দ্ৰীয় মন্ত্ৰী সুৰেশ প্ৰভুৰ বক্তব্য - "A number of states have severe problems because of floods. River linking will end that. There will be more irrigation facilities. navigation facilities, specially in the east, north and north-east will improve. This will reduce pressure on transport facilities. Power generation could improve. The northeast could even export hydroelectric power. Then there is the employment issue. There could be 10 million new jobsayear, including spin-offs. Agriculture will benefit. In parts of India, agriculture is underdeveloped and the potential for improvement is highest. Besides horticulture could develop. There could be tourism and even fishery development."(The Statesman,6.8.03) অৰ্থ্যা এই নদী সংযোগ প্ৰকল্প ৰূপায়িত হ'লে বানপানীতো নাথাকিবই লগতে জলবিদ্যুৰ নাটনি নহ'ব, আনকি উত্তৰ-পূবে জলবিদ্যু ৰপ্তানি কৰিবও পাৰিব, নদী পৰিবহনৰে সামগ্ৰীক ভাবে পৰিবহন ব্যৱস্থাৰ উন্নতি হ'ব, খেতিয়কে জলসিঞ্চনৰ সুবিধা পাব, খেতিয়কৰ উৎপাদন বাঢ়িব, নিবনুৱাৰ বহুতে চাকৰি পাব, ফলমূলৰ পৰা মাছলৈকে উৎপাদন বাঢ়িব আৰু পৰ্য্যটন উদ্যোগৰ বিকাশ হ'ব ইত্যাদি।\nনদী হৈছে প্ৰাকৃতিক পৰিঘটনা, পৰিবেশ তন্ত্ৰৰ এটা অংশ আৰু আমাৰ সমাজ, সভ্যতা, সংস্কৃতি, অৰ্থনৈতিক আৰু আধ্যাত্মিক ব্যৱস্থাৰ এৰাব নোৱাৰা অংগ। এই নদীসমূহ মানুহৰ নিজৰ সৃষ্টি নলা-নৰ্দমা নহয় যে ইয়াক মাজতে কাটিব, আকৌ যোৰা দিব, ঘূৰাই নিব। যিহেতু প্ৰকৃতিৰ বিভিন্ন সৃষ্টিৰ লগত সমন্বয় ৰাখি প্ৰকৃতিৰ নিয়ম-নীতিৰ মাজেৰে সৃষ্টি হোৱা নদীসমূহৰ এটা নিজস্ব গতিধাৰা, নিজস্ব জীৱন আছে, গতিকে কোনোবাই যদি নদীৰ সেই নিয়ম-নীতিবোৰৰ খেলিমেলি লগাই দিয়ে তাৰ সাম্ভাব্য বিপদৰ পৰা মানুহো সাৰি নাযাব। এই প্ৰকল্পৰ জৰিয়তে যিবোৰ নদ-নদী যুক্ত কৰাৰ কথা ভবা হৈছে, সেইবোৰৰ জলপ্ৰবাহৰ চৰিত্ৰ, পলসৰ পৰিমাণ আৰু চৰিত্ৰ, নদীৰ ঢাল, যিবোৰ অঞ্চলৰ মাজেৰে নদীবোৰ বৈ গৈছে তাৰ মাটিৰ চৰিত্ৰ, নদীৰ অববাহিকাৰ কীট-পতঙ্গ-স্থলজ আৰু জলজ উদ্ভিদ-জিৱ-জন্তু ইত্যাদিৰ বৈশিষ্ট, কৃষি-কৰ্ম্মৰ চৰিত্ৰ, অধিবাসীসকলৰ জীৱনধাৰণ প্ৰক্ৰিয়া প্ৰভৃতিৰ মাজত বহুতো বৈসাদৃশ্য বৰ্তমান। গতিকে নদীসমূহৰ এই সুকীয়া সুকীয়া বৈশিষ্ট্য লক্ষ্য নকৰি কোনো অবিবেচক হস্তক্ষেপে হাজাৰ হাজাৰ বছৰৰ প্ৰকৃতিক বিবৰ্ত্তনৰ মাজেদি যি স্বাভাৱিক পৰিবেশ গঢ়ি উঠিছে তাৰ মৰ্মান্তিক পৰিবৰ্তন ঘটি এই অঞ্চলসমূহলৈ এক চৰম বিপৰ্য্যয়, সৰ্বনাশ ভৱিষ্যত মাতি আনিব পাৰে। প্ৰকৃতিৰ ওপৰত এনে অবিবেচক হস্তক্ষেপে মাতি অনা বিভীষিকাৰ বহতো উদাহৰণ বিশ্বৰ বিভিন্ন দেশত সম্প্ৰতি দেখিবলৈ পোৱা গৈছে।\nব্ৰহ্মপুত্ৰ-গঙ্গা অববাহিকাৰ সন্মিলিত আয়তন ১৪.৮০ লাখ বৰ্গকিলোমিটাৰ আৰু বছৰি জলপ্ৰবাহৰ পৰিমাণ হ'ল ৯৭ হাজাৰ কোটি ঘনমিটাৰ। ভাৰতবৰ্ষৰ জলসম্পদৰ শতকৰা ৬০ভাগ। কিন্তু এই জলসম্পদৰ প্ৰায় ৮০ ভাগ বৈ যায় জুনৰ পৰা চেপ্তেম্বৰলৈকে, এই চাৰিমাহ মাথো। যদিও বাৰিষা এই দুই নদীয়ে ভয়ঙ্কৰ ৰূপ ধৰি ইয়াৰ দুইপাৰৰ গাওঁ-নগৰ-চহৰ-জনজীৱনৰ ধ্বংসলীলাৰ সৃষ্টি কৰে, নদী বিশেষজ্ঞসকলৰ অধ্যয়ণৰ পৰা দেখা গৈছে যে ব্ৰহ্মপুত্ৰ আৰু গঙ্গা - এই দুয়োখন নদীৰে জলপ্ৰবাহৰ পৰিমাণ নানা কাৰণত প্ৰতি বছৰেই উদ্বেগজনক ভাবে কমি আহিছে। ইয়াৰ ফলত নদী দুখনৰ পলসৰ এটা বুজন অংশ সাগৰত পেলোৱাৰ ক্ষমতা কমি গৈছে। ফাৰাক্কাত গঙ্গাৰ জলপ্ৰবাহ কমাৰ ফলস্বৰূপে বিপন্ন হৈ পৰিছে কলিকতা বন্দৰ আৰু ভাগীৰথী-হুগলীৰ অৱবাহিকা। ইয়াৰ সমাধানৰ বাবে মানস-সোণকোষ-তিস্তা-গঙ্গা সংযোগকাৰী খালেৰে ব্ৰহ্মপুত্ৰৰ পৰা ৩৮০০ কোটি ঘনমিটাৰ পানী গঙ্গালৈ বোৱাই নিব খোজা হৈছে।\nচৰকাৰী বিশেষজ্ঞৰ বক্তব্য - যিহেতু বাৰিষা কালৰ ব্ৰহ্মপুত্ৰ আৰু গঙ্গাত অতিৰিক্ত পানী থাকে সেই অতিৰিক্ত পানী অন্য ঠাইলৈ বোৱাই নিলে ইয়াৰ অৱবাহিকাৰ অঞ্চলবোৰ বানপানীৰ প্ৰকোপৰ পৰা ৰক্ষা পৰিব। দক্ষিণ-পশ্চিম মৌচুমী বায়ুৰ প্ৰভাৱত যি সময়ত ব্ৰহ্মপুত্ৰ আৰু গঙ্গা অৱবাহিকাত প্ৰচুৰ বৃষ্টিপাত হৈ নৈ দুখন ফেনে-ফোটোকাৰে বাঢ়ি আহে, সেই একেটা সময়তে দক্ষিণ ভাৰতৰ নদী অৱবাহিকাতো প্ৰচুৰ বৃষ্টিপাত হৈ নৈ সমূহ বাঢ়ি আহে। গতিকে বাৰিষা পানীৰে ভৰি থকা মহানদী, গোদাবৰী আদিলৈ ব্ৰহ্মপুত্ৰ-গঙ্গাৰ পৰা খালকাটি পানী বোৱাই নিয়াৰ কোনো আৱশ্যক নাই। কাবেৰী আৰু ভায়গৈ নদী অৱবাহিকাত পানীৰ অভাৱ দূৰ কৰিবলৈ গোদাবৰীৰ পৰা পানী বোৱাই অনাই যথেষ্ট। দেখা গৈছে, আজিকালি খৰালি কালত ব্ৰহ্মপুত্ৰ-গঙ্গাত অতিৰিক্ত পানীতো দূৰৰে কথা, জলসঙ্কটহে হয়। দ্বিতীয়তে, এই প্ৰকল্প ৰূপায়িত হ'লে জলসংকটৰ তীব্ৰতা আৰু বৃদ্ধি পাব আৰু অৱবাহিকাৰ অঞ্চলসমূহলৈ চূড়ান্ত সৰ্বনাশ নামি আহিব। তৃতীয়তে, বাৰিষা কালত যেতিয়া ব্ৰহ্মপুত্ৰ-গঙ্গাত অতিৰিক্ত পানীৰে ভৰি থাকে, সেই সময়ত মহানদী আৰু গোদাবৰীতো অতিৰিক্ত পানীৰে ভৰি থাকে, গতিকে সেই সময়ত ব্ৰহ্মপুত্ৰ-গঙ্গাৰ পৰা মহানদী-গোদাবৰীলৈ পানী লৈ যোৱাৰ কোনো প্ৰয়োজন নাই। চতুৰ্থতে, নদীবোৰৰ গতিপথক গোটেইবছৰ প্ৰবাহমান কৰি ৰখাৰ বাবে বাৰিষাকালৰ জলস্ৰোতৰ প্ৰয়োজন আছে- এইয়া নদী বিশেষজ্ঞৰ কথা।\nহিমালয়ৰ পাদদেশত ১৪০০ কিউচেকতকৈ বেছি পানী বহন কৰাৰ ক্ষমতা থকা খাল খণ্ডাতো প্ৰায়োগীকাৰণত সম্ভৱ নহয়। বানপানীৰ সময়ত ব্ৰহ্মপুত্ৰ আৰু গঙ্গাত সৰ্ব্বোচ্চ পানী বৈ যোৱাৰ ৰেকৰ্ড হৈছে যথাক্ৰমে ৭২৭২৬ কিউচেক(আগষ্ট, ১৯৬২) আৰু ৭৫৯০০ কিউচেক(চেপ্তেম্বৰ, ১৯৯৮)। এই বিপুল পৰিমাণৰ পানীৰ পৰা সামান্য ১৪০০ কিউচেক পানী আতৰাই নিলে সি বান প্ৰতিৰোধত কি ধৰনৰ সহায়ক হ'ব তাক বুজা কঠিন। ৰুৰকি বিশ্ববিদ্যালয়ৰ প্ৰাক্তন উপাচাৰ্য্য ড:ভৰত সিঙে এই প্ৰসঙ্গত কৈছে -"Any water resource engineer will immediately discard interlinking of rivers asaflood control measure." অথচ নদী সংযোগ প্ৰকল্পই দেশৰ বানপানীৰ সমস্যা সমাধান কৰিব বুলি কোৱা হৈছে।\nএতিয়া আহিল জলসিঞ্চন ব্যৱস্থাৰ উন্নয়ণ। চৰকাৰে কৈছে এই পৰিকল্পনাৰ ফলত নতুনকৈ ৩ কোটি ৪০ লাখ হেক্টৰ মাটি জলসিঞ্চনৰ আওঁতালৈ আহিব। পিচে ১৯৫১ চনৰ পৰা ১৯৯০ চনলৈ জলসিঞ্চনৰ বাবে যি পৰিকাঠামো তৈয়াৰ কৰা হৈছিল তাৰ ব্যৱহাৰ হৈছে ৪৫ শতাংহে অৰ্থ্যা আধাতকৈয়ো কম। গতিকে ইতিমধ্যে জলসিঞ্চনৰ বাবে গঢ়ি তোলা পৰিকাঠামোসমূহৰ সম্পূৰ্ণকৈ ব্যৱহাৰ কৰিব পাৰিলে বহুত বেছি ভূমি জলসিঞ্চনৰ আওতালৈ আনিব পৰা যায়, তাৰ বাবে বিশেষ টকা খৰছ কৰাৰ প্ৰয়োজন নাই। আনহাতে ১৯৫১ চনৰ পৰা ১৯৯৬ চনলৈকে যি ২৪৬টা ডাঙৰ জলসিঞ্চন প্ৰকল্প আৰাম্ভ কৰা হৈছিল, অৰ্থৰ অভাৱত তাৰে মাত্ৰ ৬৫টা প্ৰকল্পহে সম্পূৰ্ণ হৈছে। গতিকে আৰু অধিক ভুমিক জলসিঞ্চনৰ আওতালৈ আনিবলৈ নতুনকৈ বৃহ্য পৰিকল্পনা গ্ৰহণৰ আগতে ইতিমধ্যে গৃহীত প্ৰকল্পসমূহতেই টকা খৰছ কৰি সম্পূৰ্ণ কৰাতো বেছি যুক্তিযুক্ত।\nনদীবিজ্ঞানীসকলৰ মতে খৰালি কৃত্ৰিম ভাবে নিৰ্মিত খালসমূহেদি বৈ যোৱা পানীৰ ৬৬ভাগ পানী মাটি আৰু বায়ুৱে শোষণ কৰে। ইতিমধ্যে ব্যৱহাৰ হৈ থকা দেশৰ প্ৰতিষ্ঠিত জলসিঞ্চন প্ৰকল্পৰ খালসমূহৰ বেছি ভাগৰে পানী বহন ক্ষমতা ৩৮ৰ পৰা ৪০শতাংশ কমি গৈছে। ভাৰতৰ বহু অঞ্চলত দেখা গৈছে যে সময় যোৱাৰ লগে লগে ইতিমধ্যে ব্যৱহাৰ হৈ থকা খালসমূহৰ বেছি ভাগৰে দুই পাৰ ভাঙি আৰু পানীৰ লগত প্ৰবাহিত পলস তাৰ গৰ্ভত জমা হৈ পানী বহন কৰিব পৰা ক্ষমতা ক্ৰমাত কমি আহিছে আৰু এটা সময়ত মেটাকাৰে ভৰা এক বন্ধ্যা জলভূমিত পৰিণত হৈছে। ক্ৰমান্বে অগভীৰ হৈ অহা এই খালসমূহৰ পৰা জলসিঞ্চনতকৈ বানপানী হোৱাৰহে সম্ভাৱনা বাঢ়িছে। ইয়াৰ পাচতো আকৌ নদীসংযোগ প্ৰকল্পৰ জৰিয়তে হাজাৰ হাজাৰ মাইল খাল নতুনকৈ খণ্ডাৰ পৰিকল্পনা গ্ৰহণ কৰা হৈছে।\nমানস-সোণকোষ-তিস্তা-গঙ্গা খাল হৈছে দেশৰ সমগ্ৰ নদী প্ৰকল্পৰ এক সামান্য অংশ মাথোন। ইয়াৰ বাবে যি ২৭,০২০ হেক্টৰ মাটি অধিগ্ৰহণ কৰা হ'ব তাৰে ২০,০৫০ হেক্টৰ হ'ল বনাঞ্চল। জনবসতি থকা অঞ্চলৰ মাজেৰে যোৱা অংশৰ লোক সকল খাল আৰু বান্ধ বনোৱাৰ ফলত স্থানচুত্য হ'ব লাগিব। এই খালটোৱে তাৰ গতিপথত ৪৬ খন দক্ষিণমুখী সৰু-ডাঙৰ নদীক অতিক্ৰম কৰিব লাগিব। ইয়াৰ ফলত সেই নদীসমূহৰ স্বাভাৱিক গতিধাৰা ব্যাহত হৈ শেষ পৰ্য্যন্ত চৰম বিপৰ্য্যকৰ পৰিস্থিতিৰ সৃষ্টি কৰিব পাৰে।\nএইবাৰ খৰাংৰ কথা চোৱা যাওঁক। আমাৰ দেশত খৰাং দুই ধৰণৰ। এটা হৈছে বৃষ্টিপাতৰ পৰিমাণ প্ৰায় স্বাভাৱিক, কিন্তু পানী জমা কৰি ৰখা ব্যৱস্থাৰ অভাৱত খৰাং আৰু আনটো হৈছে বৃষ্টিপাত কম হোৱাৰ বাবে খৰাং। এই দুয়ো প্ৰকাৰ সমস্যাৰ সমাধান একেধৰণে কৰা নাযায়। প্ৰথমটো অৱস্থাৰ সমাধানৰ সৰ্বোত্তম উপায় হ'ল বাৰিষাৰ পানী জমা কৰি ৰখাৰ ব্যৱস্থা গ্ৰহণ, যিটো বিশেষজ্ঞৰ ভাষাত কোৱা হয়-"catch the catchment"। দ্বিতীয় ধৰণৰ খৰাংৰ কবলত পৰা অঞ্চলত বাহিৰৰ পৰা পানী বোৱাই নি খৰাং অৱস্থাৰ সৈতে মোকাবিলা কৰাৰ যি কথা কোৱা হৈছে, সি 'মৰুভূমিক ফলে-ফুলে জাতিস্কাৰ কৰিম' ধৰণৰ অৱাস্তৱ কল্পনা। যি অঞ্চলত প্ৰচুৰ পানী পোৱা যায়, সেই অঞ্চলত যি ধৰণৰ খেতি-বাতি কৰা হয়, খৰাং অঞ্চলতো তেনেধৰণৰ একে খেতি-বাতি কৰিব লাগিব বুলি কোনো কথা নাই। সেয়েহে বিশেষজ্ঞসকলে কৈছে যে ভাৰতৰ খৰাং প্ৰৱণ অঞ্চলসমুহত যি ধৰণৰ খেতি-বাতি, ফল-মূল হয়, সেই মাটিত অতিৰিক্ত পানীয়ে বিপৰীত ক্ৰিয়াহে কৰিব, কোনো সুফল নানে। কৃত্ৰিম ভাবে মানূহৰ জীৱনধাৰণৰ পদ্ধতি সলনি কৰিবলৈ গ'লে হাজাৰ হাজাৰ বছৰ ধৰি গঢ়ি উঠা জীৱনযাত্ৰা প্ৰণালী আৰু পৰিবেশগত ভাৰসাম্যক নষ্টহে কৰি পেলাব। ৰাজস্থান হৈছে ইয়াৰ এক জলন্ত উদাহৰণ।\nএইখিনিতে আৰু এটা কথা আমি মনত ৰখা উচিত যে লাখ লাখ বছৰৰ প্ৰাকৃতিক বিবৰ্তন আৰু গুণগত পৰিবৰ্ত্তনৰ মাজেদি এটা বিশেষ অঞ্চলৰ জলবায়ু আৰু পাৰিপাৰ্শ্চিকতাৰ এক পৰিমণ্ডল গঢ়ি উঠে। ভিন ভিন অঞ্চলৰ আৱহাওৰ এই ভিন্নতা- সমন্বয়েদি গঢ়ি উঠিছে প্ৰকৃতিৰ এক স্বয়ংসম্পূৰ্ণ সত্বা। মানুহৰ জৰুৰী প্ৰয়োজনত আমি প্ৰকৃতিৰ এই সমন্বয়ক অজ্ঞানীভাবে হস্তক্ষেপ কৰাটো উচিত নে অনুচিত এই সম্পৰ্কে পৃথিবীৰ এজন মহান চিন্তাবিদ এঞ্জেলচে কৈছিল - "It required the labour of thousands of years for us to learnalittle of how to calculate the more remote natural effects of our actions in the field of production, which has been still more difficult in regard to the more remote social effects of these actions."(Dialectics pf Nature, page 181)। সেই কাৰণে কোনো এটা বিশেষ শ্ৰেণীৰ মানুহৰ জৰুৰী প্ৰয়োজনৰ কথা চিন্তা নকৰি প্ৰকৃতিৰ স্বাভাৱিক গুণগত বৈশিষ্ট পৰিবৰ্ত্তন হ'ব পৰাকৈ কৰা কোনো কামৰ ক্ষেত্ৰত তাৰ তাৎক্ষণিক আৰু সুদূৰপ্ৰসাৰী ফলাফল সন্বন্ধে গুৰুত্বসহকাৰে বিজ্ঞানসন্মত মূল্যায়ণ কৰাৰ নিত্যান্তই প্ৰয়োজন। মৰুভূমি বা স্বাভাৱিক ভাবে খৰাং অঞ্চলসমূহত পানী বোৱাই আনি তাৰ প্ৰকৃতিগত বৈচিত্ৰৰ পৰিবৰ্ত্তন ঘটোৱাৰ প্ৰচেষ্টাৰ পূৰ্বে তাৰ সুদূৰপ্ৰসাৰী ফলাফলক অনুধাবন কৰাৰ প্ৰয়োজন।\nআগতেই উল্লেখ কৰিছো যে দেশত অধিক খাদ্য-শষ্য উৎপাদনৰ ক্ষেত্ৰত ভাৰতবৰ্ষত ইতিমধ্যে গঢ়ি তোলা জলসিঞ্চন ব্যৱস্থাৰ পূৰ্ণ ব্যৱহাৰ আৰু ইতিমধ্যে গৃহীত জলসিঞ্চন প্ৰকল্পসমূহ ব্যস্তবায়িত কৰাৰ মাজেৰে আৰু বহু এলেকাক জলসিঞ্চন ব্যৱস্থাৰ আওতালৈ অনা সম্ভৱ; তাৰ বাবে কেইবা লাখ কোটি টকা খৰছ কৰি ইমান বৃহ্য নদী সংযোগ প্ৰকল্প কৰাৰ কোনো আৱশ্যক নাই। যি সময়ত দেশৰ চৰকাৰী গুদামসমূহত কোটি কোটি টকাৰ খাদ্য-শষ্য জমা হৈ আছে, কোটি কোটি টকাৰ খাদ্য-শষ্য বৰষুণৰ পানী, পোক-পৰুৱাৰ আক্ৰমণত নষ্ট হৈ গৈছে, ঠিক সেই সময়তে দেশৰ কোটি কোটি মানুহ অনাহাৰে, অৰ্ধাহাৰে আছে। কাৰণ দেশত মূল্য বৃদ্ধিৰ ফলত সাধাৰণ শ্ৰেণীৰ মানুহৰ ক্ৰয় ক্ষমতা কমি গৈছে। আজি আমেৰিকাৰ নিচিনা দেশতো খাদ্য-শষ্যৰ বিচৰা দাম জনসাধাৰণে দিব নোৱাৰিলে বা বিশ্বত খাদ্যৰ অভাৱত মানুহ অনাহাৰে বা অৰ্ধহাৰে থাকিলেও বা মানুহ মৰি গ'লেও পুঁজিপতিয়ে খাদ্য-শষ্য জনসাধাৰণক বিনামূলীয়াকৈ নিদিয়ে, বৰং সেই অতিৰিক্ত খাদ্য-শষ্য সমুদ্ৰত পেলাই দিয়ে। আমাৰ দেশতো নদী সংযোগ প্ৰকল্পৰ জৰিয়তে খাদ্য-শষ্যৰ উৎপাদন বাঢ়িব বুলি ধৰি ললেও সেই খাদ্য-শষ্য সুলভমূল্যত জনসাধাৰণৰ হাতত যে পৰিব তাৰ সন্দেহ!\nবিশ্বায়নৰ লগত সঙ্গতি ৰাখি ভাৰত চৰকাৰে নতুন আৰ্থিক নীতি গ্ৰহণৰ পাছৰে পৰা নতুন শিল্পনীতি, কৃষিনীতি, স্বাস্থ্যনীতি, ঔষধনীতি আদিৰ দৰে ২০০১ চনত গ্ৰহণ কৰা হৈছে জাতীয় জলনীতি। অন্যান্য নীতিত যিদৰে দেশি-বিদেশি ক'ৰ্প'ৰেট সন্থাসমূহক পূঁজি বিনিয়োগৰ আহ্বান জনাই দেশৰ তথাকথিত উন্নয়ণ প্ৰক্ৰিয়াত অংশগ্ৰহণৰ কৰাৰ কথা কোৱা হৈছে, জাতীয় জলনীতিৰ ক্ষেত্ৰতো তাৰ ব্যাতিক্ৰম হোৱা নাই। ২০০১ চনত গৃহীত জলনীতিত কোৱা হৈছে -"Private sector participation should be encouraged in the varous aspects of planning, development and management of the water resouraces projects for diverse uses. Private sector participation may help in introducing innovative ideas, generating financial resources and introducing corporate management in improving service efficiency and accountability to users. Depending upon the specific situations, various combinations of private sector participation in building. owning, operating, leasing and transferring of water resources facilities, may be considered." অৰ্থ্যা ক'ৰ্প'ৰেট সন্থাৰ অংশগ্ৰহণৰ ফলত নদীসংযোগ প্ৰকল্পলৈ সৃষ্টিশীলতা আহিব, কামত দক্ষতা আৰু দায়বদ্ধতা বাঢ়িব ইত্যাদি।\nযদিও চৰকাৰৰ পৰা বিনামূলীয়াকৈ পানী যোগান পোৱাতো জনসাধাৰনৰ এক মৌলিক অধিকাৰ, বিশ্ববেঙ্কে হিচাব কৰি দেখুৱাইছে যে প্ৰতি বছৰে পানীক লৈ ১০ হাজাৰ কোটি ডলাৰৰ ব্যৱসায় হোৱাৰ সম্ভাৱনা। তাৰ বাবে আৱশ্যক প্ৰথমে দেশে দেশে নাগৰীকক বিনামূলীয়া পানী যোগানধৰাৰ যি ব্যৱস্থাসমূহ আছে তাৰ সমান্তৰালকৈ জোৰদাৰ ভাবে বেচৰকাৰী পানীৰ বজাৰ গঢ়ি তোলা। ফৰছুন নামৰ আলোচনীখনে বিভিন্ন তথ্যপাতিৰে প্ৰমাণ কৰি দেখুৱাইছে যে বৰ্ত্তমান বিনিয়োগকাৰীসকলৰ বাবে পানীয়েই হৈছে সকলোতকৈ লাভজনক ব্যৱসায়। মনচান্তোৰ দৰে সুবিশাল বহুজাতিক সংন্থায়েও কৈছে -"First we believe that discontinuties are likely, particularly in the area of water and we will be well positioned via these business to profit even more significantly when these discontinuities occur."(Sustainable Development Sector Stratergy - Monsanto, 1991, page-3)|\nবিশ্ববেঙ্কে পানীৰ ক্ষেত্ৰত ১৯৯০ চনত মেক্সিকো, আৰ্জেন্টিনা, চিলি, নাইজেৰিয়া আৰু মালয়েছিয়াত পানীৰ প্ৰকল্পৰ বেচৰকাৰীকৰণৰ কামত ঋণদানেৰে অংশগ্ৰহণ কৰা আৰাম্ভ কৰে। ঋণদানৰ চৰ্ত হিচাবে বিশ্ববেঙ্কে বহতো দেশক পানী যোগান ব্যৱস্থাক চৰকাৰৰ নিয়ন্ত্ৰণৰ পৰা মুক্ত কৰাৰ দাবী উত্থাপন কৰে। চিলিক ঋণদানৰ চৰ্তয়েই আছিল ফ্ৰান্সৰ পানীৰ কোম্পানী Suez Lyonnaise Des Eauxক ৩৩ শতাংশ লাভৰ ব্যৱস্থা কৰি দিয়াতো। ঋণৰ জালত আবদ্ধ হৈ পৃথিবীৰ নানা দেশে পানী যোগান বেচৰকাৰীকৰণ কৰিবলৈ বাধ্য হয়। ২০০০ চনত আইএমএফে যি ৪০টা ঋণ মঞ্জুৰ কৰিছে, তাৰ ভিতৰত ১২টাৰ ক্ষেত্ৰত চৰ্ত আছিল পানীক আংশিক বা সম্পূৰ্ণ বেচৰকাৰীকৰণ কৰিব লাগিব আৰু কোনো চৰকাৰী সাহাৰ্য্য দিয়া নচলিব যাতে ইয়াৰ সম্পূৰ্ণ খৰছ পানী ব্যৱহাৰকাৰীৰ পৰা আদায় কৰা হয়। বিশ্ববেঙ্কৰ চৰ্তৰ ফলত কাচাব্লাংকাত পানীৰ দাম বাঢ়ি যায় ৩ গুণ, ব্ৰিটেইনত বৃদ্ধি পায় ৬৭ শতাংশ। পানীৰ বাণিজ্যিকীকৰণৰ প্ৰতিবাদত নিউজিলেণ্ডৰ জনসাধাৰণ ৰাজপথত নামিবলৈকো বাধ্য হয়। ঋণ পোৱাৰ বাবে আফ্ৰিকাৰ চৰকাৰবোৰে ব্যাপকহাৰত পানী যোগানক বেচৰকাৰীকৰণ কৰিবলৈ বাধ্য হৈছে। ঘানাৰ অৱস্থা এতিয়া এনেকুৱা হৈছে যে দুখীয়া জনগণে তেওঁলোকৰ আয়ৰ ৫০ শতাংশ অকল পানীৰ বাবে ব্যায় কৰিব লগা হৈছে।\nআজি বিশ্বব্যাপী ক্ৰমবৰ্ধমান এই পানী বিপনন কৰা হৈছে দুই প্ৰকাৰে। এটা হৈছে আজি যিমানবোৰ চৰকাৰী বা পৌৰ জল সৰবৰাহৰ ব্যৱস্থা দেশে দেশে চলি আছে তাক ব্যৱসায়ীকৰণ কৰাৰ যোগেদি পানী সৰবৰাহক লাভ অৰ্জ্জনৰ ব্যৱসায় হিচাবে ব্যৱহাৰ কৰা। আৰু আনটো হৈছে খোৱা পানীক মিনাৰেল ওৱাটাৰ নাম দি বটলত ভৰাই কৰা ব্যৱসায়, যিটো আজি ক্ৰমান্বে জনপ্ৰিয় হৈ উঠিছে প্ৰচাৰ মাধ্যমৰ জৰিয়তে যেন তাত অমৃতহে মিহলোৱা আছে। মিনাৰেট ওৱাটাৰৰ ব্যৱসায় দখলৰ প্ৰতিযোগিতাত আছে কোকাকোলা, পেপচিৰ পৰা টেমচ ওৱাটাৰলৈকে নানা বহুজাতিক কোম্পানি। ভাৰতীয় পানীৰ কোম্পানীসমূহেও নিজৰ সীমিত ক্ষমতাৰে এই প্ৰতিযোগিতাত নামি পৰিছে। ভাৰতত ৬০শতাশং পানীৰ বজাৰ পাৰলে বিচলেৰিৰ দখলত। তাৰ ওপৰিও গঙ্গা, তৃপ্তি, ডিউড্ৰপ, ওৱাচিচ আদি ভাৰতীয় কোমম্পানীৰ দখলত আছে প্ৰায় ২০ শতাংশ। কিছুমান ভাৰতীয় কোম্পানী বিদেশী কোম্পানীৰ লগত যৌথ ভাবেও পানীৰ বিপননত নামিছে। মনচান্তোৰ লগত ইউৰেকা ফোৰ্বছ আৰু টাটাৰ যৌথ উদ্যোগ আদিৰ দৰে বহু উদ্যোগ ইতিমধ্যে ভাৰতত কোটি কোটি টকাৰ ব্যৱসায় কৰিছে।\nপানীৰ মুক্ত ব্যৱহাৰৰ যি হৈছে মানুহৰ ন্যায়সঙ্গত অধিকাৰ বৰ্ত্তমান ক'ৰ্পৰেটৰ চক্ৰান্তত হৈ পৰিছে টকা দি কিনিব লগা বজাৰৰ পণ্য। দেশী-বিদেশী ক'ৰ্প'ৰেটসকলৰ পানী সম্পৰ্কিত এই দৃষ্টিভঙ্গী প্ৰতিফলিত হৈছে আজি ভাৰত চৰকাৰৰ জলনীতিত। সেয়েহে চৰকাৰে আজি জাতীয় জলনীতিৰ অচিলাৰে ক'পৰেটক ৰঙাদলিচা পাৰি নদী সংযোগ প্ৰকল্পত অংশগ্ৰহণৰ বাবে আহ্বান জনাইছে এনেদৰে -"The private sector could boost hydroelectricity generation, navigation as well as irrigation projects by participating in this project. The private sector companies can also form user forums and even supply water for these projects."(Suresh Prabhu, Chairman, Task Force, Business Line, 12.02.2003)। মুঠতে দেশী-বিদেশী ক'ৰ্প'ৰেট সন্থাবোৰে এই নদী সংযোগ প্ৰকল্পত জল সৰবৰাহ, জলবিদ্যু উৎপাদন, জলসিঞ্চন প্ৰকল্প, পানী ব্যৱহাৰকাৰীৰ ফৰাম গঢ়ি তুলি তেওঁলোকৰ ওচৰত পানী বিক্ৰি ইত্যাদি সকলো কামেই কৰিব। আমাৰ দেশৰ ব্ৰহ্মপুত্ৰ, গঙ্গা, মহানদী আদি যিবোৰ নদী ইমান দিনে আছিল দেশৰ সম্পত্তি, দেশৰ জনসাধাৰণৰ সম্পত্তি, নদী সংযোগ প্ৰকল্পৰ অচিলাৰে সেইবোৰ হৈ পৰিব দেশী-বিদেশী ক'ৰ্প'ৰেটৰ সম্পত্তি, ধন অৰ্জ্জনৰ পথ।\nইতিমধ্যে ছত্তিচগড় ৰাজ্যৰ দুৰ্গ জিলাৰ বোৰাই অঞ্চললৈ পানী সৰবৰাহৰ বাবে শিবনাথ নদীৰ ২৩ কিলোমিটাৰ দৈৰ্ঘৰ এটা অংশ এটা কোম্পানীক লিজত দিয়া হৈছে। আগতে নদীখনৰ সেই অঞ্চলৰ বসবাস কৰা যিসকল লোকে নদীখনৰ পানী ব্যৱহাৰ কৰিছিল তেওঁলোকক সেই পানী ব্যৱহাৰ কৰিবলৈ দিয়া হোৱা নাই, আনকি তাত নমাতো নিষেধ কৰা হৈছে। পশ্চিমবঙ্গ চৰকাৰে সুন্দৰবনৰ নদীসমূহক বিশেষ কিছুমান উদ্দেশ্যত ব্যৱহাৰৰ চাহাৰা কোম্পানীক অনুমতি দিয়াৰ দৰে কেৰেলা চৰকাৰে পেৰিয়াৰ নদীৰ এটা অংশৰ পৰা পানী তুলি বিক্ৰি কৰাৰ অধিকাৰ দিছিল মাহিন্দ্ৰ এণ্ড মাহিন্দ্ৰ কোম্পানীক। এইদৰে নদী সংযোগ প্ৰকল্পৰ কাৰ্য্যকৰী কৰাৰ বহু আগৰে পৰাই দেশৰ চৰকাৰে নদীসমূহক ক'ৰ্পৰেটৰ হাতত তুলি দিয়াৰ কুছকাউৱাজ কৰি আহিছে। এতিয়া দেশৰ উন্নয়ণৰ নামত, 'চাইনিং ইণ্ডিয়া','মেক ইন ইণ্ডিয়া' বা 'অচ্চে দিন'ৰ নামত নদী সংযোগ প্ৰকল্পৰ জৰিয়তে দেশৰ পাহাৰ, পৰ্বত, নদ-নদী, খাল-বিল অৰ্থ্যা প্ৰকৃতিৰ সকলো মালিক কৰ্পৰেটবোৰৰ হাতত তুলি দিবলৈ আয়োজন চলাইছে চৰকাৰে।\nবৃহ্য নদীবান্ধসমূহক কৈ অহা হৈছে জলবোমা। দূখৰ কথা যে যিসকলে ইয়াৰ পৰিকল্পনা কৰিছে তেওঁলোকৰ ওচৰত ইয়াৰ তাৎক্ষণিক লাভৰ অংঙ্কটোৱেই ডাঙৰ, ভৱিষ্যতে ইয়াৰ ফলত কি হ'ব সেই বিষয়ে চোৱাৰ ইচ্ছা, ধৈৰ্য্য বা সময় কোনোটোৱেই তেওঁলোকৰ নাই। সেয়েহে সময় থাকোতেই আমি ভাৰত চৰকাৰৰ এই জনবিৰোধী প্ৰকল্পসমূহৰ বিৰুদ্ধে দেশীয় আৰু আন্তৰ্জাতিক পৰ্য্যায়ত প্ৰবল জনমত গঢ়ি তোলাতো আৱশ্যক।\nনিবন্ধকাৰ গুৱাহাটীৰ আমেৰিকান ডেন্টেল ক্লিনিকৰ সঞ্চালক। ফোন: ৯৪৩৫৭০৪০৯০\nইমান সুক্ষ্ম বিশ্লষণৰে দাঙি ধৰা নিবন্ধ প্ৰতিখন অসমীয়া বাতৰি কাগজ, ইয়াৰ ইংৰাজী তৰ্জমা ভাৰতীয় বাতৰি কাকতবোৰত প্ৰকাশ পোৱা উচিত । অৱশ্যে মোৰ ধাৰণা, আটাইবোৰ বাতৰি কাগজে এই লিখনি প্ৰকাশ নকৰে । বৰ্তমানৰ ভাৰত চৰকাৰৰ যি কেইজন মানুহৰ বাবে এইবোৰ ঘটিবলৈ গৈ আছে, তেওঁলোকক নেদেখা জনে সুমতি দিয়ক । আমাৰ কেই জনৰ চকু মেল খোৱাই নাই । বাকী খিনি ভাবিব পৰা জ্ঞান কৰ পৰা হব ! যিটো প্ৰকৃতিৰ প্ৰকৃতি মানে ধৰ্ম সেইটো ঘটিবই । মানুহ এতিয়া নিমিত্ত । ধন-সম্পত্তিৰ মোহে মানুহক কিমান অন্ধ কৰিব পাৰে তাৰেই চৰম উদাহৰণ কৰপোৰেট গোষ্ঠী । আজিৰ সমাজৰ প্ৰধান শত্ৰু এইটোৱেই । বান নিয়ণ্ত্ণৰ নামত অসমত যিমানবোৰ মথাউৰি হল সেইবোৰৰ আয়ুসো শেষ । ইয়াৰে এটাও জল বিদ্যুত প্ৰকল্প হিচাবে গঢ়িব নিদিলে । এইটো ভাৰত চৰকাৰৰ আৰম্ভনীৰ চৰকাৰৰ উদ্যোগতেই হোৱা যেন লাগে । বাকী চৰকাৰ সমূহে হলা গছ দেখি বাগী কুঠাৰ মাৰি খৰি গোটোৱাত লাগিছে । আমাৰ চৰকাৰৰ ৰাজনীতিবীদবোৰ দুৰ্বল চৰিত্ৰৰ, দূৰ-দৃষ্টিহীন । বেজীৰ জলঙা মনে, কুঠাৰৰ জলঙা নমনা মানুহ । অসম অ সম হৈয়ে থাকিব । মানুহে দুৰ্ভোগ ভূগিবই যদিহে সময় থাকোতেই মাত নামাতে । একোটা নতুন নতুন প্ৰকল্পিত সমস্যাৰে জন-সাধাৰণৰ দৃষ্টিক আঁতৰাই ৰখা কৌশল সৃষ্টিত ব্যস্ত এই চাম ৰাজনীতিকে নিজৰ আহিব ধৰা স্বজনৰো শত্ৰু । খাদ্য উত্পাদন প্ৰক্ৰিয়া যেতিয়া ব্যাহত হব উত্পাদন কাৰীয়ে প্ৰথমে নিজৰ ভোকলৈ চিন্তা কৰিব । তেতিয়া সমগ্ৰ পৃথিবীৰ যিকোনো তথ্য-প্ৰযুক্তিৰে ভোক নামৰ আদিম-অনন্ত শেষ নোহোৱা ভোকক সলনি কৰিব নোৱাৰিব আৰু তাৰ পৰিণামো ভূগিব । মোৰ আশা প্ৰকৃতিয়ে এই ব্যৱস্হা ৰোধৰ কাম নিজেই হাতত লব । আমৰ হাতত আৰু যে উপায় নাই ।\ndrpatangia April 2, 2017 at 8:58 AM\nমন্তব্যৰ বাবে আন্তৰিক ধন্যবাদ জনালো।\ndadubora12@gmail.com April 2, 2017 at 10:41 AM\nআপুনি বৰ সুনদৰ কে লিখিলে৷ ধন্যবাদ৷\ndrpatangia April 10, 2017 at 5:16 PM\ndrpatangia April 3, 2017 at 11:55 AM\nআন্তৰিক ধন্যবাদ জনালো...\nBhuaban Saikia April 9, 2017 at 12:49 AM\nBhal lagil pohi\ndrpatangia April 10, 2017 at 5:03 PM\nইমৰাজ নাকভি February 21, 2021 at 5:25 PM\nবোৱাই দিয়ক চাৰিওফালে আপোনাৰ যুক্তিসংগত তৰ্কবোৰ


এজ’লাৰ বিষয়ে — Vikaspedia\nএজ’লা এবিধ পানীত ওপঙি থকা শেলুৱৈ সদৃশ ঢেকীয়া।\nসাধাৰণতঃ ধানখেতিত বা অগভীৰ জলাশয়ত এজ’লাৰ বৃদ্ধি কৰা হয়।\nখুব দ্রুত বংশবৃদ্ধি কৰে।\nপশুখাদ্য বা ঘাঁহ হিচাপে এজ’লা\nপ্রচুৰ পৰিমানে প্ৰ’টিন, অপৰিহার্য এমিন’ এচিড, ভিটামিন (ভিটামিন এ, ভিটামিন বি12 আৰু বিটা- ক্যাৰোটিন), আৰু গ্ৰ’থ প্রোমোটাৰ ইণ্টাৰমিডিয়াৰি, খনিজ পদার্থ যেনে কেলচিয়াম, ফছফৰাছ, পটাছিয়াম, লো, তাম, মেগনেছিয়াম ইত্যাদি সমৃদ্ধ।\nশুকান ওজন হিচাপত ইয়াত আছে 25 - 35 শতাংশ প্ৰ’টিন , 10 - 15 শতাংশ খনিজ পদার্থ আৰু7- 10 শতাংশ এমিন’ এচিড, জৈব-সক্রিয় বস্তু আৰু জৈৱ-পলিমাৰ।\nইয়াত বেছি প্ৰ’টিন আৰু কম লিগনিন থকাৰ বাবে দুগ্ধজাত পশুধনে সহজতে হজম কৰিব পাৰে।\nএজ’লা দানাৰ লগত মিহলাব পৰা যায় বা প্ৰত্যক্ষ্যবাবে দুগ্ধজাত পশুধনক দিব পৰা যায়।\nহাঁহ-কুকুৰা, ভেড়া, ছাগলি, গাহৰি আৰু শহা-পশুকো খুৱাব পৰা যায়৷\nপ্রথমে এডোখৰ ঠাই অপতৃণমুক্ত কৰিলৈ পৰিষ্কাৰ কৰি সমান কৰা হয়\nআয়তক্ষেত্রৰ আকাৰত সমান্তৰাল ভাবে ইটা পাতি দিয়া হয়৷\n2মিX2মি জোখৰ অতিবেঙুনীয়া ৰশ্মিৰে স্থিত কৰা ছিলপ’লিন চাদৰ ইটাবিলাকৰ উপৰত সমানভাবে এনেকৈ পাৰি দিয়া হয় যাতে ইটাৰে বনোৱা আয়তক্ষেত্রটোৰ কাষবোৰো ঢাক খায়।\nছিলপ’লিনৰ গাতটোৰ ওপৰত 10-15 কে.জি চালনিত চালা মাটি সমানকৈ চটিয়াই দিয়া হয়।\n10 লিটাৰ পানীত2কে.জি গোবৰ আৰু 30 গ্রাম চুপাৰ ফচফেট মিহলাই সেই বোকাময় বস্তুটো চাদৰৰ উপৰত ঢালি দিয়া হয়৷ পানীৰ স্তৰ প্রায় 10 ছে.মি.লৈকে ওখ কৰিবলৈ আৰু পানী ঢালা হয়।\nএজ’লা বেড’ৰ মাটি পানী লাহেকৈ লৰাইলৈ প্রায় 0.5-1 কে.জি. বিশুদ্ধ মাদাৰ এজ’লা কালচাৰৰ বীজ সমান ভাবে পানীৰ ওপৰত মেলি দিয়া হয়৷ বীজবপনৰ লগে লগে এজ’লাৰ ওপৰত পৰিষ্কাৰ পানী ছটিয়াই দিব লাগে যাতে এজ’লা গছবিলাক ভালকৈ পোণ হয়।\nএসপ্তাহৰ ভিতৰতেই এজ’লা সম্পূৰ্ণ বাড়ি বিয়পি গৈ ঘন দলিচাৰ দৰে আকৃতি ল’ব৷\nদৈনিক 500 গ্রাম এজ’লা পাবলৈ আৰু এজ’লাৰ দ্রুত বৃদ্ধি নিশ্চিত কৰিবলৈ প্রতি5দিনৰ মূৰত এবাৰ 20 গ্রাম চুপাৰ ফচফেট আৰু প্রায় 1 কে.জি. গোবৰৰ এটি মিশ্রণ ঢালিব লাগে।\nএজ’লাক অধিক খনিজ লৱণ সমৃদ্ধ কৰিবলৈ প্রতি সপ্তাহে এবাৰকৈ মেগনেশচিয়াম, লো, তাম, গন্ধক ইত্যাদি যুক্ত এটি অণু-পৌষ্টিক তত্ত্বৰ মিশ্রণো দিব পৰা যায়।\nনাইট্র’জেনৰ বৃদ্ধি ৰোধ কৰিবলৈ আৰু অণু-পৌষ্টিক তত্ত্বৰ অভাব ৰোধ কৰিবলৈ প্রতি 30 দিনত এবাৰকৈ বেডৰ পৰা প্রায়5কে.জি মাটি আতঁৰাই পেলাই নতুন মাটি দিব লাগে।\nবেডত নাইট্র’জেনৰ বৃদ্ধি ৰোধ কৰিবলৈ প্রতি 10 দিনৰ অন্তৰত 25 পৰা 30 শতাংশ পানী সলাই পৰিষ্কাৰ পানী দিব লাগে।\nপ্রতি ছয় মাহত এবাৰকৈ বেড পৰিষ্কাৰ কৰিব লাগে, পানী আৰু মাটি সলাব লাগে আৰু নতুন এজ’লা দিব লাগে।\nকীট-পতঙ্গ আৰু ৰোগ আক্রমণৰ ফলত দূষিত হৈ গলে নতুন বেড তৈয়াৰ কৰিব লাগে আৰু বিশুদ্ধ এজ’লাৰ কালচাৰ দিব লাগে।\nদ্রুতগতিত বৃদ্ধি হৈ 10 - 15 দিনৰ ভিতৰত গাতটো ভর্তি হৈ যাব। তাৰ পিছত দৈনিক 500 - 600 গ্রাম এজ’লা চপাব পৰা যাব ৷\n15তম দিনৰ পৰা প্লাস্টিকৰ চালনি বা তলত ফুটা থকা ট্রেৰ সহায়ত প্রত্যেকদিনাই চপাব পৰা যাব।\nগোবৰৰ গোন্ধ দূৰ কৰিবলৈ চপোৱা এজ’লা পৰিষ্কাৰ পানীত ধুব লাগে।\nনতুন জৈবগেছৰ পাঁক (slurry)ও ব্যৱহাৰ কৰিব পৰা যায়।\nগাত ভর্তি কৰিবলৈ গা-ধোৱা ঘৰ আৰু গোহালিৰ বর্জ্য পানীও ব্যবহাৰ কৰিব পৰা যায়৷ যি বিলাক অঞ্চলত পৰিষ্কাৰ পানী পোৱাত অসুবিধা সেইবিলাকত কাপোৰ পখলোৱা পানীও(দ্বিতীয় বাৰ ধোৱাৰ পিছত) ব্যবহাৰ কৰিব পৰা যায়।\nবৃদ্ধিৰ বাবে প্রয়োজনীয় পৰিবেশ\nতাপমাত্রা 20°C - 28°C\nপাতল 50% পূর্ণ সূর্যৰ পোহৰ\nআপেক্ষিক আর্দ্রতা 65 - 80%\nপানী (চৌবাচ্চাত জমা)5- 12 ছে.মি.\nএজ’লাৰ খেতি কৰোতে মনত ৰাখিব লগীয়া বিষয় সমূহ\nজালৰ ভিতৰতলৈ ধূৱাটো ভাল, কাৰণ সৰু সৰু গছ বিলাক ওলাই পুখুৰীলৈ গুছি যাব।\nতাপমাত্রা 25°C-ৰ কম ৰাখিবলৈ চেষ্টা কৰিব লাগে৷\nপোহৰৰ তীব্রতা কমাবলৈ জালৰ দ্বাৰা ছাঁ দিব পৰা যায়৷\nঅতিশয় ঘনত্ব পৰিহাৰ কৰিবলৈ দৈনিক এজ’লাৰ জৈৱপিণ্ডটো গুছাব লাগে৷


মঞ্চতেই কুঠাৰ দাঙি কাক শিৰচ্ছেদ কৰাৰ ভাবুকি দিলে মুখ্যমন্ত্ৰীয়ে? VIDEO - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nডিজিটেল ডেস্কঃ জনসভাত এগৰাকী মুখ্যমন্ত্ৰীৰ খঙক লৈ এতিয়া চলিছে সৰৱ চৰ্চা। হাৰিয়ানাৰ মুখ্যমন্ত্ৰী মনোহৰ লাল খট্টৰে এক জনসভা সম্বোধন কৰাৰ সময়তে নিজৰে দলৰ এজন নেতাক কুঠাৰেৰে ঘপিয়াই শিৰচ্ছেদ কৰাৰ ভাবুকি দিয়াক লৈ এতিয়া তীব্ৰ প্ৰতিক্ৰিয়াৰ সৃষ্টি হৈছে। এগৰাকী মুখ্যমন্ত্ৰীয়ে ৰাইজৰ সন্মুখতে কৰা এনে আচৰণৰ ভিডিঅ’ ভাইৰেল হৈ পৰিছে ছ’চিয়েল মিডিয়াত।\nহাৰিয়ানাৰ মুখ্যমন্ত্ৰী মনোহৰ লাল খট্টৰে এখন জন আশীৰ্বাদ ৰেলী সম্বোধন কৰাৰ অন্তত মঞ্চত ভাষণ দিবলৈ উঠিছিল। হাতত কুঠাৰ লৈ থকা মুখ্যমন্ত্ৰীগৰাকীক সেই সময়ত পিছফালৰ পৰা এজন বিজেপি নেতাই পৰম্পৰাগত টুপী পিন্ধাবলৈ চেষ্টা কৰে। তাতেই মুখ্যমন্ত্ৰীগৰাকীয়ে খং কৰি হাতৰ কুঠাৰ দাঙি বিজেপি নেতাজনৰ ডিঙি কটাৰ ভাবুকি দিয়ে। মুখ্যমন্ত্ৰীৰ এনে আচৰণ দেখি হাতজোৰ কৰি ক্ষমা খুজিবলৈ বাধ্য হয় বিজেপি নেতাজনে।\nমুখ্যমন্ত্ৰীগৰাকীৰ এনে আচৰণৰ ভিডিঅ’টো কংগ্ৰেছ নেতা ৰণদ্বীপ সুৰজেৱালাইও টুইটাৰত শ্বেয়াৰ কৰিছে। য’ত তেওঁ লিখিছে- খং আৰু অহংকাৰ স্বাস্থ্যৰ বাবে হানিকাৰক। খট্টৰ চাহাবৰ খং কিয় উঠে। হাতৰ কুঠাৰ দাঙি নিজৰেই দলৰ নেতাক ভাবুকি দিয়ে- ডিঙি কাটিম তোৰ। তেন্তে ভাৱক, সাধাৰণ জনতাৰ সৈতে তেওঁ কি কৰিব?\nউল্লেখ্য যে, মুখ্যমন্ত্ৰী মনোহৰলাল খট্টৰে ৰাজহুৱাকৈ খং প্ৰদৰ্শন কৰাৰ এয়াই প্ৰথম ঘটনা নহয়। ইয়াৰ পূৰ্বেও কৰ্নালত মুখ্যমন্ত্ৰীগৰাকীৰ সৈতে ফটো উঠিবলৈ যোৱা এজন যুৱকক গতিয়াই দি ৰাগ ব্যক্ত কৰিছিল খট্টৰে। আনহাতে ফেব্ৰুৱাৰী মাহত ১৯ লাখ টকাৰ সম্পত্তি চুৰি হোৱাৰ পিছত ন্যায় বিচাৰি মুখ্যমন্ত্ৰীৰ ওচৰলৈ অহা এহাল বৃদ্ধ দম্পত্তিক অশালীন ব্যৱহাৰ কৰি খেদি পঠিয়াইছিল মুখ্যমন্ত্ৰী মনোহৰ লাল খট্টৰে।


পৱিত্ৰ কোৰআন বিশ্বৰ মহাবিস্ময়কৰ অলৌকিক (মুজিযাৰ) গ্ৰন্থ । – Aim of Life\nপৱিত্ৰ কোৰআন বিশ্বৰ মহাবিস্ময়কৰ অলৌকিক (মুজিযাৰ) গ্ৰন্থ ।\nBy aimoflifein\tEducation, Quran November 29, 2021\nকোৰআন মজীদ আল্লাহ তাআলাৰ নাযিলকৃত সর্বশেষ আৰু সর্বশ্রেষ্ঠ আচমানী গ্ৰন্থ । এই মহান পুস্তিকাখনৰ বিভিন্ন বিষয়ত ভিন্ন দিশত,ইয়াৰ মৰ্যদা আৰু ফজিলত আদি কেন্দ্ৰ কৰি লাখ লাখ কিতাপ লিখা হৈছে, হাজাৰ ছেমিনাৰ আয়োজন কৰা হৈছে , অনেক গৱেষণা কেন্দ্ৰ স্থাপন কৰা হৈছে যত শ শ বৈজ্ঞানিক আৰু ইছলামী বিজ্ঞ পণ্ডিতসকলে গৱেষণা কৰি আছে আৰু কিয়ামত পর্যন্ত এই ধাৰাবাহিকতা অব্যাহত থাকিব। এইখন পৱিত্ৰ গ্ৰন্থৰ পৰা আজিলৈকে নিত্য নতুন জ্ঞানৰ সৃষ্টি আৰু আৱিষ্কাৰ হৈ আছে। আৰু কোনেও নাজানে, যে মানৱ জাতিয়ে জানিব পৰা আৱিস্কাৰ কৰিব পৰা কিমান ৰহস্য আৰু নতুন জ্ঞান এতিয়াও গোপন হৈ আছে।\nবহুতো বিজ্ঞ ইছলামী পণ্ডিতসকলে, বৈজ্ঞানিক সকলে পৱিত্ৰ কোৰআন সম্পৰ্কে বিভিন্ন ধৰণে গৱেষণা কৰি আছে, অধ্যয়ন কৰি আছে। তাৰে এটা গুৰুত্বপূৰ্ণ বিষয় হল *কোৰআন মজিদ মহাবিস্ময়কৰ আৰু অলৌকিক হোৱাৰ কাৰণ’। এই সন্দৰ্ভত বিভিন্ন কিতাপ লিখা হৈছে, দীঘল দীঘল প্ৰৱন্ধ লিখা হৈছে। আৰু তফছীৰৰ ডাঙৰ ডাঙৰ কিতাপসূহত বহুত দীঘলীয়া আলোচনা কৰা হৈছে।\nপৱিত্ৰ ৰমজান মাহ হʼল কোৰআন অৱতীর্ণ হোৱা মাহ। এক নিবিড় আৰু গভীৰ সম্বন্ধৰ মাহ । নবী(ছঃ)মে নিজেও জিব্রাইল আঃক কোৰআন দৌৰ কৰি মুখস্থ শুনাইছিল।\nসেই উপলক্ষে ইয়াত আপোনালোকৰ বাবে চমুকৈ লিখনি এখন প্ৰস্তুত কৰা হৈছে। আশা কৰো উপকৃত হʼব।\nপৱিত্ৰ ক্বুৰআন বিশ্বৰ মহাবিস্ময়কৰ অলৌকিক (মুজিযাৰ) গ্ৰন্থ, কিন্তু কিয় ?\n১) পূৰ্বৰ বিখ্যাত ঘটনাৱলীৰ হুবহু ৰূপত প্ৰকাশ কৰা :\nকোৰআন মজিদত পূর্বৱর্তী উম্মত, শ্বৰীয়ত আৰু সিহতৰ ইতিহাস এনেকৈ উল্লেখ কৰা হৈছে, যে সেই যুগৰ ইহুদি-খ্রিষ্টানৰ পণ্ডিতসকলেও , (যিসকল পূর্ববর্তী আকাশী গ্ৰন্থসমূহৰ পাৰ্গত, বিজ্ঞ লোক হিচাপে জনাজাত আছিল) ইমান অবগত নাছিল । ৰাছূল কৰিম (ছাঃ) প্রতিষ্ঠানগত শিক্ষিত নথকা সত্বেও, কোনো শিক্ষিত লোকৰ সহায় গ্রহণ নকৰিলেও, কোনো কিতাপ আদি কোনোদিনেই স্পর্শ নকৰিলেও পৃথিৱীৰ সকলো বিষয়তে খবৰ দিছিল।\nআ’দ জাতি, ছামূদ জাতি আদিৰ পৰা আৰম্ভ কৰি প্রথম যুগৰ পৰা তেওঁৰ যুগ পর্যন্ত সমগ্র বিশ্ববাসীৰ ঐতিহাসিক অৱস্থা, তথা সিহঁতৰ শ্বৰীয়ত সম্পর্কে অতি নিখুঁতভাবে বিস্তাৰিত আলোচনা কৰিছিল। এয়া আল্লাহৰ বাণীৰ সহায়ৰ অবিহনে কোনোপধ্যেই সম্ভৱ নাছিল ।\n২) ভৱিষ্যতবাণী :\nকোৰআন মজিদত কিছু গাইবৰ (ভৱিষ্যতবাণী) সংবাদ তথা ভৱিষ্যতে ঘটিব বুলি অনেক ঘটনাৰ বিষয়ে উল্লেখ কৰিছে। যিবোৰ পৰৱৰ্তী সময়ত হুবহু সংঘটিত হৈছিল। কোৰআনে ঘোষণা কৰা মতে , ৰোম(ৰোমান) আৰু পাৰ্চী দেশসমূহৰ যুদ্ধত প্রথমে পাৰ্চীবাসী জয়লাভ কৰে, তাৰ পিছত দহ বছৰৰ ভিতৰত পুনৰ ৰোমান দেশে পাৰ্চী দেশক পৰাজিত কৰে। এনেকুৱা আৰু অনেক ঘটনা পৱিত্ৰ কোৰআনত উল্লেখিত আছে , যিবোৰ গাইবৰ সম্পর্কীয়, আৰু পৰৱৰ্তী সময়ত হুবহু ঘটিছিল । সূৰ্যৰ চাৰিওঁফালে গ্ৰহসমূহ নিজ নিজ কক্ষপথেদি ঘূৰি ফুৰে পৃথিৱীৰ চাৰিওঁফালে নহয় ইত্যাদি।\n৩) বিশুদ্ধ ভাষাশৈলী আৰু প্ৰত্যাহ্বানমূলক সাহিত্য :\nএই গ্ৰন্থৰ অনন্য বৈশিষ্ট্য তথা শ্রেষ্ঠত্ব হল, ইয়াৰ চিৰন্তনতা আৰু বিকৃতিমুক্ত অৱস্থা। বিশুদ্ধ ভাষাশৈলী, বাক্যবিন্যাস, চিত্রকল্প, উপমা-উতপ্রেক্ষ, ভাব ব্যঞ্জনা, ছন্দ-মাধুর্য, এই সকলো কোৰআন মজিদৰ শ্রেষ্ঠত্বৰ স্মাৰক । পৃথিৱীত এই পর্যন্ত যিমান আকাশীগ্ৰন্থ অৱতীর্ণ হৈছে, তাৰ কোনো এখন বিকৃতিৰ ভয়ংকৰ খেলৰ পৰা ৰক্ষা পোৱা নাই । কিন্তু ব্যতিক্ৰম এই গ্ৰন্থখন। অৱতীর্ণ হোৱাৰ পিছত চৌধ্যশ বছৰ কালতকৈ বেছি সময়ৰ মাজত ইয়াৰ কোন আয়াত, শব্দ, আখৰ , নোকতা(ফুটা) আনকি বিৰাম চিহ্নসমূহো পৰিৱৰ্তন হোৱা নাই । আৰু কিয়ামত পর্যন্ত ইয়াৰ কোনো ধৰণৰ পৰিবর্তন , পৰিবর্ধন , সংযোজন-বিয়োজন তথা বিকৃতিৰ কোনো অৱকাশ নাই ।\nকোৰআন মজিদে বাৰাম্বাৰ আৰব দেশৰ হাজাৰ হাজাৰ শ্ৰেষ্ঠ ভাষাবিদ, সহিত্যি, যুগ শ্ৰেষ্ঠ বাগ্মিসকলক এটি সৰু আয়াতৰ দৰে বাক্য প্ৰস্তুত কৰিবলৈ প্ৰত্যাহ্বান জনায় কিন্তু সকলোৱে পৰাজয় স্বীকাৰ কৰি একমুখে মানি লৈছিল —\n” লাইচা হা’জা কালামুল বাশ্বাৰ ليس هذا كلام البشر(এইটো কোনো মানৱ ৰচিত কথা নহয়) “। তাৰ মূল কাৰণ আছিল :\nক. পবিত্র কোৰআনৰ অভিনব নজম(কবিতা)বা শব্দচয়ন।\nখ. শব্দসমূহৰ বিশুদ্ধতা আৰু উন্নত ভাষা অলংকাৰ।\nগ. কতো বিৰোধিতা নথকা।\nঘ. অভিনব বর্ণনাভঙ্গী।\nঙ. ইয়াত প্রদত্ত প্রতিশ্রুতিসমূহৰ বাস্তবায়ন।\nচ. আলোচ্য বিষয় অতি সংক্ষিপ্তভাবে উপস্থাপন।\nছ. এটা এটা শব্দ সুনিৰ্দিষ্ট অৰ্থপূৰ্ণ।\n৪) মানৱজাতিৰ অন্তৰত গভীৰ প্রভাৱ সৃষ্টি কৰিব পৰা ক্ষমতা ।\n৫) এটি পূর্ণাঙ্গ জীৱন বিধানৰ ৰূপৰেখা আৰু মানচিত্ৰ প্রধান।\n৬) বৈজ্ঞানিক তথ্যাদিৰ নির্ভুল উপস্থাপন।\n৭)নানাবিধ জ্ঞান-বিজ্ঞানৰ সমাহাৰ।\n৮) বিৰক্তিহীন গ্ৰন্থ :\nকোৰআন শ্বৰিফ বাৰাম্বাৰ পাঠ কৰিলেও কেতিয়াও বিৰক্তি অনুভৱ নহয়। বিশ্বজগতৰ যিমান ভাল আৰু আকর্ষণীয় পুস্তিকা নহওক কিয় , দুই চাৰিবাৰ পঢ়িলে আৰু পঢ়িবলৈ ইচ্ছা নহয়। কিন্তু কোৰআন মজিদ ইয়াৰ ব্যতিক্রম। যিমানেই বেছি পাঠ কৰা হয়, সিমানেই আগ্রহ বৃদ্ধি পাই থাকে। এই মধু আৰু আগ্ৰহ কোৰআনৰ হাফিজ সকলে আটাইতকৈ বেছি অনুভৱ কৰিব পাৰে।\n৯) সৃষ্টিকৰ্তা নিজেই সংৰক্ষণকাৰী :\nকোৰআন শ্বৰিফত ঘোষণা কৰা হৈছে : এই কিতাপখনক সংৰক্ষণৰ দায়িত্ব স্বয়ং আল্লাহ পাকে গ্রহণ কৰিছে।انا نحن نزلنا الذكر و إنا له لحفظون\n“আৰু আমি ইয়াৰ অৱতীর্ণ কৰিছো, আৰু আমি নিজেই ইয়াৰ ৰক্ষণাবেক্ষণৰ ব্যৱস্থা কৰিম”।\nআৰু কিয়ামত পর্যন্ত আল্লাহ পাকে প্ৰতি যুগতে স্ত্রী-পুৰুষ , শিশু-বৃদ্ধ নির্বিশেষে লাখ লাখ কোৰআন স্মৰণকাৰী হাফিজ সকলৰ দ্বাৰা এই দ্বায়িত্ব পালন কৰি আছে আৰু কৰি থাকিব ।\nholy bookholy quranmujizathquranthe great book


বৈ যাওক নদী নিৰৱধি | নীলা চৰাই: অনলাইন অসমীয়া সাহিত্য, কবিতা, গল্প, প্ৰবন্ধ\nবৈ যাওক নদী নিৰৱধি\nJanuary 13, 2012 সম্পাদক 1 Comment কথা-কবিতা, শান্তনু চাংমাই\n[ শান্তনু চাংমাই ]\nনিলিখা কিতাপখনত আছে তোমাৰ মোৰ কাহিনী। লিখিব খুজিও ৰৈ যাওঁ; প্ৰচণ্ড শীতত দোৱাতৰ চিয়াঁহী গোট মাৰিছে, যি দৰে লাহে লাহে গোট মাৰিছে তোমাৰ মোৰ প্ৰেমৰ কাহিনী, শিলাস্তুপত এটা এটাকৈ শেলুৱৈৰ পোৱালি জগিছে, ঘন সেউজীয়া শেলুৱৈৰ ঢাকনিয়ে ঢাকিব খুজিছে জুয়ে পোৰা সোণৰ সাধু। নোটবুকৰ খালী পাত উঁৱলি গৈছে, যিদৰে উঁৱলিছে তুমি দিয়া পত্ৰবোৰ; এদিন আখৰবোৰ মনিব নোৱৰা হ’মগৈ, চকুৱে লগ এৰিছে, সময়ৰ ঘোঁৰা আগলৈ দৌৰ মাৰিছে, পিছলৈ উভতি চোৱাৰ অৱকাশ নাই।\nআমাক লৈ আৰম্ভ হোৱা মানুহৰ বু-বু-বা-বাবোৰৰ প্ৰতিধ্বনি ক্ৰমাৎ কমি আহিছে, বুঢ়া কাণত আজিকালি নপৰেহি তাচ্ছিল্যৰ হাঁহি। তুমি হাতত পিন্ধা খাৰুপাত পৰি আছে আলমাৰিৰ বেজাৰমুৱা চুক এটাত, নিজিলিকে; সিপাত খাৰুৰ সংগ বাৰুকৈয়ে মনত আছে, একেলগে যে গোৱা গান- ৰুণজুন ৰুণজুন নূপুৰ বাজে, বাজে মোহন বেণু।\nকিমান দিন যে বৰষুণ দিয়া নাই, পাহাৰৰ ওপৰেদি ডাৱৰবোৰে ব্যস্ত উৰাজাহাজৰ দৰে উৰা মাৰে। সেই ঘৰ জ্বলি গ’ল বিৰহৰ জুইত, যি ঘৰ সাজিছিলো আমি বিশ্বাসৰ এখন ডাঙৰ কেনভাচত। জুই নুমুৱাবলৈ বাৰিষা নাহে, চকুলোও নসৰে। নিশাবোৰ নিমাওমাও, জিলিৰো টোপনি ধৰে— মোৰ কিন্তু নধৰে। তোমাৰ চাদৰৰ আঁচল ধৰি মোৰ টোপনি এতিয়াও গুচি যায় বশিষ্ঠ, উমানন্দ আৰু কত যে চিনাকি-অচিনাকি ঠাইলৈ। সূৰুযৰ পোহৰত জিলিকে মোৰ নুখুৰুৱা দাঢ়ি, এবছৰ নকটা চুলি; পকা চুলি ছিঙিবলৈ বাদ দিছোঁ, সময় হ’লে নিজেই সৰি যাব। কৃষ্ণচূড়াৰ শৰীৰত কটাৰীৰে কাটি থোৱা নাম এতিয়াও আছে, ৰাধা-গোপাল। ৰাধা গুচি গ’ল, গোপালৰ বাঁহীৰ সুৰ হেৰাই গ’ল।\nবাঁহী আৰু নিলিখা কিতাপখন, তুমি দিয়া চিঠিবোৰ, খাৰুপাতে মোক জীয়াই থাকিবলৈ কয়— কেতিয়াও কোনেও নপঢ়া কাহিনী এটা লিখিবলৈ, বাঁহীত সন্ধিয়াৰ বনগীত এটা বজাবলৈ বৰ মন যায়। নিলিখোঁ, নবজাওঁ— মোৰ হাতৰ আঙুলিবোৰ এটা এটাকৈ কাটি জুইত পুৰি পেলাম। এটি অচিনাকি কাহিনী মানুহে নাজানক, এটি গৰখীয়াৰ গীত গোপীয়ে নুশুনক— এনেকৈয়ে ভাল, সময়ৰ বুকুত জাহ যাওক তুমি আৰু মই নামৰ দুটি চৰিত্ৰ।\nঅংকনঃ পল্লৱী শৰ্মা\nনীলা চৰাই . জানুৱাৰী ২০১২\nযতীন্দ্ৰনাথ দুৱৰাৰ একুকি কথা-কবিতা...\n← ভোগালীৰ সুৰ\n..kobitati pohi khubei bhal lagil !!


মহিলাসকলৰ ভিতৰত এওঁলোকক দিয়া নহয় কোৰোণাৰ ভেকচিন, জানক সবিশেষ|pregnant-lactating-women-must-avoid-corona-vaccine-know-details– News18 assam\nHome » photogallery » lifestyle »মহিলাসকলৰ ভিতৰত এওঁলোকক দিয়া নহয় কোৰোণাৰ ভেকচিন, আপুনিও আছে নে কি তালিকাত? জানক\nমহিলাসকলৰ ভিতৰত এওঁলোকক দিয়া নহয় কোৰোণাৰ ভেকচিন, আপুনিও আছে নে কি তালিকাত? জানক\nমন্ত্ৰালয়ৰ তৰফৰ পৰা জাৰি কৰা বিবৃতি অনুসৰি এটা ভেকচিনত দুটাকৈ ডজ দিয়া হ’ব। বিভিন্ন সংস্থাৰ ভেকচিন এইক্ষেত্ৰত ব্যৱহাৰ কৰা নহয়। উদাহৰণস্বৰূপে, যদি কোনোবাই ক’ভাক্সিনৰ প্ৰথম ডজ লয় তেনেহ’লে দ্বিতীয় ডজটো সেইটো কোম্পানীৰে ল’ব লাগিব।\n| January 15, 2021, 14:03 IST\nকোৰোণাৰ পৰা বাচিবলৈ সমগ্ৰ দেশত টীকাকৰণ আৰম্ভ হ’ব ১৬ ডিচেম্বৰৰ পৰা। কেন্দ্ৰীয় চৰকাৰৰ স্বাস্থ্য মন্ত্ৰালয়ে টীকাকৰণ সন্দৰ্ভত সতৰ্কতা অৱলম্বন কৰিবলৈ ৰাজ্য তথা কেন্দ্ৰীয়শাসিত অঞ্চলসমূহৰ সৈতে এটা ফেক্টশ্বিট ভাগ কৰিছে। মন্ত্ৰালয়ৰ তৰফৰ পৰা জাৰি কৰা বিবৃতি অনুসৰি এটা ভেকচিনত দুটাকৈ ডজ দিয়া হ’ব। বিভিন্ন সংস্থাৰ ভেকচিন এইক্ষেত্ৰত ব্যৱহাৰ কৰা নহয়। উদাহৰণস্বৰূপে, যদি কোনোবাই ক’ভাক্সিনৰ প্ৰথম ডজ লয় তেনেহ’লে দ্বিতীয় ডজটো সেইটো কোম্পানীৰে ল’ব লাগিব।\nকেন্দ্র তথা ৰাজ্য আৰু কেন্দ্ৰীয় শাসিত অঞ্চলসমূহত কেন্দ্ৰৰ পঠিওৱা চিঠিৰ ভিত্তিত ক’ভাক্সিন তথা কভিশ্বিল্ডৰ সম্পৰ্কীয় তথ্যপত্ৰ ভাগ কৰা হৈছে।\nএই ফেক্টশ্বিটত ভেকচিনৰ ড’জ, ক’ল্ড ষ্টৰেজৰ দৰে বিভিন্ন কথা জনোৱা হৈছে। স্বাস্থ্য মন্ত্ৰালয়ৰ এই স্তৰৰ সমগ্ৰ তথ্য সামগ্ৰিক স্তৰত কৰ্মৰত পৰিচালন কৰ্তা বা টীকাকৰণ কাৰ্যসূচী পৰিচালনা কৰা কৰ্মীসকলৰ ওচৰত উপলব্ধ কৰোৱাৰ নিৰ্দেশ দিয়া হৈছে।\nটীকা লগোৱাৰ সময়ত সতৰ্কতা তথা বৈপৰিত্য সম্পৰ্কে উল্লেখ কৰি কোৱা হৈছে 'জৰুৰী অৱস্থাত ১৮ বছৰ বা ১৮ বছৰৰ অধিক কোনো ব্যক্তিক এই টীকা দিয়াব পাৰে। দ্বিতীয়তে প্ৰথম তথা দ্বিতীয় ডজ একেই ভেকচিনৰ হোৱাটো বাঞ্চনীয়। যদি কেনেবাকৈ ভিন্ন ভেকচিন দিয়াও হয় তেনেহ’লে তাৰ মাজত কমেও ১৪দিনৰ ব্যৱধান ৰখাটো প্ৰয়োজন। ইয়াৰ বাহিৰে গৰ্ভৱতী তথা স্তনপান কৰোৱাই থকা মহিলাসকলক ভেকচিন দিয়া নহয়।\nতাৎপর্যপূর্ণ যে, ভাৰতৰ চিৰাম ইনষ্টিটিউটৰ ক’ভিশ্বিল্ড তথা ভাৰত বায়’টেকৰ ভেকচিন কোভাক্সিনক জৰুৰী ব্যৱহাৰৰ অনুমতি দিয়া হৈছে। দেশত এই দুটা ভেকচিনৰ জৰিয়তে টীকাকৰণ পৰিচালনা কৰা হ’ব। আমেৰিকান ফার্মাচিউটিকেল সংস্থা ফাইজাৰেও তেওঁলোকৰ ভেকচিনটি জৰুৰীকালীনভাৱে ব্যৱহাৰৰ অনুমতি বিচাৰিছিল। অৱশ্যে দেশত স্থানীয় গৱেষণা নকৰাৰ কাৰণে সেই প্ৰস্তাৱ প্ৰত্যাখান কৰা হ’ল।


উপায়ুক্তৰ তৎপৰতা: ধুবুৰীত পুষ্টিহীন শিশুৰ দায়িত্ব ল'ব চৰকাৰী বিভাগ-বিষয়াই\nMalnourished Children উপায়ুক্তৰ তৎপৰতা: ধুবুৰীত পুষ্টিহীন শিশুৰ দায়িত্ব ল’ব চৰকাৰী বিভাগ-বিষয়াই\nMalnourished Children ধুবুৰী জিলাৰ বিভিন্ন বিভাগ আৰু জিলাখনত কৰ্মৰত একাংশ বিষয়াই জিলাখনৰ পুষ্টিহীন শিশুসকলৰ দায়িত্ব লৈ তেওঁলোকক সুস্থ কৰি তুলিব৷ শনিবাৰে ধুবুৰীৰ আলোকঝাৰীত অনুষ্ঠিত জিলা উন্নয়ণ সমিতিৰ বৈঠকত এই সিদ্ধান্ত লোৱা হয়৷\nজিলা উপায়ুক্ত অন্বামুথন এম পিৰ অধ্যক্ষতাত অনুষ্ঠিত বৈঠকখনত ধুবুৰীৰ পুষ্টিহীন শিশুসকলৰ বিষয়ে বিশেষভাৱে আলোচনা কৰা হয়৷ জিলা উপায়ুক্তই লোকনিৰ্মাণ, জনস্বাস্থ্য কাৰিকৰী, বন, খাদ্য আৰু অসামৰিক যোগান আদি বিভাগবোৰক পুষ্টিহীন শিশুসকলৰ দায়িত্ব গ্ৰহণ কৰিবলৈ পৰামৰ্শ দিয়ে৷\nজিলা উন্নয়ণ আয়ুক্ত কান্তা দাস, ভাৰপ্ৰাপ্ত জিলা সমাজ কল্যাণ বিষয়া সূৰ্য বৰুৱা প্ৰমুখ্যে কেবাগৰাকী বিষয়াই ব্যক্তিগতভাৱেও কেবাটিও শিশুৰ দায়িত্ব ল’ব বুলি বৈঠকত ঘোষণা কৰে৷\nAlso Read: লেখাপানীত ভয়াবহ পথ দুৰ্ঘটনাত দুই কয়লা শ্ৰমিক নিহত; আৰক্ষীয়ে ঘটনা গাপ দিয়াৰ অভিযোগ!\nসমাজ কল্যাণ বিষয়াগৰাকীয়ে কয় যে জিলাখনত কৰ্মৰত বিভাগটোৰ চি ডি পি অ’ আৰু ছুপাৰভাইজৰ সকলেও নিজা উদ্যোগত কেবাটিও পুষ্টিহীন শিশুৰ দায়িত্ব গ্ৰহণ কৰিব৷\nউল্লেখ্য যে ধুবুৰী জিলাত বৰ্তমান প্ৰায় ১৮০ গৰাকী পুষ্টিহীনতাত ভোগা শিশু আছে৷\nশিশুসকলক সমাজ কল্যাণ বিভাগৰ তৰফৰ পৰা নিয়মীয়াকৈ ৰেচন যোগান ধৰা হয় যদিও তেওঁলোকৰ চিকিৎসা আদিৰ ক্ষেত্ৰত অভিভাৱকৰ হেমাহিৰ বাবে অসুবিধাৰ সৃষ্টি হয়৷\nনিউট্ৰিছন ৰিহেবিলিটেছন কেন্দ্ৰ(এন আৰ চি)ত নিজৰ সন্তানক ৰাখিবলৈ বহু অভিভাৱকে নিবিচাৰে৷ সেয়ে এতিয়াৰে পৰা পুষ্টিহীন শিশুসকলক বিভিন্ন বিভাগ আৰু আগ্ৰহী বিষয়াসকলে ভগাই লৈ বিশেষভাৱে যত্ন ল’ব৷\nAlso Read: Covid Update ৰাজ্যত নতুনকৈ কিমান আক্ৰান্ত হ’ল কোভিডত; মৃত্যু কিমানৰ?\nদায়িত্ব লোৱা বিভাগ আৰু বিষয়াসকলে শিশুসকলৰ প্ৰতি কেনেধৰণৰ দায়িত্ব পালন কৰিব সেই সন্দৰ্ভত এখন এছ অ’ পি প্ৰস্তুত কৰিবলৈ শিশু ৰোগ বিশেষজ্ঞ ডাঃ তাপস মজুমদাৰক দায়িত্ব দিয়ে জিলা উপায়ুক্তই৷\nপুষ্টিহীন শিশুসকলৰ বাবে পুষ্টিকৰ খাদ্যৰ উপৰিও উপযুক্ত চিকিৎসা, ফিজিঅ’থেৰাপি প্ৰদান আদি বিষয়বোৰো এছ অ’ পিত সন্নিবিষ্ট হ’ব৷ দায়িত্ব লোৱাৰ পিছত বিভাগবোৰে শিশুসকলৰ বাবে কেনে পদক্ষেপ লৈছে সেই সন্দৰ্ভত সাপ্তাহিক প্ৰতিবেদন দিবলৈ জিলা উপায়ুক্তই নিৰ্দেশ দিয়ে৷\nএই বৈঠকৰ পিছতে ১৭ গৰাকী পুষ্টিহীন শিশুক পুষ্টিকৰ খাদ্য প্ৰদান কৰা হয় আৰু স্বাস্থ্য পৰীক্ষা কৰাৰ লগতে অভিভাৱকসকলক চিকিৎসকে প্ৰয়োজনীয় পৰামৰ্শ প্ৰদান কৰে৷\nAlso Read: চীনৰ ভাবুকিৰ মাজতে ভাৰতে সফলতাৰে পৰীক্ষণ কৰিলে ‘অগ্নি-পি’বেলিষ্টিক মিছাইলৰ\nজিলা উন্নয়ণ সমিতিৰ বৈঠকত সকলো বিভাগৰ কাম-কাজৰ পৰ্যালোচনা কৰা হয়৷ বিভাগবোৰক আঁচনিবোৰৰ ৰূপায়ন খৰতকীয়া কৰিবলৈ আৰু উন্নয়ণমূলক প্ৰকল্পবোৰৰ কাম সোনকালে শেষ কৰিবলৈ জিলা উপায়ুক্ত আৰু জিলা উন্নয়ণ আয়ুক্তই নিৰ্দেশ দিয়ে৷\nআঁচনি ৰূপায়নত সন্মুখীন হোৱা যিকোনো সমস্যাৰ বিষয়ে লগে লগে অৱগত কৰিবলৈ জিলা উপায়ুক্ত আৰু জিলা উন্নয়ণ আয়ুক্তই বিভাগবোৰৰ বিষয়াসকলক পৰামৰ্শ দিয়ে৷\nAlso Read: শিৱসাগৰত দুটাকৈ এশিঙীয়া গঁড়ৰ মুক্ত বিচৰণ, আতংকিত স্থানীয় লোক\nবৈঠকত উপস্থিত থাকি জিলা আইন সেৱা প্ৰাধিকাৰীৰ সচিব জিপছি দেৱে বিভাগবোৰৰ বিষয়াসকলক হিতাধিকাৰীৰ স্বাৰ্থজড়িত সকলো আচনিৰ সবিশেষ আইন সেৱা প্ৰাধিকাৰীক নিয়মীয়াকৈ অৱগত কৰিবলৈ কয় যাতে আইনী সহায়ৰ বাবে অহা লোকসকলক তেওঁলোকে এই বিষয়ে অৱগত কৰিব পাৰে৷\nমুখ্যমন্ত্ৰীৰ পৰিয়ালৰ ভূমি কেলেংকাৰীৰ বিৰুদ্ধে সৰব কংগ্ৰেছ; ন্যায়াধীশৰ দ্বাৰা তদন্তৰ দাবী\nকোভিড-১৯ত আক্ৰান্ত হৈ চিকিৎসাধীন বিশ্বনাথৰ ৪গৰাকী চিকিৎসক আৰু ৩গৰাকী চিকিৎসাকৰ্মী\nCovid-19 Update: স্বস্তি! দ্ৰুত সংক্ৰমণৰ আতংকৰ মাজতে দেশত নিম্নগামী কৰ’নাৰ দৈনিক সংক্ৰমণ, পজিটিভিটিৰ হাৰ


মোডী চৰকাৰৰ দ্বিতীয়টো কাৰ্যকালৰ ১০০ দিনৰ খতিয়ান, কি ক’লে কেন্দ্ৰীয় বিদেশ মন্ত্ৰীগৰাকীয়ে... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nমোডী চৰকাৰৰ দ্বিতীয়টো কাৰ্যকালৰ ১০০ দিনৰ খতিয়ান, কি ক’লে কেন্দ্ৰীয় বিদেশ মন্ত্ৰীগৰাকীয়ে…\nডিজিটেল ডেস্কঃ কেন্দ্ৰীয় বিদেশ মন্ত্ৰী এছ জয়শংকৰে প্ৰধানমন্ত্ৰী মোডী চৰকাৰৰ দ্বিতীয়টো কাৰ্যাকালৰ ১০০ দিনৰ কাম-কাজৰ খতিয়ান জাৰি কৰা বুলি জনাইছে। বিদেশ মন্ত্ৰীগৰাকীয়ে কয় যে, ভাৰত আৰু আমেৰিকাৰ সুসম্পৰ্ক আৰু অধিক বৃদ্ধি পাইছে।\nএছ জয়শংকৰে কয়- ‘মই আপোনালোকক আশ্বাস দিছো যে, দুয়োখন দেশৰ সম্পৰ্ক বৰ্তমান বহু ভাল। বিদেশ মন্ত্ৰীগৰাকীয়ে আৰু কয় যে, দেওবাৰে হিউষ্টনত মাৰ্কিন ৰাষ্ট্ৰপতি ড’নাল্ড ট্ৰাম্পে ‘হাওডী, মোডী!’ কাৰ্যসূচীত প্ৰধানমন্ত্ৰী নৰেন্দ্ৰ মোডীৰ সৈতে উপস্থিত থাকিব আৰু এয়া আমাৰ বাবে গৌৰৱৰ কথা।\nইফালে, কেন্দ্ৰীয় বিদেশ মন্ত্ৰী এছ জয়শংকৰে মোডী চৰকাৰৰ দ্বিতীয়টো কাৰ্যকালৰ ১০০ দিনত কি কি কাম-কাজ কৰিলে এই সন্দৰ্ভত জনায়। তেওঁ কয় যে চৰকাৰৰ উপলব্ধি ৰাষ্ট্ৰীয় নিৰাপত্তা সুনিশ্চিত কৰাতোহে। ‘ভাৰতৰ কথা এতিয়া সমগ্ৰ বিশ্ববাসীয়ে শুনিবলৈ লৈছে। লাগিলে সেয়া জি-২০ হওঁক বা জলবায়ু সন্মিলনতেই হওঁক।’- সংবাদমেলত এই মন্তব্য কৰে কেন্দ্ৰীয় মন্ত্ৰীগৰাকীয়ে।\nমালদ্বীপ, শ্ৰীলংকা, ভূটাৰ দৰে চুবুৰীয়া দেশসমূহত গৈছে প্রধানমন্ত্ৰী মোডী। প্ৰধানমন্ত্ৰীৰ এই ভ্ৰমণসূচীৰ সময়ত চুবুৰীয়া এই দেশ কেইখনৰ সৈতে ব্যৱসায়িক সম্বন্ধ আৰু নাগৰিকসকলৰ সৈতে সম্পৰ্ক অধিক ভাল কৰাৰ ওপৰত কাম কৰা হৈছিল।\nৰে’লত নিৰ্যাতন চলাইছিল যুৱতীক! ওদালগুৰিত আৰপি এফ জোৱানৰ পিঠি বহল কৰিলে ৰাইজে…\nটেট পৰীক্ষাৰ প্ৰস্তুতিঃ পাণবজাৰত কোটি টকাৰ সহায়ক পুথি বিক্ৰী! টেট পৰীক্ষাৰ প্ৰস্তুতিৰ বাবে সবিশেষ… VIDEO